Закон за изменение и допълнение на Закона за публичност на имуществото на лица, заемащи висши държавни длъжности

УКАЗ № 375

На основание чл. 98, т. 4 от Конституцията на Република България

ПОСТАНОВЯВАМ: Да се обнародва в “Държавен вестник” Законът за изменение и допълнение на Закона за публичност на имуществото на лица, заемащи висши държавни длъжности, приет от ХL Народно събрание на 23 август 2006 г.

Издаден в София на 28 август 2006 г.

Президент на републиката: Георги Първанов

Подпечатан с държавния печат.

Министър на правосъдието: Георги Петканов

ЗАКОН за изменение и допълнение на Закона за публичност на имуществото на лица, заемащи висши държавни длъжности (обн., ДВ, бр. 38 от 2000 г.; изм., бр. 28 и 74 от 2002 г., бр. 8 от 2003 г., бр. 38 от 2004 г., бр. 105 от 2005 г., бр. 38 от 2006 г.) § 1. В чл. 2 се правят следните изменения и допълнения: 1. В ал. 1: а) в текста преди т. 1 думите “следните лица” се заличават; б) в т. 3 запетаята след думата “министрите” се заменя със съюза “и”, а думите “и главните секретари” се заличават; в) точка 8 се изменя така: “8. председателите и заместник-председателите на държавни агенции, председателите и членовете на държавни комисии;”; г) точка 17 се изменя така: “17. изпълнителните директори на изпълнителните агенции и ръководителите на държавни институции, създадени със закон или с постановление на Министерския съвет, и техните заместници;”; д) точка 21 се изменя така: “21. органите на управление на Националния осигурителен институт;”; е) в т. 22 накрая се добавя “и директорите на районните здравноосигурителни каси;”; ж) точка 27 се изменя така: “27. директорите и заместник-директорите на областните дирекции на Национална служба “Полиция” и Национална служба “Пожарна безопасност и защита на населението” и ръководителите на регионалните управления “Сигурност” на Министерството на вътрешните работи;”; з) в т. 28 думите “на министър-председателя, на заместник министър-председателите и на министрите” се заличават; и) създават се т. 30 и 31: “30. главният секретар на Народното събрание, на Президента и на Министерския съвет, главните секретари в администрацията на изпълнителната власт; 31. други лица, за които това е предвидено в закон.”

2. Създава се нова ал. 2: “(2) Ръководителите на ведомствата, които назначават и освобождават лицата по ал. 1, са длъжни в 14-дневен срок от издаване на съответния акт да уведомят за това Сметната палата.”

3. Досегашните ал. 2 и 3 стават съответно ал. 3 и 4. § 2. В чл. 3 се правят следните изменения: 1. В ал. 1, т. 5 думите “ал. 1 и 2” се заменят с “ал. 1 и 3”.

2. В ал. 2 думите “ал. 1 и 2” се заменят с “ал. 1 и 3”. § 3. В чл. 4 се правят следните изменения и допълнения: 1. В ал. 1: а) в т. 1 съюзът “или” се заменя с “и”; б) в т. 2 думите “31 май” се заменят с “30 април”.

2. В ал. 2 думите “съгласно приложения № 1, 2 и 3” се заменят с “утвърден от председателя на Сметната палата, на хартиен и електронен носител, както и изрично писмено съгласие за предоставяне на данни от декларацията, когато такова съгласие е необходимо по силата на закон” и се създава изречение второ: “Декларация, подадена само на електронен носител, се смята за неподадена, освен когато е подадена в съответствие със Закона за електронния документ и електронния подпис.”

3. В ал. 6 думите “публикуването на бюлетина по чл. 6, ал. 4” се заменят с “31 май на текущата година”. § 4. В чл. 6 се правят следните изменения и допълнения: 1. Алинея 2 се изменя така: “(2) Достъпът се осигурява чрез страницата на Сметната палата в Интернет при спазване на Закона за защита на личните данни.”

2. Създават се нови ал. 3 и 4: “(3) В двумесечен срок от изтичане на сроковете по чл. 4, ал. 1 председателят на Сметната палата публикува на страницата на Сметната палата в Интернет: 1. декларациите на лицата по чл. 2, ал. 1; 2. имената на лицата по чл. 2, ал. 1, които не са подали декларации.

(4) Достъпът до данните от публичния регистър по чл. 5, ал. 1 се осъществява и по реда на Закона за достъп до обществена информация.”

3. Досегашната ал. 3 става ал. 5 и в нея думата “непосредствен” се заличава.

4. Досегашната ал. 4 се отменя. § 5. Член 7 се изменя така: “Проверка на подадените декларации Чл. 7. (1) В 6-месечен срок след изтичане на срока за подаване на декларациите по чл. 4, ал. 1 Сметната палата извършва проверка по документи за достоверността на декларираните факти, които подлежат на вписване, обявяване или удостоверяване пред държавните и общинските органи, органите на съдебната власт и други институции.

(2) За извършване на проверката председателят на Сметната палата изисква информация от държавните и общинските органи, органите на съдебната власт и други институции, пред които декларираните факти подлежат на вписване, обявяване или удостоверяване.

(3) Органите и институциите по ал. 2 са длъжни в двумесечен срок от получаване на искането да представят на Сметната палата необходимата информация.

(4) Длъжностните лица, извършващи проверката, имат право на пряк достъп до електронните бази данни на органите и институциите по ал. 2. Предоставянето на достъп не освобождава органите и институциите по ал. 2 от задължението да изпратят в писмена форма поисканата от Сметната палата информация.

(5) Проверката се извършва чрез съпоставяне на декларираните факти и получената информация. Проверката приключва със заключение за съответствие, когато не е установена разлика между тях, включително в случаите на несъответствие между декларираните факти и получената информация по чл. 3, ал. 1, т. 3 в размер до 10 000 лв. В останалите случаи проверката приключва със заключение за несъответствие.

(6) В едномесечен срок от изтичане на срока по ал. 1 председателят на Сметната палата публикува на страницата на Сметната палата в Интернет заключението по ал. 5 и списък на органите и институциите, които не са изпълнили задължението си по ал. 3.

(7) В случаите на неподаване на декларация от лицата по чл. 2, ал. 1, както и когато е съставено заключение за несъответствие, председателят на Сметната палата уведомява изпълнителния директор на Националната агенция за приходите за предприемане на действия по реда на глава четиринадесета или петнадесета от Данъчно-осигурителния процесуален кодекс. В 14-дневен срок след приключване на проверката или ревизията изпълнителният директор на Националната агенция за приходите изпраща резултатите на председателя на Сметната палата.

(8) В 7-дневен срок от получаване на резултатите от Националната агенция за приходите председателят на Сметната палата ги публикува на страницата на Сметната палата в Интернет.” § 6. Приложения № 1, 2 и 3 към чл. 4, ал. 2 се отменят.

Преходни и заключителни разпоредби § 7. Редът по чл. 7 се прилага за декларациите, подадени след влизането в сила на този закон. § 8. В Данъчно-осигурителния процесуален кодекс (обн., ДВ, бр. 105 от 2005 г.; изм., бр. 30, 33, 34, 59 и 63 от 2006 г. ) в чл. 74, ал. 1, т. 3 след думата “дейност” се поставя запетая и се добавя “председателя на Сметната палата”. § 9. В срок до 1 януари 2007 г. председателят на Сметната палата утвърждава указания за извършване на проверката по чл. 7 и образци на декларациите и писмените съгласия по чл. 4, ал. 2, които се обнародват в “Държавен вестник”. § 10. Законът влиза в сила от 1 януари 2007 г.

Законът е приет от 40-то Народно събрание на 23 август 2006 г. и е подпечатан с официалния печат на Народното събрание.

Председател на Народното събрание: Георги Пирински