Правилник за дейността, организацията на работа и състав на басейновите дирекции

МИНИСТЕРСТВО НА ОКОЛНАТА СРЕДА И ВОДИТЕ

ПРАВИЛНИК за дейността, организацията на работа и състав на басейновите дирекции

Глава първа

ОБЩИ ПОЛОЖЕНИЯ Чл. 1. С този правилник се уреждат дейността, организацията на работа и съставът на басейновите дирекции в обхвата на определените в Закона за водите райони за басейново управление на водите.

Чл. 2. (1) Басейновите дирекции са юридически лица на бюджетна издръжка, второстепенен разпоредител с бюджетни кредити и се ръководят и представляват от техния директор или оправомощено от него длъжностно лице.

(2) Басейновата дирекция е администрация, която подпомага директора на басейновата дирекция при осъществяване на правомощията му, осигурява технически дейността му и извършва дейности по административното обслужване на гражданите и юридическите лица.

Чл. 3. Дейността на басейновите дирекции се координира и контролира от Министерството на околната среда и водите.

Глава втора

ДИРЕКТОР НА БАСЕЙНОВА ДИРЕКЦИЯ Чл. 4. Директорът на басейнова дирекция, наричан по-нататък „директора“: 1. е орган за управление на водите на басейново ниво; 2. ръководи и представлява басейновата дирекция; 3. провежда държавната политика за управление на водите на басейново ниво.

Чл. 5. (1) За управление на водите в съответния район за басейново управление на водите директорът: 1. установява границите на водите и водните обекти – публична държавна собственост, съвместно с техническите служби и службите по геодезия, картография и кадастър на общините; 2. уведомява компетентните органи за местоположението и обхвата на крайбрежните заливаеми ивици на реките; 3. разработва и актуализира плана за управление на речния басейн (ПУРБ); 4. разработва предварителната оценка, картите и плана за управление на риска от наводнения (ПУРН) на ниво район за басейново управление на водите, както и тяхната актуализация; 5. издава разрешителни по Закона за водите; 6. планира, възлага и участва в провеждането на мониторинга по Закона за водите, обобщава и анализира данните, включително: а) на количествения мониторинг на повърхностните и подземните води; б) за химичното и екологичното състояние на водите; в) на отпадъчните води; 7. поддържа и актуализира специализирани бази данни, карти, регистри и информационна система за водите и водни регистри по Закона за водите и подзаконовите нормативни актове; 8. събира таксите за издадените разрешителни по Закона на водите; 9. разработва програми от мерки за подобряване, опазване и поддържане състоянието на водите; 10. разработва програми от мерки за: а) намаляването на потенциалните неблагоприятни последици от наводненията за човешкото здраве, околната среда, културното наследство и стопанската дейност; б) намаляването на вероятността от наводнения; 11. определя повърхностните води, предназначени за питейно-битово водоснабдяване, съгласувано с директорите на регионалните здравни инспекции; 12. определя водите за обитаване от риби и черупкови организми; 13. определя санитарно-охранителните зони около съоръженията за питейно-битово водоснабдяване, без тези по чл. 151, ал. 2, т. 2, буква „у“ от Закона за водите; 14. определя естествените и разполагаемите ресурси на подземните водни тела с изключение на находищата на минерални води; 15. съставя водните баланси с изключение на балансите на находищата на минерални води; 16. информира обществеността и провежда общественото обсъждане на ПУРБ и на ПУРН; 17. пломбира водомерите за отчитане на използваните водни количества от подземни води и проверява показанията им, както и показанията на измервателните устройства за повърхностните води и за съоръженията за заустване на отпадъчни води; 18. издава годишен бюлетин за състоянието на водите; 19. създава и поддържа база данни за извършения от басейновата дирекция контрол и контрола, извършен по Закона за водите от други лица, оправомощени от министъра на околната среда и водите; 20. приема изградените съоръжения за подземни води, предназначени за водовземане; 21. осъществява сътрудничество с компетентните органи за басейново управление и за управление на риска от наводнения на други държави в съответствие с държавната политика за двустранно и многостранно сътрудничество и след съгласуване по нормативно установения ред в международни райони за басейново управление; 22. извършва оценка на състоянието на водните тела, като включва количествена и качествена оценка на водните тела на басейново ниво и по критериите, определени в Закона за водите; 23. участва в инвентаризация на емисиите, заустванията и загубите на приоритетни вещества и други замърсители в съответствие с Директива 2008/105/ЕО; 24. издава предписания в рамките на компетенциите си по Закона за водите; 25. издава становища за допустимост на инвестиционни намерения за съответствието им с ПУРБ и ПУРН; 26. участва лично или чрез оправомощено от него длъжностно лице в областните, общинските или районните съвети по устройство на територията, като представя писмено становище на басейновата дирекция в случаите, в които се разглеждат: а) инвестиционни проекти за изграждане, реконструкция и рехабилитация на: аа) водоснабдителни и канализационни системи и съоръжения, включително пречиствателни станции за питейни или за отпадъчни води; бб) хидроенергийни и хидротехнически системи и съоръжения, за които са издадени разрешителни по реда на Закона за водите, включително и за защита от вредното въздействие на водите; б) устройствени схеми и планове за територии, включващи пристанища, плажове и пясъчни дюни и свързаната с тях акватория; 27. до 31 януари всяка година разработва и представя за утвърждаване от министъра на околната среда и водите годишен план за оперативната и контролната дейност на басейновата дирекция; 28. представя на министъра на околната среда и водите тримесечни и годишни отчети за изпълнението на плановете за оперативната и контролната дейност и годишен доклад за състоянието на администрацията; 29. разрешава или отказва достъп до обществена информация за околната среда по реда на Закона за достъп до обществена информация; 30. уведомява водоползвателите при настъпило аварийно замърсяване на водите надолу по течението на реката, за характера на замърсяването и за мерките, които биха могли за вземат за намаляване на вредите от замърсяването; 31. участва в комисии за държавно приемане на обекти съобразно компетентностите си; 32. подготвя информацията за докладване по Европейски директиви и конвенции в областта на водите за съответния район за басейново управление; 33. обявява и поддържа публичната информация за състоянието на водите и за дейността на басейновата дирекция на интернет страницата й; 34. организира работата и поддържа документацията, свързана с дейността на Басейновия съвет за съответния район на басейново управление; 35. възлага обществени поръчки в рамките на своята компетентност; 36. подпомага разработването на нормативни актове, регионални и национални програми и стратегии в областта на водите.

(2) Директорът контролира: 1. състоянието и проводимостта на речните легла и на заустващите съоръжения; 2. извършването на дейности в речните легла; 3. състоянието и правилната експлоатация на водовземните съоръжения, съоръженията за използване на повърхностните и подземните води и съоръженията за измерване на водните количества; 4. изпълнението на условията на издадените разрешителни по Закона за водите с изключение на разрешителните за ползване на воден обект за заустване на отпадъчни води; 5. количеството и качеството на водите; 6. поддържането на минимално допустимия отток в реките; 7. собствения мониторинг на водите; 8. изпълнението на задълженията за заплащане на таксите по чл. 194, ал. 1, т. 1 – 3 от Закона за водите; 9. спазването на забраните и ограниченията в границите на санитарно-охранителните зони; 10. изпълнението на програмите от мерки в ПУРБ; 11. изпълнението на програмите от мерки в ПУРН; 12. дейностите по регулиране нивото на подземните води при опасното им повишаване или понижаване; 13. дейностите за защита на водосборните басейни от водна ерозия; 14. изграждане и поддържане на укрепителни и/или брегозащитни съоръжения по морския бряг за защита от вълновото въздействие; 15. мерки за предотвратяване и ограничаване на щетите, нанесени от природните наводнения, провеждани в съответствие с ПУРН; 16. графика за изпълнение на проектите за изграждане на канализационни системи, финансирани с държавни средства.

(3) Директорът дава предписания по повод осъществения контрол по ал. 2, в които се определят срокове, отговорности, както и контрол за тяхното изпълнение.

(4) Директорът изготвя информация за резултатите от извършената контролна дейност по ал. 2, която изпраща ежемесечно в Министерството на околната среда и водите.

(5) Директорът стопанисва: 1. водите – изключителна държавна собственост, които не са предоставени на концесия и/или на общините по § 133 от преходните и заключителните разпоредби към Закона за изменение и допълнение на Закона за водите (ДВ, бр. 61 от 2010 г.); 2. съоръженията за минерални води – публична държавна собственост, които не са предоставени на концесия и/или на общините по § 133 от преходните и заключителните разпоредби към Закона за изменение и допълнение на Закона за водите (ДВ, бр. 61 от 2010 г.); (6) Директорът извършва административни и административнонаказателни дейности, като: 1. назначава държавните служители, изменя и прекратява служебните правоотношения с тях, както и сключва, изменя и прекратява трудовите договори с лицата, работещи по трудово правоотношение; 2. управлява средствата на дирекцията съгласно изискванията на нормативните актове; 3. издава индивидуални административни актове, включително и актове за установяване на публични държавни вземания за неизплатените по реда на чл. 195а, ал. 1 от Закона за водите такси; 4. оправомощава длъжностни лица за съставянето на констативни протоколи от проверки и/или актове за установяване на административни нарушения по Закона за водите и Закона за опазване на околната среда; 5. издава наказателни постановления.

(7) Директорът може да делегира със заповед отделни свои правомощия на определено от него длъжностно лице с изключение на тези правомощия, които по закон не подлежат на делегиране.

(8) Директорът изпълнява и други текущи задачи, възложени му от министъра, заместник-министрите, главния секретар на Министерството на околната среда и водите или директора на дирекция „Управление на водите“.

Глава трета

ОРГАНИЗАЦИЯ НА РАБОТАТА, ДЕЙНОСТИ И СЪСТАВ НА БАСЕЙНОВИТЕ ДИРЕКЦИИ

Раздел І

Общи положения Чл. 6. Басейновите дирекции са организирани в райони за басейново управление на водите, определени със Закона за водите.

Чл. 7. (1) Администрацията на басейновите дирекции е обща и специализирана.

(2) Общата администрация е организирана в един отдел и/или сектори по следните дейности: „Финансова“, „Правно обслужване“, „Човешки ресурси“, „Административна“ и „Стопанска“.

(3) Специализираната администрация е организирана в няколко отдела и/или сектора по следните дейности: „Специализирани карти, бази данни и географски информационни ситеми“, „Мониторинг и зони за защита на водите“, „Планиране“, „Контрол на изпълнение на програмите от мерки“, „Разрешителни“, „Контрол“, „Информиране на обществеността, заинтересованите страни и други институции“, „Стопанисване“.

(4) При необходимост към отделите могат да се създават сектори или изнесени работни места, съобразно спецификата на басейновия район за управление на водите.

Чл. 8. (1) При изпълнение на правомощията си длъжностните лица на басейновите дирекции имат право: 1. на свободен достъп до всички обекти на територията на съответната басейнова дирекция за извършване на проверка, когато дейностите в тях оказват въздействие върху естественото състояние на водите или водните обекти; 2. да изискват и да получават информация и съдействие от държавните и общинските органи, организации, юридически и физически лица.

(2) Легитимирането на длъжностни лица от басейновите дирекции при осъществяване на правомощията им се извършва със служебни карти, издадени от министъра на околната среда и водите.

Чл. 9. Вътрешните правила за организацията на дейността на всяка басейнова дирекция се определят с правилник за вътрешния ред, утвърден от директора, включващ правила и инструкции за работа на администрацията, включително за документооборот и документооборота в счетоводството.

Раздел ІІ

Обща администрация Чл. 10. Общата администрация осигурява технически дейността на директора и на специализираната администрация, както и дейностите по административното обслужване на гражданите и юридическите лица, по: 1. финансова дейност: 1.1. изготвяне на ежемесечни, тримесечни и годишни отчети за касовото изпълнение на бюджета на администрацията; 1.2. изготвяне на бюджетни прогнози и проектобюджети за администрацията; 1.3. изготвяне на програмни отчети по тримесечия и годишен отчет; 1.4.изготвяне на план за дейностите, финансирани от Предприятието за управление на дейностите по опазване на околната среда; 1.5. извършване на инвентаризация по Закона за счетоводството; 1.6. изготвяне на статистически отчети по Закона за статистиката; 1.7. счетоводно отчитане на приходите, разходите и трансферите по пълна бюджетна класификация и по счетоводните сметки от сметкоплана на бюджетните предприятия; 1.8. изготвяне на тримесечни финансови отчети и годишен баланс на администрацията; 1.9. изготвяне на ежемесечни финансови справки; 1.10. изпълнение на нормативните изисквания по заплащането на труда; 1.11. счетоводно отчитане на сумите по таксите от Закона за водите; 1.12. контролира законосъобразното и целесъобразното разходване на финансовите и материалните средства; 1.13. ръководи, координира и контролира документооборота в счетоводството; 2. правно обслужване: 2.1. съдействие и осигуряване своевременното събиране на неизплатените вземания по влезли в сила наказателни постановления, както и за неизплатените по Закона за водите такси; 2.2. осъществяване процесуалното представителство; 2.3. подготовка на отговори и становища по повод постъпили жалби/възражения; 2.4. подготовка и/или съгласуване на индивидуалните административни актове; 2.5. подготовка на наказателни постановления; 2.6. подготовка на актове за установяване на публични държавни вземания; 2.7. изготвяне или съгласуване на вътрешните правилници за дейността на басейновата дирекция; 2.8. изготвяне на мнения, предложения и становища по проекти за изменение на нормативни актове; 2.9. изготвяне на становища и възражения до министъра на околната среда и водите и съответните съдилища по жалби срещу административни актове; 2.10. изготвяне на проекти на договори и даване становища по законосъобразността на проекти на договори; 2.11. организира подготвяне на документите и провеждане на процедури по Наредбата за възлагане на малки обществени поръчки и Закона за обществените поръчки; 3. човешки ресурси: 3.1. изготвяне документите по възникване, изменение и прекратяване на правоотношенията със служителите в дирекцията; 3.2. образуване, завеждане и съхранение на личните досиета на служителите на дирекцията; 3.3. организиране обучението и развитието на персонала, като предлага програми за реализиране на професионалната квалификация на служителите; 3.4. подготовка на длъжностното и поименното щатно разписание на администрацията; 4. административна дейност: 4.1. обслужване на физическите и юридическите лица на принципа „Едно гише“; 4.2. деловодно обслужване, прием и регистриране на входяща и изходяща кореспонденция; 4.3. систематизиране и съхраняване на документите и другите материали на администрацията в съответствие с изискванията на Закона за Националния архивен фонд; 5. стопанска дейност: 5.1. управление и стопанисване на собствеността на басейновата дирекция; 5.2. организация на материално-техническото снабдяване; 5.3. следене изправността на ведомствения транспорт и контрол върху ползването му; 6. други дейности, предвидени в законите и подзаконовите нормативни актове и/или възложени от директора.

Раздел ІІІ

Специализирана администрация Чл. 11. Специализираната администрация осъществява дейности по: 1. специализирани карти, бази данни и географски информационни системи (ГИС): 1.1. определяне на границите на водите и водните обекти, публична държавна собственост, съвместно с техническите служби и службите по геодезия, картография и кадастър в общините; 1.2. определяне на границите на повърхностните и подземните водни тела в обхвата на съответния район за басейново управление на водите; 1.3. разработване карти на райони под заплаха от наводнения; 1.4. разработване картите на районите с риск от наводнения; 1.5. уведомяване на компетентните органи за местоположението и обхвата на крайбрежните заливаеми ивици на реките; 1.6. събиране, съхраняване и поддържане на специализирани бази данни от изпълнението на мониторинга на водите в басейновия район; 1.7. създаване и поддържане база данни за извършения от басейновата дирекция контрол и контрола, извършен по Закона за водите от други лица, оправомощени от министъра на околната среда и водите; 1.8. изготвяне, поддържане и актуализиране на ГИС; 1.9. подготовка на данните от информационната система, които да бъдат предоставяни на физически и юридически лица; 1.10. събиране, систематизиране и осигуряване на информация за собствеността на съществуващите водностопански системи и съоръжения; 1.11. извършване мрежово и системно администриране; 1.12. техническа поддръжка на интернет страница на басейновата дирекция; 2. мониторинг и зони за защита на водите: 2.1. определяне и характеризиране на повърхностните водни тела; 2.2. определяне и характеризиране на подземните водни тела; 2.3. предложения за определяне на чувствителни и уязвими зони за целия район на басейново управление; 2.4. контрол, оценка и анализ на данните от изпълнението на мониторинга на водите; 2.5. разработване и актуализиране на програми за мониторинг на водите и зоните за защита на водите; 2.6. участие в провеждането на мониторинга на водите и на зоните за защита на водите; 2.7. участие в изготвяне на инвентаризация на емисиите, заустванията и загубите на приоритетни вещества и замърсители в съответствие с Директива 2008/105/ЕО; 2.8. извършване количествена и качествена оценка на състоянието на водните тела, включително и водни баланси, с изключение на тези за минерални води; 2.9. извършване оценка на състоянието на зоните за защита на водите; 2.10. извършване оценка на ефекта от мерките с тенденции и прогнози; 2.11. определяне и ревизия на водите за обитаване от риби и черупкови организми; 2.12. оценка на актуалното състояние на повърхностните води, предназначени за питейно-битово водоснабдяване, и изготвяне на програми за мониторинг, съгласувано с директорите на регионалните здравни инспекции; 2.13. одобряване на планове за собствен мониторинг на води; 2.14. съгласуване на годишни доклади по изпълнение на мониторинга; 2.15. подготовка на периодични доклади и бюлетини за състоянието на водите в обхвата на района за басейново управление; 2.16. провеждане на процедура и определяне на санитарно-охранителните зони около водоизточниците и съоръженията за питейно-битово водоснабдяване, за които компетентен орган е директорът на басейнова дирекция; 2.17. провеждане на процедура за определяне на санитарно-охранителните зони около водоизточниците и съоръженията за минерални води, за които компетентен орган е министърът на околната среда и водите; 3. планиране: 3.1. разработване и актуализиране на ПУРБ; 3.2. разработване и актуализиране на програми от мерки за подобряване, опазване и поддържане на състоянието на водите; 3.3. разработване предварителната оценка и ПУРН на ниво район за басейново управление на водите, както и тяхната актуализация; 3.4. подготовка на предложения за изменение на други планове, които не са съобразени с ПУРБ и ПУРН; 3.5. осъществява сътрудничество с компетентните органи за басейново управление и за управление на риска от наводнения на други държави в съответствие с държавната политика за двустранно и многостранно сътрудничество и след съгласуване по нормативно установения ред в международни райони за басейново управление; 3.6. издаване на становища за допустимост на инвестиционни намерения – по искане на общините и частни инвеститори за съответствието им с ПУРБ и ПУРН; 3.7. организира извършването на необходимите проучвания и събиране на липсващи данни за разработване на ПУРН и актуализиране на ПУРБ; 3.8. организира консултациите със заинтересованите страни и обществеността координирано с консултациите за актуализиране на ПУРБ и ПУРН; 4. контрол за изпълнение на програмите от мерки: 4.1. събиране и обработване на информацията за изпълнението на програмата от мерки за опазване и възстановяване на водите; 4.2. анализиране на информацията, изготвяне на доклади; 4.3. организация за изпълнение на мерките от компетентност на басейновата дирекция, в т.ч. подготовка на проекти и задания за възлагане на обществени поръчки; 4.4. изготвяне на предложения за актуализиране на програмата от мерки; 4.5. наблюдение и докладване изпълнението на програмата от мерки в ПУРБ; 4.6. изготвяне графика за изпълнение на проектите за изграждане на канализационни системи, финансирани с държавни средства; 5. разрешителни: 5.1. определя естествените и разполагаемите ресурси на подземните водни тела с изключение на находищата на минерални води; 5.2. провеждане на процедури, когато компетентен орган по Закона за водите е директорът на басейнова дирекция за: а) издаване на разрешителни за водовземане и/или ползване на водни обекти; б) изменения на разрешителни; в) продължаване срока на действие на разрешителни; г) прекратяване действието на разрешителни; д) отнемане на разрешителни; е) ограничаване правата на водовземане, произтичащи от разрешително; 5.3. участие в процедури за издаване на разрешителни, когато компетентен орган по Закона за водите е министърът на околната среда и водите; 6. контрол: 6.1. контрол на състоянието и проводимостта на речните легла и на заустващите съоръжения; 6.2. контрол на извършваните дейности в речните легла; 6.3. контрол на състоянието и правилната експлоатация на водовземните съоръжения, съоръженията за използване на повърхностните и подземните води и съоръженията за измерване на водните количества; 6.4. контрол на изпълнението на условията на издадените разрешителни по Закона за водите с изключение на разрешителните за ползване на воден обект за заустване на отпадъчни води; 6.5. контрол на количеството и качеството на водите; 6.6. контрол на поддържането на минимално допустимия отток в реките; 6.7. контрол на собствения мониторинг на водите; 6.8. контрол на изпълнението на задълженията за заплащане на таксите по Закона за водите; 6.9. контрол на спазването на забраните и ограниченията в границите на санитарно-охранителните зони; 6.10. пломбиране водомерите за отчитане на използваните водни количества от подземни води, както и показанията на измервателните устройства за повърхностни води и за съоръженията за заустване на отпадъчни води; 6.11. създаване и поддържане на база данни за извършения от басейновата дирекция контрол; 6.12. контрол на сигнали и жалби относно нарушения на Закона за водите; 6.13. контрол на условия и изисквания в издадени от министъра разрешителни по Закона за водите, решения по оценка на въздействието върху околната среда (ОВОС) и разрешителни за предотвратяване, ограничаване и контрол на замърсяването, когато за контрол е оправомощен директорът; 6.14. подготовка за представяне на министъра на околната среда и водите ежемесечна и годишна информация за резултатите от извършената контролна дейност; 7. информиране на обществеността, заинтересованите страни и други институции: 7.1. информиране на обществеността и провеждане общественото обсъждане на ПУРБ и на ПУРН; 7.2. организиране процеса на достъп и предоставяне на информация на обществеността в областта на околната среда по реда на Закона за достъп до обществена информация; 7.3. предоставяне на информация на средствата за масово осведомяване в областта на водите, в т.ч. редовно предоставяне на информация, свързана с дейността на дирекцията, на средствата за масово осведомяване; 7.4. информационно поддържане на интернет страницата на басейновата дирекция; 7.5. издаване на информационни материали, свързани с дейността на басейновата дирекция, включително годишните доклади за състоянието на водите; 7.6. организиране кампании за повишаване на общественото съзнание и култура в областта на околната среда и тяхното провеждане на басейново ниво; 7.7. привличане обществеността в процеса на вземане на решения, свързани с водите; 7.8. осигуряване на техническо и експертно обслужване на Басейновия съвет към басейновата дирекция; 8. стопанисване на: 8.1. водите – изключителна държавна собственост, които не са предоставени на концесия и/или на общините по § 133 от преходните и заключителните разпоредби към Закона за изменение и допълнение на Закона за водите (ДВ, бр. 61 от 2010 г.); 8.2. съоръженията за минерални води – публична държавна собственост, които не са предоставени на концесия и/или на общините по § 133 от преходните и заключителните разпоредби към Закона за изменение и допълнение на Закона за водите (ДВ, бр. 61 от 2010 г.).

Чл.12. Други специфични дейности, извършвани от специализираната администрация: 1. участие в експертни съвети; 2. участие в държавни приемателни комисии; 3. участие в проверки на обекти за отстраняване на минали екологични щети; 4. подготовка и попълване на данни съгласно изискванията за електронно докадване пред Европейската комисия (WISE) съгласно Европейското законодателство за водите и други международни актове; 5. подпомагане на трансгранична хармонизация в областта на водите съгласно международни ангажименти и споразумения; 6. изготвяне на предложения и становища по прекратяване, изменение, продължаване, отнемане или ограничаване на правата, произтичащи от издадените разрешителни в предвидените в Закона за водите случаи; 7. изготвяне на становища по процедури по ОВОС; 8. водене и поддържане на регистрите, предвидени по Закона за водите и други закони и подзаконови нормативни актове, свързани с дейността на дирекцията; 9. подготовка, изпълнение и управление на проекти, свързани с дейността на дирекцията; 10. подготвя и предоставя информация във връзка с докладвания до Европейската комисия и Европейската агенция по околна среда; 11. участва в работни групи по прилагане на различни директиви в областта на водите; 12. специализираната администрация подготвя периодични планове и отчети за дейността си; 13. други дейности, предвидени в законите и подзаконовите нормативни актове и/или възложени от директора.

Раздел ІV

Състав на басейновата дирекция Чл. 13. Общата численост на персонала в басейновите дирекции се определя с акт на Министерския съвет.

Чл. 14. Длъжностното разписание на басейновите дирекции се утвърждава от министъра на околната среда и водите по предложение на директора въз основа на обхвата и спецификата на района за басейново управление, броя и мащабността на контролираните обекти при спазване на изискванията на Единния класификатор на длъжностите в администрацията, приет с Постановление № 47 на Министерския съвет от 2004 г., и постановленията за заплатите в бюджетните организации и дейности за съответната година.

Чл. 15. (1) Задълженията на служителите на басейновите дирекции се определят с длъжностни характеристики, съставени и утвърдени от директора на басейновата дирекция.

(2) При изпълнение на задълженията си служителите на басейновата дирекция се ръководят от действащото законодателство и длъжностната им характеристика.

(3) Кръгът на правомощията на служителите на басейновите дирекции се определя от действащото законодателство и се регламентира от длъжностните им характеристики, утвърдени от директора.

Чл. 16. (1) Директорите на басейновите дирекции се назначават и освобождават от длъжност от министъра на околната среда и водите. За директор на басейнова дирекция може да бъде назначавано само лице с висше образование, с минимална образователно-квалификационна степен – магистър по икономика, право или технически науки, след проведен конкурс.

(2) Служителите в басейновите дирекции се назначават от директорите.

ПРЕХОДНИ И ЗАКЛЮЧИТЕЛНИ РАЗПОРЕДБИ § 1. Този правилник се издава на основание чл. 154, ал. 2 от Закона за водите. § 2. Правилникът за дейността, организацията на работа и състав на басейновите дирекции (обн., ДВ, бр.10 от 2002 г.; изм. и доп., бр.92 от 2009 г.) се отменя. § 3. Министърът на околната среда и водите дава указания по прилагането на правилника. § 4. Правилникът влиза в сила от датата на обнародването му в „Държавен вестник“.

Министър: Н. Караджова