Постановление № 301 от 10 декември 2009 г. за допълнение на Постановление № 247 на Министерския съвет от 2009 г. за внасяне на допълнителни средства в републиканския бюджет за 2009 г. от търговски дружества с държавно участие в капитала

ПОСТАНОВЛЕНИЕ № 301 ОТ 10 ДЕКЕМВРИ 2009 Г. за допълнение на Постановление № 247 на Министерския съвет от 2009 г. за внасяне на допълнителни средства в републиканския бюджет за 2009 г. от търговски дружества с държавно участие в капитала (обн., ДВ, бр. 84 от 2009 г.; изм., бр. 96 от 2009 г.)

МИНИСТЕРСКИЯТ СЪВЕТ ПОСТАНОВИ: § 1. В наименованието накрая се добавя „и от държавни предприятия“. § 2. Създава се чл. 4: „Чл. 4. (1) Доколкото със закон не е определено друго, еднократна вноска в републиканския бюджет да внесат държавните предприятия, създадени по реда на чл. 62, ал. 3 от Търговския закон, които по годишния финансов отчет за 2008 г. отчитат едновременно следните финансови показатели: 1. пари и парични еквиваленти над 150 млн. лв.; 2. резерви – общи, специализирани и други резерви над 150 млн. лв.

(2) Размерът на вноската се определя на базата на отчетените финансови показатели по годишния финансов отчет към 31 декември 2008 г., както следва: 1. от печалбата след данъчно облагане – 50 на сто; 2. от парите и паричните еквиваленти – 35 на сто; 3. от резервите – общи, специализирани и други резерви – 35 на сто.

(3) Вноските в републиканския бюджет са за сметка на резервите на държавните предприятия и се правят в срок до 30 декември 2009 г.“

Заключителна разпоредба § 3. Постановлението влиза в сила от деня на обнародването му в „Държавен вестник“.

За министър-председател: Симеон Дянков

Главен секретар на Министерския съвет: Росен Желязков