Решение № 177 от 20 март 2009 г. за приемане на отчета за дейността на Управителния съвет на Националния компенсационен жилищен фонд за 2008 г.

РЕШЕНИЕ № 177 ОТ 20 МАРТ 2009 Г. за приемане на отчета за дейността на Управителния съвет на Националния компенсационен жилищен фонд за 2008 г.

На основание чл. 9, ал. 4 от Закона за уреждане правата на граждани с многогодишни жилищноспестовни влогове

МИНИСТЕРСКИЯТ СЪВЕТ

РЕШИ: 1. Приема отчета за дейността на Управителния съвет на Националния компенсационен жилищен фонд за 2008 г. съгласно приложение № 1.

2. Приема отчета за приходите и разходите по бюджета на Националния компенсационен жилищен фонд за 2008 г. съгласно приложение № 2.

За министър-председател: Емел Етем

За главен секретар на Министерския съвет: Веселин Даков

(Забележка на редакцията: виж този материал в PDF-а на броя)

Приложение № 1 към т. 1

Отчет за дейността на Управителния съвет на Националния компенсационен жилищен фонд при Министерския съвет за периода 1 януари - 31 декември 2008 г.

С чл. 9, ал. 1 от Закона за уреждане правата на граждани с многогодишни жилищноспестовни влогове (ЗУПГМЖСВ) на Управителния съвет (УС) на Националния компенсационен жилищен фонд (НКЖФ) е възложено изпълнението на следните функции: 1. Управление на имуществото на НКЖФ.

2. Определяне на левовия индекс на спестовното число.

3. Контрол върху дейността на местните комисии.

С § 19 от преходните и заключителните разпоредби на Правилника за прилагане на ЗУПГМЖСВ на УС на НКЖФ е възложено цялостното изпълнение на разпоредбите му.

I. Управление на имуществото на фонда.

1. Организиране набирането на средствата на фонда по реда на чл. 6, ал. 1 от закона: а) 30 на сто от постъпленията по фонд “Жилищно строителство” на държавните предприятия; б) субсидия в размер до 1 на сто от приходите в държавния бюджет; в) постъпления от дарения и помощи от български и чуждестранни лица; г) постъпления от продажба на жилища и вили, отнети в полза на държавата със съдебен акт; д) постъпления по § 16 ППЗУПГМЖСВ - възстановени средства от продавача, получил компенсации по този закон.

През 2008 г. постъпилите средства по буква “а” са 240 506 лв. Набирането на средствата се извършва служебно от клоновете на “Банка ДСК” - ЕАД, които отчисляват съответния процент от фонд “Жилищно строителство” на задължените търговски дружества и държавни предприятия и сумите се превеждат служебно по сметката на НКЖФ.

Субсидията по буква “б” е най-големият приходоизточник. Съгласно Закона за държавния бюджет на Република България за 2008 г. и по бюджета на Министерския съвет за 2008 г. - приложение № 1 към чл. 1, ал. 1 от Постановление № 15 на Министерския съвет от 2008 г. за изпълнението на държавния бюджет на Република България за 2008 г., за НКЖФ като второстепенен разпоредител с бюджетни кредити бяха предвидени за обезщетения и помощи за домакинства (левови компенсации) средства в размер 16 050 000 лв.

В изпълнение на горното първостепенният разпоредител - Министерският съвет, превеждаше регулярно средства на НКЖФ, но въпреки това не бяха усвоени 2 346 940 лв. Неусвояването се дължи преди всичко на ниския праг (15 000 лв. съгласно чл. 2, ал. 1, т. 1 ЗУЖВГМЖСВ, действащ до 21 ноември 2008 г.) за включване на дългогодишните спестители в окончателен списък, от една страна, и от друга - продължаващото покачване на цените на жилищата.

Приходоизточниците по букви “в” и “г” нямат реализация.

Постъпилите средства по буква “д” са 44 947 лв., както и 1 лв. - лихви, неправомерно постъпили по сметката на НКЖФ.

2. Целево изразходване на средствата на НКЖФ.

Съгласно чл. 7, ал. 1 ЗУПГМЖСВ средствата на НКЖФ се изразходват за финансово компенсиране на жилищноспестовните влогове чрез левова компенсация на определените към 31 декември 1990 г. спестовни числа по тях съобразно действащия левов индекс.

През 2008 г. на местните комисии са преведени средства за компенсации общо в размер 13 703 060 лв., с които са компенсирани правоимащи спестители по 2168 бр. влогове, като средната компенсация по един влог е 6320,60 лв.

II. Определяне на левовия индекс на спестовното число.

На основание чл. 7, ал. 2 ЗУПГМЖСВ УС на НКЖФ определя периодично размера на левовия индекс на спестовното число, като основни критерии са: инфлационните процеси в страната, пазарните цени на жилищата и наличните средства по фонда.

Отчитайки тези условия през 2008 г., УС на НКЖФ на основание чл. 9, ал. 1, т. 2 ЗУПГМЖСВ във връзка с чл. 11, ал. 3 от правилника за прилагането му от 1 май 2008 г. определи нов левов индекс на спестовното число в размер 0,08 лв., който се прилага и понастоящем.

С повишаването на левовия индекс на спестовното число се отговори макар и частично на исканията на жилищноспестовните вложители, обосновани от цените на пазара на жилища, строителните материали и инфлационните процеси.

III. Контрол върху дейността на местните комисии.

Контролът върху дейността на местните комисии се осъществява в трите му форми - предварителен, текущ и последващ.

1. Предварителен контрол.

Предварителният контрол се осъществява при утвърждаването на състава на местните комисии (числен състав, председател и мандат) от УС на НКЖФ, както и при утвърждаване на промените в местните комисии. Контролът се изразява в проверка на спазването на изискванията на чл. 8, ал. 2 ЗУПГМЖСВ във връзка с чл. 16, ал. 1, 2 и 3 от правилника за прилагането му. Утвърдените с решения на УС на НКЖФ състави и промени в състава на местни комисии за 2008 г. са общо 154.

2. Текущ контрол.

Текущият контрол се осъществява чрез проверки на място на цялостната дейност на съответната местна комисия по следните дейности: съставяне на списъци на правоимащи жилищноспестовни вложители; правилно определяне на полагащата се компенсация съобразно действащия левов индекс на спестовното число. Управителният съвет на НКЖФ осъществява методическа дейност чрез указания до местните комисии по конкретни въпроси с оглед еднаквото прилагане на разпоредбите на закона и правилника за прилагането му, включително експертна помощ за решаването на определени случаи.

През отчетния период бяха посетени 32 местни комисии и бе оказана методическа помощ за подобряване на дейността им.

3. Последващ контрол.

Последващият контрол се осъществява чрез проверка на решенията на местните комисии. Елемент на този контрол е проверката на тримесечните отчети за движението на средствата на НКЖФ на местните комисии, които се представят в Изпълнителния орган на фонда заедно с поименни списъци на жилищноспестовни вложители, получили левова компенсация. С оглед подобряване на дейността и упражняване на действен и ефективен контрол при финансовото компенсиране на граждани и във връзка с чл. 9 от закона местните комисии по общини предоставят изготвените окончателни списъци по чл. 7 ППЗУПГМЖСВ, както и на компенсираните жилищноспестовни вложители за времето от влизането в сила на закона (3 август 1992 г.) на магнитен носител. Това създава предпоставки за бързо и точно обработване и обобщаване на информацията от цялата страна. Като резултат от предварителния и текущия контрол през отчетния период няма констатирани неправомерни решения на местните комисии.

IV. Решения на УС на НКЖФ.

В изпълнение на възложените му правомощия УС на НКЖФ е провел през отчетния период 12 заседания, на които са приети 118 решения относно: - приемане на годишния отчет (за 2007 г.) и на тримесечни отчети за движението на средствата на НКЖФ през 2008 г.; - изготвяне и приемане на отчета за дейността на УС за 2007 г. и отчет за приходите и разходите по бюджета на НКЖФ за същия период; - приемане за сведение на утвърдения от главния секретар на Министерския съвет бюджет на НКЖФ за 2008 г., промени в средната работна заплата на служителите от Изпълнителния орган, както и други решения, свързани с дейността му; - утвърждаване на числения състав, председателите и мандата на местните комисии; - утвърждаване на промени в състава на местни комисии; - искания за едновременно изплащане на компенсации по отделни влогове на титуляри - правоимащи по смисъла на ЗУПГМЖСВ, при придобиване на едно общо жилище по някой от установените способи; - искания на търговски дружества и държавни предприятия за закриване на сметки по фонд “Жилищно строителство”.

Отчетът за дейността на УС на НКЖФ за периода 1 януари - 31 декември 2008 г. и отчетът за приходите и разходите по бюджета на НКЖФ за същия период са приети с решение по протокол № 2 на УС на НКЖФ от 23 феруари 2009 г.

Приложение № 2 към т. 2

Отчетза приходите и разходите на Националния компенсационен жилищен фонд за 2008 г.

Наименование на Отчет за 2008 г. показателите (в хил. лв.)

I. Приходи 286

1. Други неданъчни приходи - чл. 6, ал. 1, т. 2 ЗУЖВГМЖСВ 241

2. Глоби, санкции, неустойки, наказателни лихви, обезщетения и начети - § 16 ППЗУПГМЖСВ 45

II. Разходи 13 906

1. Заплати и възнаграждения за персонала, нает по трудови правоотношения, и други възнаг раждения и плащания за персонала по извънтрудови правоотношения 142

2. Осигурителни вноски от работодатели за държавното обществено осигуряване (ДОО), здравноосигурителни вноски от работодатели и вноски за допълнително задължително осигуряване от работодатели 25

3. Издръжка 32

4. Обезщетения и помощи за домакинства (левови компенсации по жилищноспестовни влогове) 13 703

5. Придобиване на дълготрайни материални активи 4

III - V. Трансфери (субсидии) 13 620

1. Получени трансфери (+) 13 864

2. Предоставени трансфери (-) -284

3. Трансфери за поети осигурителни вноски (в сила от 1 юли 2003 г.) 40

VI. Дефицит/излишък = I - II + III + IV + V 0

VII. Финансиране 0