Решение № 882 от 28 декември 2007 г. за определяне на спечелилия неприсъствен конкурс кандидат за концесионер на част от крайбрежната плажна ивица - морски плаж “Бургас - централен”, община Бургас, област Бургас

РЕШЕНИЕ № 882 ОТ 28 ДЕКЕМВРИ 2007 Г. за определяне на спечелилия неприсъствен конкурс кандидат за концесионер на част от крайбрежната плажна ивица - морски плаж “Бургас - централен”, община Бургас, област Бургас

На основание § 3 от преходните и заключителните разпоредби на Закона за концесиите, чл. 18, ал. 2 от отменения Закон за концесиите във връзка с чл. 30 и чл. 32, ал. 1 от отменения Правилник за прилагане на Закона за концесиите, Решение № 187 на Министерския съвет от 2005 г. за предоставяне на концесия върху част от крайбрежната плажна ивица - морски плаж “Бургас - централен” (ДВ, бр. 26 от 2005 г.), и доклад на комисията по чл. 10 от отменения Закон за концесиите, назначена със Заповед № Р-14 от 29 март 2005 г. на министър-председателя, изменена със Заповед № Р-34 от 27 април 2007 г., МИНИСТЕРСКИЯТ СЪВЕТ

РЕШИ: 1. Определя за концесионер на морски плаж “Бургас - централен” - част от крайбрежната плажна ивица - обект на концесия, съгласно Решение № 187 на Министерския съвет от 2005 г. “Онтайм дистрибюшън енд лоджистикс” - ЕООД, със седалище София, въз основа на спечелен неприсъствен конкурс, проведен на 22 май 2007 г.

2. Одобрява резултатите от конкурса.

3. Размерът на концесионното плащане се определя за всяка календарна година независимо от началния срок на концесията съгласно методика, утвърдена от министъра на регионалното развитие и благоустройството - неразделна част от концесионния договор, и предложената от “Онтайм дистрибюшън енд лоджистикс” - ЕООД, конкурсна цена - размер на отчисленията 4,2 на сто.

4. Упълномощава министъра на регионалното развитие и благоустройството да сключи концесионния договор с “Онтайм дистрибюшън енд лоджистикс” - ЕООД, в едномесечен срок от влизането в сила на решението.

5. Концесионният договор се сключва при условията на това решение, Решение № 187 на Министерския съвет от 2005 г. и направеното от “Онтайм дистрибюшън енд лоджистикс” - ЕООД, предложение относно организацията на дейностите по ползването на морския плаж, минималния размер на инвестициите в развитието на морския плаж и кадровото осигуряване на дейностите, които следва да се отразят от “Онтайм дистрибюшън енд лоджистикс” - ЕООД, в комплексния план за срока на концесията и в годишните инвестиционни програми.

6. Концесионният договор влиза в сила от датата на подписването му.

7. В Решение № 187 на Министерския съвет от 2005 г. се правят следните изменения: а) в т. 9.1.1 думите “2005 г.” се заменят с “2008 г.”; б) точка 9.2.3 се отменя.

8. Внесеният от “Онтайм дистрибюшън енд лоджистикс” - ЕООД, паричен депозит за участие в конкурса се задържа и прихваща от годишното концесионно плащане за 2008 г.

9. Освобождава внесените депозити за участие в конкурса на класираните на второ и следващо място участници в конкурса.

10. Задържа депозита, внесен от “Асет Лизинг” - ЕООД, поради нарушаване от негова страна на обявените изисквания за участие в конкурса.

11. Решението подлежи на обжалване пред Комисията за защита на конкуренцията в 10-дневен срок от обнародването му в “Държавен вестник”.

Министър-председател: Сергей Станишев

Главен секретар на Министерския съвет: Севдалин Мавров