Постановление № 92 от 22 април 2003 г. за приемане на Наредба за условията и реда за отпечатване, съхраняване, полагане, анулиране, унищожаване и отчитане на стикери с българска виза

ПОСТАНОВЛЕНИЕ № 92 ОТ 22 АПРИЛ 2003 Г. за приемане на Наредба за условията и реда за отпечатване, съхраняване, полагане, анулиране, унищожаване и отчитане на стикери с българска виза

МИНИСТЕРСКИЯТ СЪВЕТ ПОСТАНОВИ: Член единствен. Приема Наредба за условията и реда за отпечатване, съхраняване, полагане, анулиране, унищожаване и отчитане на стикери с българска виза.

Заключителна разпоредба

Параграф единствен. Постановлението влиза в сила от деня на обнародването му в „Държавен вестник".

Министър-председател: Симеон Сакскобургготски

Главен секретар на Министерския съвет: Севдалин Мавров

НАРЕДБА за условията и реда за отпечатване, съхраняване, полагане, анулиране, унищожаване и отчитане на стикери с българска виза

Раздел I

Общи положения Чл. 1. С наредбата се определят условията и редът за отпечатване, приемане, предаване, съхраняване, полагане, анулиране, унищожаване и отчитане на стикери с виза образец „Виза 2001".

Раздел II

Условия и ред за отпечатване, приемане и предаване Чл. 2. (1) Отпечатването на визови стикери се осъществява от Министерството на вътрешните работи по заявка на Министерството на външните работи по реда на Наредбата за условията и реда за отпечатване и контрол върху ценни книжа, приета с Постановление № 289 на Министерския съвет от 1994 г. (обн., ДВ, бр. 101 от 1994 г.; изм. и доп., бр. 38 от 1995 г., бр. 73 от 1998 г. и бр. 8 от 2001 г.).

(2) Министерството на външните работи ежегодно прави заявки пред Министерството на вътрешните работи за необходимите му количества визови стикери и уведомява Министерството на финансите за направените заявки.

Чл. 3. (1) Визовите стикери се получават от Министерството на външните работи и се разпределят на дипломатическите и консулските представителства на Република България и Национална служба „Гранична полиция" от определено със заповед на министъра на външните работи длъжностно лице, което е материалноотговорно за тях.

(2) Материалноотговорното лице изпраща на дипломатическите и консулските представителства на Република България в чужбина и на Национална служба „Гранична полиция" визовите стикери по опис, който съдържа подробно описание по видове, количество, поредни номера, стойност в левове и обща стойност в левове.

Раздел III

Материална отчетност Чл. 4. Министерството на външните работи организира воденето на материалната отчетност за получаване, изпращане, разходване и анулиране на визовите стикери в първостепенния и второстепенните разпоредители с бюджетни кредити в системата на министерството.

Чл. 5. Национална служба „Гранична полиция" организира материалната отчетност на визовите стикери в системата на Министерството на вътрешните работи.

Раздел IV

Съхраняване, полагане, анулиране и унищожаване Чл. 6. Визовите стикери се съхраняват по поредни номера и по начин, изключващ възможността за посегателство, повреждане и унищожаване.

Чл. 7. Издаването на българска виза на чужденец се извършва чрез полагане на персонали-зиран стикер с българска виза върху редовен документ за пътуване.

Чл. 8. Персонализация е отпечатването или вписването на ръка върху визов стикер на данни съгласно чл. 54 от Наредбата за условията и реда за издаване на визи, приета с Постановление № 97 на Министерския съвет от 2002 г. (обн., ДВ, бр. 49 от 2002 г.; изм., бр. 118 от 2002 г.).

Чл. 9. Полагането на стикер с българска виза се извършва от съответните длъжностни лица в дипломатическите и консулските представителства на Република България в чужбина или от органите за граничен паспортен контрол на граничните контролно-пропускателни пунктове.

Чл. 10. (1) Длъжностните лица по чл. 9, както и службите за административен контрол на чужденците към Национална служба „Полиция" могат да анулират визи в случаите, когато: 1. визата е издадена в нарушение на разпоредбите на българското законодателство; 2. основанията за издаване на виза са отпаднали; 3. при персонализирането е допусната техническа грешка; 4. стикерът не е персонализиран по реда на Наредбата за условията и реда за издаване на визи; 5. в стикера с българска виза има задрасквания, поправки, дописвания или той не съдържа необходимите данни; 6. стикерът с българска виза е повреден по време на персонализация.

(2) Консулските длъжностни лица анулират притежаваните от чужденец валидни български визи за летищен трансфер, за транзитно преминаване или за краткосрочно пребиваване при издаване на виза за дългосрочно пребиваване.

(3) Службите за административен контрол на чужденците анулират притежаваната от чужденец виза за дългосрочно пребиваване при издаване на разрешение за дългосрочно пребиваване.

(4) В случаите по ал. 1 органът, анулирал визата, уведомява незабавно в писмена форма дирекция „Консулски отношения" на Министерството на външните работи, дирекция „Гранична полиция" и Дирекцията на Национална служба „Полиция" на Министерството на вътрешните работи.

Чл. 11. Стикер с българска виза се анулира чрез полагане на две диагонални черти и щемпел на органа, анулирал визата, и чрез допълнително разрушаване на кинеграмната защита.

Чл. 12. В случаите, когато документът за пътуване, в който е положен стикер с българска виза, е обявен за невалиден, изгубен или след връщането му е установено, че визата е издадена в нарушение на българското законодателство или основанията за издаването й са отпаднали, тя се анулира и чрез обявяването й за невалидна в Системата за визов контрол.

Чл. 13. Всеки анулиран неположен стикер с българска виза се връща в Министерството на външните работи за унищожаване.

Чл. 14. Визовите стикери се унищожават в Министерството на външните работи чрез пълното им разрушаване след съставянето на протокол, който съдържа подробно описание по видове, количество, поредни номера и стойност в левове.

Допълнителна разпоредба § 1. По смисъла на наредбата: 1. „Визов стикер" е бланка под отчет по утвърден от Министерския съвет образец.

2. „Стикер с българска виза" е персонализи-ран визов стикер.

3. „Полагане" на стикер с българска виза е поставянето му чрез трайно залепване в редовен документ за пътуване на чужденец.

4. „Анулиране" на стикер с българска виза е обявяване на вече персонализиран стикер за невалиден.

5. „Унищожаване" на стикер с българска виза е пълното му физическо разрушаване.

Заключителни разпоредби § 2. Наредбата се издава на основание чл. 15, ал. 3 от Закона за българските документи за самоличност. § 3. Изпълнението на наредбата се възлага на министъра на външните работи и на министъра на вътрешните работи, които в срок 6 месеца от влизането в сила на наредбата издават инструкция за прилагането й.