Постановление № 194 от 6 август 2009 г. за уреждане на правоотношенията във връзка със закриването на Министерството на държавната администрация и административната реформа

ПОСТАНОВЛЕНИЕ № 194 от 6 август 2009 г. за уреждане на правоотношенията във връзка със закриването на Министерството на държавната администрация и административната реформа

МИНИСТЕРСКИЯТ СЪВЕТ ПОСТАНОВИ: Чл. 1. (1) Разпределя функциите на закритото Министерство на държавната администрация и административната реформа, както следва: 1. към администрацията на Министерския съвет - функции, осигурени с 67 щатни бройки, свързани със: а) изграждането и развитието на административните структури - 12 щатни бройки; б) управлението на човешките ресурси в държавната администрация - 12 щатни бройки; в) развитието на електронното правителство - 9 щатни бройки; г) контрола в държавната администрация - 11 щатни бройки; д) административното регулиране - 4 щатни бройки; е) политиката за административно обслужване - 5 щатни бройки; ж) регионалната координация - 5 щатни бройки; з) управлението на обектите, предназначени за представителните и социалните нужди на централните държавни органи - 4 щатни бройки; и) съставянето, контрола и анализа на средствата по бюджетните сметки на областните управители и на други второстепенни разпоредители с бюджетни кредити - 5 щатни бройки; 2. към Министерството на финансите - функциите на управляващ орган по Оперативна програма “Административен капацитет”, осигурени с 34 щатни бройки; 3. към Министерството на регионалното развитие и благоустройството - функциите, свързани с организирането и произвеждането на избори, осигурени с 5 щатни бройки.

(2) Ръководителите на съответните администрации в 7-дневен срок от влизането в сила на постановлението да внесат в Министерския съвет проекти на актове за промени в устройствените правилници, свързани с разпределянето на функциите по ал. 1.

Чл. 2. (1) Правоотношенията с държавните служители, осъществяващи функциите по чл. 1, ал. 1, се уреждат при условията и по реда на чл. 87а от Закона за държавния служител и в съответствие с устройствените правилници на администрациите по чл. 1, ал. 1.

(2) Служебните и трудовите правоотношения със служителите от закритото Министерство на държавната администрация и административната реформа извън случаите по ал. 1 се уреждат при условията и по реда на чл. 106, ал. 1, т. 1 от Закона за държавния служител, съответно чл. 328, ал. 1, т. 1 от Кодекса на труда. До приключване на ликвидацията служителите могат да преминат в друга администрация при условията и по реда на чл. 81а от Закона за държавния служител.

Чл. 3. (1) Създава ликвидационна комисия, която в едномесечен срок от влизането в сила на постановлението: 1. да уреди въпросите, свързани с имуществото, правата и задълженията на министерството, и да изготви начален и краен ликвидационен баланс; 2. да изготви протокол-описи за предаване на дълготрайните материални активи на закритото министерство; 3. да организира предаването на активите по т. 2; 4. да предаде архива на министерството съгласно Закона за Националния архивен фонд; 5. да закрие ползваните от министерството банкови сметки; 6. да оформи счетоводните документи, свързани с разходите на закритото министерство; 7. да извърши и други необходими дейности, свързани с ликвидацията.

(2) Председател на комисията е заместник-министър на финансите.

(3) Членове на комисията са по един представител на: администрацията на Министерския съвет, закритото Министерство на държавната администрация и административната реформа, Министерството на финансите, Министерството на труда и социалната политика и Министерството на регионалното развитие и благоустройството.

(4) Поименният състав на комисията се определя със заповед на министър-председателя по предложение на съответните ръководители.

(5) Председателят на комисията: 1. представлява комисията по време на ликвидацията и оформя всички документи, свързани с нейното извършване; 2. упражнява правата на орган по назначаването по смисъла на Закона за държавния служител, съответно на работодател по смисъла на Кодекса на труда, по отношение на служителите в закритото Министерство на държавната администрация и административната реформа; 3. може да сключва договори с външни експерти, когато това се налага в изпълнение на функциите на комисията.

(6) Комисията представя заключителен доклад и отчет за работата си на заместник министър-председателя и министър на финансите.

Чл. 4. (1) Недвижимите имоти и движимите вещи на закритото Министерство на държавната администрация и административната реформа се ползват от съответните администрации за осъществяване на функциите по чл. 1, ал. 1 до предоставянето им при условията и по реда на Закона за държавната собственост.

(2) Предоставя за ползване и управление на администрацията на Министерския съвет обектите, управлявани от закритото Министерство на държавната администрация и административната реформа, предназначени за представителните и социалните нужди на централните държавни органи.

Чл. 5. (1) Разходите по ликвидацията, включително за обезщетенията по Закона за държавния служител и Кодекса на труда, са за сметка на утвърдените разходи по бюджета на Министерството на държавната администрация и административната реформа.

(2) След съставянето на крайния ликвидационен баланс неусвоените кредити по бюджета на Министерството на държавната администрация и административната реформа се прехвърлят от министъра на финансите на съответните администрации на основание чл. 34, ал. 1 от Закона за устройството на държавния бюджет.

Заключителни разпоредби § 1. Отменя се Постановление № 215 на Министерския съвет от 2005 г. за приемане на Устройствен правилник на Министерството на държавната администрация и административната реформа (обн., ДВ, бр. 83 от 2005 г.; изм. и доп., бр. 96 от 2005 г., бр. 40 от 2006 г.; Решение № 11975 на Върховния административен съд от 2006 г. - бр. 99 от 2006 г.; изм. и доп., бр. 28 и 108 от 2007 г., бр. 17, 37 и 58 от 2008 г. и бр. 14 от 2009 г.). § 2. В Постановление № 216 на Министерския съвет от 2005 г. за приемане на Устройствен правилник на Министерския съвет и на неговата администрация (обн., ДВ, бр. 84 от 2005 г.; изм. и доп., бр. 89 от 2005 г., бр. 71 от 2006 г. и бр. 62, 84 и 88 от 2007 г.) в чл. 2, ал. 4 се правят следните допълнения: 1. Създава се нова т. 1: “1. директорът на болница “Лозенец;”.

2. Създават се т. 5 и 6: “5. областните управители; 6. директорът на Центъра за преводи и редакции.” § 3. В Устройствения правилник на Министерството на финансите, приет с Постановление № 95 на Министерския съвет от 2003 г. (обн., ДВ, бр. 42 от 2003 г.; изм. и доп., бр. 10 и 106 от 2004 г., бр. 76 и 84 от 2005 г., бр. 2, 28, 37, 56, 65 и 90 от 2006 г., бр. 26 и 53 от 2007 г., бр. 37, 61 и 108 от 2008 г. и бр. 5, 18, 23 и 39 от 2009 г.), се правят следните изменения и допълнения: 1. В чл. 5, т. 13 накрая се поставя запетая и се добавя “включително за укрепване на административния капацитет”.

2. В чл. 8, ал. 3 числото “670” се заменя със “704”.

3. В чл. 20 се създава нова т. 17: “17. дирекция “Оперативна програма “Административен капацитет”.”

4. Създава се чл. 30а: “Чл. 30а. Дирекция “Оперативна програма “Административен капацитет”: 1. координира дейностите по усвояване на средства от фондове на Европейския съюз в областта на административния капацитет с всички заинтересувани национални и международни институции и организации; 2. осъществява функциите на управляващ орган на Оперативна програма “Административен капацитет” (ОПАК), като: а) организира, разработва и съгласува подготовката на ОПАК и други съпътстващи я документи; б) изготвя финансов план на оперативната програма за периода на действието й съгласно определените цели и приоритети и разработва финансови планове за отделните проекти; в) организира процедура за предоставяне на безвъзмездна финансова помощ по ОПАК; г) гарантира, че проектите са избрани за финансиране в съответствие с критериите, приложими за оперативната програма, и че те са в съответствие с приложимите общностни и национални правила за целия период на реализирането им; д) осъществява наблюдението, верификацията и контрола на проектите в рамките на оперативната програма; е) проверява дали съфинансираните дейности и декларираните от бенефициентите разходи по проекта са действително извършени и са в съответствие с националните правила; ж) извършва проверки на място на отделни проекти; з) установява допустимостта на направените от бенефициентите разходи и извършва плащането към бенефициентите, като проследява изпълнението на задължителното спазване на критериите за допустимост на разходите, създаването на отделна счетоводна система или съответните счетоводни документи на всички транзакции, свързани с финансовата подкрепа; и) поддържа система в управляващия орган за записване и съхранение на счетоводните записи за изпълнението на всяка операция по оперативната програма, необходими за финансовото управление, мониторинг, проверки, одити и оценка; к) гарантира, че бенефициентите и другите звена, включени в осъществяването на проекта, поддържат или отделна счетоводна система, или адекватни счетоводни аналитични сметки за всички транзакции, отнасящи се до операцията, като се спазват Националните счетоводни правила; л) гарантира, че предварителната и текущите оценки на оперативната програма се извършват в съответствие с Регламент (ЕО) № 1083/2006; м) установява процедури, с които да се гарантира, че всички оправдателни документи относно разходите и одитите по ОПАК се съхраняват в срок 3 години след приключването на оперативната програма; н) гарантира, че Сертифициращият орган получава цялата необходима информация относно процедурите и проверките, извършени във връзка с разходи за целите на сертифицирането; о) осъществява финансовото управление на оперативната програма; п) изготвя предложения за пренасочване на средства в рамките на оперативната програма, предложения за поправки в нея и за представянето им пред Комитета за наблюдение; р) извършва дейностите по наблюдение на изпълнението на оперативната програма в съответствие с разработената система за мониторинг, включително за набиране и обработване на статистическа, техническа и финансова информация, свързана с изпълнението на програмата; с) координира работата на Комитета за наблюдение и му осигурява необходимите документи, които да позволят да се следи качеството на изпълнението на оперативната програма според специфичните й цели; т) изготвя и след одобрение от Комитета за наблюдение предава на Европейската комисия годишните и окончателните доклади относно изпълнението на програмата; у) изпълнява функциите на секретариат на Комитета за наблюдение; ф) осигурява спазването на изискванията за информираност и публичност; х) изпълнява и всички други функции на управляващ орган на оперативната програма, произтичащи от приложимото право на Европейския съюз и националното законодателство; 3. докладва за напредъка на проектите по ОПАК на структурите и институциите, отговорни за наблюдението и контрола по усвояването на средства от фондове на Европейския съюз.”

5. В приложението към чл. 8, ал. 4 се правят следните изменения и допълнения: а) в заглавието на приложението числото “670” се заменя със “704”; б) на ред “Специализирана администрация” числото “505” се заменя с “539”. в) след ред “дирекция “Управление на средствата от Европейския съюз” се добавя “дирекция “Оперативна програма “Административен капацитет” - 34”. § 4. В Постановление № 323 на Министерския съвет от 2008 г. за определяне на първостепенния и второстепенните разпоредители с бюджетни кредити в Министерството на вътрешните работи (обн., ДВ, бр. 1 от 2009 г.; изм. и доп., бр. 46 от 2009 г.) в приложението към член единствен се създава т. 43: “43. Началникът на Специалната куриерска служба.” § 5. Постановлението се приема във връзка с Решение на Народното събрание от 27 юли 2009 г. за приемане на структура на Министерския съвет на Република България. § 6. Постановлението влиза в сила от деня на обнародването му в “Държавен вестник”.

Министър-председател: Бойко Борисов

Главен секретар на Министерския съвет: Росен Желязков