Наредба за изменение и допълнение на Наредба № 5 от 2006 г. за техническите паспорти на строежите

Наредба за изменение и допълнение на Наредба № 5 от 2006 г. за техническите паспорти на строежите (обн., ДВ, бр. 7 от 2007 г.; изм. и доп., бр. 38 от 2008 г., бр. 22 от 2010 г., бр. 98 от 2011 г. и бр. 2 от 2013 г.) § 1. В чл. 1, ал. 1 т. 3 се отменя. § 2. В чл. 2, ал. 1, т. 2 текстът след думите „глава трета“ до края се заличава. § 3. В чл. 4, ал. 1 т. 4 се отменя. § 4. В чл. 5 се правят следните допълнения: 1. В т. 3 след думите „въздушния транспорт и др.,“ се добавя „стойността на интегрираната енергийна характеристика на сградата и референтната є стойност, изразени като специфичен годишен разход на първична/потребена енергия в kWh/m^2“ и се поставя запетая.

2. В т. 4 след думите „(номер, срок на валидност и др.), вкл.“ се добавя „сертификат за проектни енергийни характеристики за нови сгради и/или“. § 5. Член 7а се отменя. § 6. Член 8 се изменя така: „Чл. 8. Енергийните характеристики на нова сграда преди въвеждането є в експлоатация се удостоверяват със сертификат за проектни енергийни характеристики, издаден въз основа на инвестиционния (екзекутивния) проект, при условията и по реда на наредбата по чл. 25 от Закона за енергийната ефективност.“ § 7. В чл. 10 ал. 1 се изменя така: „(1) Техническият паспорт на строежа се съставя в два оригинални екземпляра на хартиен носител, подписани от съставителя на паспорта, както и в електронна форма на оптически, магнитен или друг носител чрез снемане на електронен образ от екземпляра, предназначен за регистриране.“ § 8. Приложението към чл. 8, ал. 7 се отменя.

Преходна и заключителна разпоредба § 9. (1) Наредбата влиза в сила един месец след обнародването є в „Държавен вестник“.

(2) Наредбата не се прилага за сгради, за които е започнало производство по въвеждането им в експлоатация.

(3) За започнато производство по въвеждане в експлоатация се счита датата на внасяне на искане пред компетентния орган съгласно ЗУТ.

Министър: Иван Данов