Решение № 878 от 28 декември 2007 г. за влизане в сила на концесионния договор за републикански път “Калотина - Софийски околовръстен път (Северна дъга) - Оризово - Стара Загора - Нова Загора - Ямбол - Карнобат - Бургас”, сключен на 29 март 2005 г.

РЕШЕНИЕ № 878 ОТ 28 ДЕКЕМВРИ 2007 Г. за влизане в сила на концесионния договор за републикански път “Калотина - Софийски околовръстен път (Северна дъга) - Оризово - Стара Загора - Нова Загора - Ямбол - Карнобат - Бургас”, сключен на 29 март 2005 г.

МИНИСТЕРСКИЯТ СЪВЕТ

РЕШИ: 1. Приема доклада на министъра на регионалното развитие и благоустройството във връзка с полученото становище от Евростат относно разпределението на рисковете между концесионера и концедента по договора за предоставяне на концесия за републикански път “Калотина - Софийски околовръстен път (Северна дъга) - Оризово - Стара Загора - Нова Загора - Ямбол - Карнобат - Бургас” - изключителна държавна собственост, сключен с “Магистрала Тракия” - АД, София, наричан по-нататък “концесионния договор”.

2. В Решение № 1043 на Министерския съвет от 2004 г. за предоставяне на концесия за републикански път “Калотина - Софийски околовръстен път (Северна дъга) - Оризово - Стара Загора - Нова Загора - Ямбол - Карнобат - Бургас” - изключителна държавна собственост (обн., ДВ, бр. 5 от 2005 г.; изм., бр. 15 и 23 от 2005 г.) в т. 4.2 и 4.3 думите “90 календарни дни” се заменят със “120 календарни дни”.

3. Приема предложените от министъра на регионалното развитие и благоустройството промени в концесионния договор.

4. Дава съгласие министърът на регионалното развитие и благоустройството да подпише второ допълнително споразумение към концесионния договор съгласно приложението.

5. Концесионният договор влиза в сила от датата на подписване на допълнителното споразумение по т. 4.

6. Министърът на регионалното развитие и благоустройството да предоставя регулярно информация на министъра на финансите за хода на изпълнението на договора за целите на отчетността и статистиката на публичните финанси след предварително съгласуване между тях на формата, съдържанието, реда и сроковете за предоставяне на тази информация.

Министър-председател: Сергей Станишев

Главен секретар на Министерския съвет: Севдалин Мавров

Приложение към т. 3

Второ допълнително споразумение към Договора за предоставяне на концесия върху републикански път “Калотина - Софийски околовръстен път (Северна дъга) - Оризово - Стара Загора - Нова Загора - Ямбол - Карнобат - Бургас” - изключителна държавна собственост, сключен на 29 март 2005 г.

Днес, ___________ 2007 г., в гр. София между: Министерския съвет на Република България, надлежно представляван от Асен Гагаузов - министър на регионалното развитие и благоустройството, наричан по-нататък “КОНЦЕДЕНТА” - от една страна, и

“Магистрала Тракия” - АД, вписано в търговския регистър при Софийския градски съд с решение № 1 от 30 юли 2004 г., регистрирано по ф. д. № 8014/2004 г., със седалище и адрес на управление: София, район “Красно село”, ул. Тунджа 12А, с данъчен № 1221204839, БУЛСТАТ 131284382, представлявано от_____________________ , и ______________________________________________ , от друга страна, наричанo по-нататък “КОНЦЕСИОНЕРА”

I. ПРЕАМБЮЛ: Предвид следното: 1. На 29 март 2005 г. страните подписаха Договор за предоставяне на концесия върху републикански път “Калотина - Софийски околовръстен път (Северна дъга) - Оризово - Стара Загора - Нова Загора - Ямбол - Карнобат - Бургас” - изключителна държавна собственост, наричан по-нататък “Концесионния договор”.

2. С Първо допълнително споразумение, подписано на 26 април 2007 г., страните ревизираха някои от клаузите на Концесионния договор в рамките на Решение № 66 на Министерския съвет от 2007 г. и в съответствие с действащото законодателство.

3. Получено е становище на ЕВРОСТАТ, представящо анализ за разпределението между Концесионера и Концедента на трите вида риск (за строителство, за наличност на услугата и за търсене на услугата).

II. Въз основа на желанието на страните се подписа това Второ допълнително споразумение (наричано по нататък “Допълнителното споразумение”), с което се правят следните изменения и допълнения към Концесионния договор: 1. В чл. 10, ал. 2, 3 и 4 думите “90 (деветдесет) дни” се заменят със “120 (сто и двадесет) дни”.

2. Създава се чл. 40а: “Чл. 40а. Концедентът не дължи на Концесионера заплащане по чл. 40, ал. 1, т. 1, в случай че над 50 на сто от трасето на магистралата е недостъпно за ползване за срок повече от 72 часа непрекъснато по вина на Концесионера. Плащанията по чл. 40, ал. 1, т. 1 се прекратяват за срока, в който съответната част от автомагистралата не е достъпна за ползване.”

3. Създава се чл. 40б: “Чл. 40б. Плащанията по недостига не може да надвишават 50 на сто от общите приходи на Концесионера от обекта на концесията.”

4. Създава се чл. 40в: “Чл. 40в. В случаите, когато дадено плащане по Концесионния договор бъде обявено по съответния ред за недопустима държавна помощ, Концесионерът се задължава да възстанови сумата на концедента.”

III. Страните се съгласяват, че всички останали разпоредби на концесионния договор остават непроменени.

IV. Измененията и допълненията на Концесионния договор, направени с това Допълнително споразумение, ще влязат в сила от датата на влизане в сила така, както е дефинирана в чл. 10 от Концесионния договор.

V. Всички спорове или разногласия между страните, произтичащи от тълкуването или изпълнението на това Допълнително споразумение, ще бъдат решавани чрез механизмите, предвидени в чл. 110 и 111 от Концесионния договор.

VI. Термините, изписани с главни букви, ще имат същото значение, както е предвидено в Концесионния договор, освен ако изрично не е упоменато друго.

ЗА КОНЦЕДЕНТА: Асен Гагаузов - министър на регионалното развитие и благоустройството

ЗА КОНЦЕСИОНЕРА: 85