Правилник за изменение и допълнение на Правилника за устройството и дейността на Държавно предприятие „Национална компания „Железопътна инфраструктура“

МИНИСТЕРСТВО НА ТРАНСПОРТА, ИНФОРМАЦИОННИТЕ ТЕХНОЛОГИИ И СЪОБЩЕНИЯТА

Правилник за изменение и допълнение на Правилника за устройството и дейността на Държавно предприятие „Национална компания „Железопътна инфраструктура“ (обн., ДВ, бр. 39 от 2009 г.; изм. и доп., бр. 98 от 2009 г. и бр. 25 и 100 от 2010 г.) § 1. В чл. 3, ал. 1 думите „National Railway Infrasructure Company (съкратено NRIC)“ се заменят с думите „State Enterprise National Railway Infrasructure Company (съкратено SE NRIC)“. § 2. В чл. 8 ал. 1 и 2 се изменят така: „(1) Предприятието организира дейността си в съответствие с петгодишния договор с държавата по чл. 25, ал. 1 ЗЖТ, десетгодишната програма за развитие на железопътния транспорт и на железопътната инфраструктура по чл. 27 ЗЖТ и годишните програми за изграждане, поддържане, ремонт, развитие и експлоатация на железопътната инфраструктура по чл. 28 ЗЖТ.

(2) ДП „Национална компания „Железопътна инфраструктура“ изготвя ежегодно доклад за фактическото състояние на железопътната инфраструктура, съдържащ параметрите за експлоатация, параметрите на съоръженията по нея, включително защитните съоръжения, информация за условията за достъп до нея, приложимите инфраструктурни такси и цени за услуги по ценова листа, принципите и критериите за разпределение на капацитетите, ограниченията при ползването на инфраструктурата, сроковете, процедурите за подаване на заявките за получаване на капацитети и други.“ § 3. В чл. 9, ал. 1 думата „дългосрочен“ се заменя с думата „5-годишен“. § 4. В чл. 10 се правят следните изменения и допълнения: 1. Алинея 1 се изменя така: „(1) Финансирането на дейностите по поддържането и експлоатацията на железопътната инфраструктура се извършва от: 1. републиканския бюджет; 2. инфраструктурните такси по чл. 35 ЗЖТ; 3. приходите от търговската дейност; 4. кредити; 5. средства по програми на Европейския съюз; 6. приходи от услуги по ценова листа.“

2. В ал. 2 след думите „по ал. 1“ се поставя запетая и се добавя „с изключение на тези по т. 2“.

3. Създава се ал. 3: „(3) Приходите от инфраструктурни такси се разходват изцяло за поддържането на железопътната инфраструктура, като се покриват разходите на управителя на инфраструктурата, извършени за осъществяването на превозите от железопътните превозвачи.“ § 5. В чл. 12 т. 2 се изменя така: „2. предлага за утвърждаване от Министерския съвет десетгодишната програма по чл. 27 ЗЖТ за развитието на железопътния транспорт и на железопътната инфраструктура;“. § 6. В чл. 23, ал. 2 след думите „по ал. 1, т. 4“ се поставя запетая и се добавя „5, 7, 8, 9, 10, 11“. § 7. В чл. 29, ал. 1 се създава т. 13: „13. отдел „Изпълнение на програми с национално финансиране“.“ § 8. В чл. 38, ал. 2 думата „ръководител“ се заменя с „Главен вътрешен одитор“. § 9. Член 40 се изменя така: „Чл. 40. Дирекция „Стратегическо развитие и инвестиционни проекти“ изготвя цялостната стратегия за развитие на железопътната инфраструктура и управлява инвестиционните проекти на предприятието, финансирани и планирани за финансирането от Структурните и Кохезионния фондове на ЕС, в съответствие с транспортната политика на Европейския съюз, националната транспортна политика и политиката на предприятието. Дирекцията изпълнява следните функции: 1. координира и участва в разработване на дейностите по програмиране и планиране подготовката на железопътни инфраструктурни проекти в съответствие с изискванията на ОП „Транспорт“; 2. ръководи и координира дейностите по събиране на информация за определяне на приоритетите и възможностите за финансиране на железопътни инфраструктурни проекти със средства на ОП „Транспорт“ 2007 – 2013 г. и Структурните и Кохезионния фондове на ЕС за програмния период 2014 – 2020 г.; 3. координира и извършва необходимите действия за осъществяване на териториално-устройствени процедури и процедури, свързани с опазване на околната среда, за железопътни инфраструктурни проекти, финансирани и планирани за финансиране от ОП „Транспорт“ 2007 – 2013 г. и Структурните и Кохезионния фондове на ЕС за програмния период 2014 – 2020 г.; 4. изготвя разчети и финансови прогнози, свързани с инвестиционните разходи, осъществява цялостното финансово управление и контрол, извършва предварителен контрол за законосъобразност преди извършване на разплащане, отчита финансовото изпълнение по проекти, съфинансирани от фондовете на ЕС чрез Оперативна програма „Транспорт“ 2007 – 2013 г.; 5. изготвя финансови отчети и искания за плащане (в съответствие с Оперативното споразумение между ДП „НКЖИ“ и УО по ОПТ) и други отчетни документи, свързани с финансовото изпълнение на проектите/програмата, финансирани със средства на ЕС чрез Оперативна програма „Транспорт“ 2007 – 2013 г.; 6. организира и ръководи администрирането на всички договори, свързани с подготовката на железопътни инфраструктурни проекти, съфинансирани от ЕС чрез Оперативна програма „Транспорт“ 2007 – 2013 г.; 7. отговаря за подготовката и изпълнението на проекти за интермодални терминали и проекти за приемни здания и гарови комплекси, финансирани по Оперативна програма „Транспорт“ 2007 – 2013 г.; 8. разработва стратегически документи за настоящи и бъдещи планови периоди с включени проекти за ГИС на ДП „НКЖИ“, организира, координира и контролира процеса на въвеждане и актуализация на данните в ГИС; 9. участва в изготвяне на процедури, наръчници, правила, методики и други документи във връзка с подготовката, изпълнението, управлението и контрола на проектите, съфинансирани от фондовете на ЕС чрез Оперативна програма „Транспорт“ 2007 – 2013 г.; 10. извършва мониторинг на програмирането, изпълнението на проектите, финансирани по Оперативна програма „Транспорт“ 2007 – 2013 г., и отговаря за въвеждането на данните в Информационната система за наблюдение на средствата от Структурните фондове и Кохезионния фонд на Европейския съюз в Република България (ИСУН), Информационна система „Инфраструктурни проекти“ на Министерския съвет и други системи за наблюдение и контрол; 11. участва в проверките на място за отчитане физическото и финансовото изпълнение на дейностите по договорите, съфинансирани от фондовете на ЕС чрез Оперативна програма „Транспорт“ 2007 – 2013 г., както и участва в извършването на проверки от вътрешен одит, националните и европейските одитни институции и при провеждани от тях одитни мисии, като координира, организира и съдейства за събирането и предоставянето на необходимата информация; 12. участва в регулярни срещи за напредъка на железопътните проекти, годишни срещи и комитети за наблюдение за отчитане на Оперативна програма „Транспорт“ и срещи, очертаващи новите политики, както и работни срещи за разработване на планови и стратегически документи, свързани с развитие на транспортния сектор, в частност железопътния; 13. изготвя план, технически задания и технически спецификации за възлагане на обществени поръчки, свързани с изпълнението на железопътни инфраструктурни проекти, съфинансирани от фондовете на ЕС чрез Оперативна програма „Транспорт“ 2007 – 2013 г.; 14. организира сформирането и участва в работни групи за подготовка на тръжни документации за проектите, финансирани или планирани за финансиране от фондовете на ЕС чрез Оперативна програма „Транспорт“ 2007 – 2013 г.; 15. координира и следи за изпълнението на мерките за информация и публичност по проектите, изпълнявани по ОПТ.“ § 10. Член 41 се изменя така: „Чл. 41. (1) Управлението и изпълнението на линейни инфраструктурни проекти в предприятието се осъществява от Звена за управление и изпълнение на проекти (ЗУИП), създадени за всеки конкретен проект, финансиран или планиран за финансиране от фондовете на ЕС чрез Оперативна програма „Транспорт“ 2007 – 2013 г.

(2) Звената за управление и изпълнение на проекти се сформират, функционират и контролират съгласно Правила на НКЖИ за управление и изпълнение на инфраструктурни проекти по ОПТ.

(3) Функциите, съставът, отговорностите и задълженията на ЗУИП се определят в Правила на ДП „НКЖИ“ за управление и изпълнение на инфраструктурни проекти по ОПТ.

(4) Дейността на ЗУИП и изпълнението на проектите се контролира от Съвет за управление на проекти (СУП), създаден със заповед на генералния директор. Съставът и числеността на СУП, както и неговите отговорности и контролни функции са регламентирани в Правилата на ДП „НКЖИ“ за управление и изпълнение на инфраструктурни проекти по ОПТ, одобрени с решение на Управителния съвет на ДП „НКЖИ“.“ § 11. В чл. 43 се създава т. 37: „37. организира международните прояви на територията на страната; изготвя периодична информация за европейската политика в областта на железопътния транспорт; подготвя позициите на предприятието в тази област; извършва писмени и устни преводи.“ § 12. В чл. 47 се правят следните изменения и допълнения: 1. Точка 3 се изменя така: „3. организира подготовката на обществени поръчки с изключение на поръчките за проектите, финансирани или планирани за финансиране от фондовете на ЕС чрез Оперативна програма „Транспорт“ 2007 – 2013 г., и осъществява провеждането на процедурите за възлагане на обществени поръчки за доставки, услуги и строителство по реда на Закона за обществените поръчки и другите нормативни актове;“.

2. Точка 9 се изменя така: „9. организира и контролира процеса на подготовка и реализация на проекти в областта на информационните системи с изключение на проектите, финансирани или планирани за финансиране от фондовете на ЕС чрез Оперативна програма „Транспорт“ 2007 – 2013 г., за които отговаря дирекция „СРИП“.“

3. Точка 13 се отменя. § 13. Създава се чл. 49г: „Чл. 49г. (1) Отдел „Изпълнение на програми с национално финансиране“ е на подчинение на заместник генерален директор/експлоатация. Отделът управлява, организира, координира и контролира инвестиционния процес при изпълнение на инвестиционните програми с национално финансиране на предприятието и ново строителство, което не е включено в програмата за изпълнение на инвестиционни проекти от национално значение, и дейностите, свързани с него, като изпълнява следните функции: 1. изготвя годишни инвестиционни програми, краткосрочни и перспективни планове; 2. определя приоритетни обекти за финансиране през съответната финансова година в зависимост от утвърдените средства; 3. организира и контролира изготвянето на задания на нови обекти, реконструкции, преустройства, основни ремонти или смяна предназначението на съществуващи помещения или сгради; 4. участва в подготовката на технически и технологични параметри за изпълнение на инвестиционните проекти и свързаните с това изисквания към участниците (кандидатите), контролира подготвянето на технически задания на процедури по Закона за обществените поръчки и участва в комисии за разглеждане, оценка и класиране на офертите по конкретни обществени поръчки; 5. осъществява изпълнението на инвестиционната програма; 6. контролира изпълнението на обектите, заложени в инвестиционната програма, изпълнението на договорите, работата по изпълнението на строителството на обекти и подобекти, включително до изтичане на гаранционните срокове; 7. контролира спазването по време на строителството на проектите по изискванията на Закона за устройство но територията и други действащи нормативни документи; 8. осъществява контрол по спазване на технологиите и технологичните процеси и качеството на изпълнените строително-монтажни работи, чрез инженера, съгласно БДС, EN и ПИПСМР; 9. участва в комисии за приемане на обектите и въвеждането им в експлоатация; 10. контролира и отчита капиталовите трансфери за инвестиционната програма, като цяло и по обекти, текущи разплащания и дължимите средства, както и финансовото предаване на ДМА на експлоатационните поделения; 11. извършва анализи, контролира и координира работата по изпълнение на строителството на обекти и подобекти, изготвя междинни, годишни и заключителни доклади за изпълнение, оперативен мониторинг и координация на дейностите по изпълнение на договорите, докладва за проблемите в инвестиционния процес и прави предложения за решаването им.

(2) Отдел „Изпълнение на програми с национално финансиране“ се ръководи от ръководител, чиито правомощия се определят в утвърдена от генералния директор длъжностна характеристика.“ § 14. Член 50 се изменя така: „Чл. 50. Регионалните поделения на предприятието са: 1. Управление движението на влаковете и гаровата дейност – София; 2. Управление движението на влаковете и гаровата дейност – Пловдив; 3. Управление движението на влаковете и гаровата дейност – Горна Оряховица; 4. Железопътна секция – Враца; 5. Железопътна секция – Горна Оряховица; 6. Железопътна секция – Пловдив; 7. Железопътна секция – София.“

Заключителна разпоредба § 15. Правилникът влиза в сила от деня на обнародването му в „Държавен вестник“ с изключение на § 14 относно чл. 50, който влиза в сила от 1 януари 2013 г.

Министър: Ивайло Московски