Наредба за изменение и допълнение на Наредба № 1 от 2007 г. за минималните изисквания за безопасност в тунели по републиканските пътища, които съвпадат с трансевропейската пътна мрежа на територията на Република България

МИНИСТЕРСТВО НА ТРАНСПОРТА

Наредба за изменение и допълнение на Наредба № 1 от 2007 г. за минималните изисквания за безопасност в тунели по републиканските пътища, които съвпадат с трансевропейската пътна мрежа на територията на Република България (ДВ, бр. 34 от 2007 г.) § 1. В заглавието на наредбата след думите “Република България” се добавя “и за изискванията към системата за електронно събиране на такса за изминато разстояние в пътната мрежа на Република България”. § 2. В чл. 1 се създават ал. 3 - 5: “(3) Наредбата определя техническите изисквания към системата за електронно събиране на такса за изминато разстояние в пътната мрежа на Република България.

(4) Наредбата не се прилага за: 1. системи за събиране на такса за изминато разстояние, при които не се използват електронни средства за таксуване; 2. автоматични системи за събиране на такса за изминато разстояние, които не изискват монтирането на апаратура в превозните средства; 3. местни системи за събиране на такса за изминато разстояние, за които разходите за привеждане в съответствие с изискванията на наредбата няма да бъдат пропорционални на ползите.

(5) Европейската услуга за електронно събиране на такса за изминато разстояние, която е посочена в чл. 23 - 25 и е различна от националните услуги за електронно събиране на такса за изминато разстояние в държавите - членки на ЕС, гарантира оперативната съвместимост върху цялата територия на Европейската общност за потребители на електронните системи за събиране на такса за изминато разстояние, които са били вече въведени в държавите - членки на ЕС, и на тези, които ще се въведат и отговарят на изискванията на наредбата.” § 3. Създава се раздел VI: “Раздел VI

Eлектронни системи за събиране на такса за изминато разстояние Чл. 22. (1) Електронните системи за събиране на такса за изминато разстояние използват една или повече от следните технологии: 1. позициониране чрез спътник; 2. мобилни комуникации по стандарт GSM-GPRS (справка GSM TS 03.60/23 060); 3. микровълнова технология 5,8 GHz.

(2) Операторите, които предоставят услуги за електронно събиране на такса за изминато разстояние, предоставят на заинтересуваните потребители бордова апаратура: 1. подходяща за работа с всички електронни системи за събиране на такса за изминато разстояние в държавите - членки на ЕС; 2. които използват технологиите, посочени в ал. 1; 3. които могат да се използват във всички видове превозни средства.

(3) Бордовата апаратура при спазване на изискванията на ал. 1 може да бъде подходяща и за други технологии, при условие че това не води до допълнителни разходи за потребителите или не е източник на дискриминация между тях. При необходимост бордовата апаратура може да бъде свързана и към електронния скоростомер на превозното средство.

Чл. 23. (1) Европейската услуга за събиране на такса за изминато разстояние работи съвместно и поддържа връзка със системите по чл. 22.

(2) По пътищата, за използването на които се събира такса за изминато разстояние чрез електронна система, таксата за изминато разстояние може да се събира и чрез други средства, като се гарантира безопасността.

(3) Оперативната съвместимост на съществуващите технологии за събиране на такса за изминато разстояние осигурява пълната съвместимост и интерфейси на тези технологии с технологиите, посочени в чл. 22, ал. 1, и на апаратурите им една с друга.

(4) Използването на лични данни, необходими за действието на европейската услуга за събиране на такса за изминато разстояние, се извършва, като се защитават основните права и свободи на гражданите, включително личния живот, и при спазване на разпоредбите на Закона за защита на личните данни и Директива 2002/58/ЕО.

Чл. 24. (1) Европейската услуга за електронно събиране на такса за изминато разстояние обхваща цялата пътна мрежа на Общността, върху която се събира такса за изминато разстояние чрез електронна система.

(2) Електронна услуга за събиране на такса за изминато разстояние се определя чрез: 1. възможността всички оператори и/или издатели на средства за разплащане да предоставят услугата; 2. набор технически стандарти и изисквания към предоставяне на услугата; 3. еднотипен абонаментен договор между клиентите и операторите и/или издателите на средства за разплащане, които предоставят услугата; договорът дава достъп до цялата мрежа и може да бъде подписан при оператора на каквато и да е част от мрежата и/или при издателя на средства за разплащане.

(3) Европейската услуга за електронно събиране на такса за изминато разстояние не зависи от пътните такси.

(4) Договорите за европейската услуга за електронно събиране на такса за изминато разстояние могат да бъдат сключвани независимо от мястото на регистрация на превозното средство, националността на участниците в договора и зоната или точката от пътната мрежа, за която се дължи пътната такса.

(5) Европейската услуга за електронно събиране на такса за изминато разстояние позволява да се развие интермодалност без неблагоприятни условия за други видове транспорт.

Чл. 25. (1) Европейската услуга за електронно събиране на такса за изминато разстояние има характеристиките, посочени в приложение № 4.

(2) Европейската услуга за електронно събиране на такса за изминато разстояние използва технологиите по чл. 22, ал. 1, като използва публично достъпни спецификации.

(3) Решенията, свързани с определянето на европейската услуга за електронно събиране на такса за изминато разстояние, се вземат от Европейската комисия, подпомагана от Комитета за електронно събиране на такса за изминато разстояние в съответствие с процедурата в чл. 5, ал. 2 на Директива 2004/52/ЕО. Тези решения могат да бъдат взети само ако се постига оперативна съвместимост в техническите, юридическите и търговските елементи на европейската услуга за електронно събиране на такса за изминато разстояние.

(4) Апаратурите за европейската услуга за електронно пътно таксуване отговарят на изискванията на Директива 1999/5/ЕО и Директива 89/336/ЕИО.” § 4. В § 6 на преходните и заключителните разпоредби след думата “пътищата” се добавя “и въвежда изискванията на Директива 2004/52/ЕО”. § 5. Създава се приложение № 4: “Приложение № 4 към чл. 25, ал. 1

Елементи, необходими за дефинирането и разгръщането на Европейската услуга за електронно събиране на такса за изминато разстояние

Въпросите, разгледани по-долу, са съществени за определението и разгръщането на европейската услуга за електронно събиране на такса за изминато разстояние, създадено съгласно настоящата директива. Тези въпроси са разграничени на технически, процедурни и юридически.

Въпроси от технически характер а) работни процедури за услугата: абониране, инструкции за използване, монтаж и свързване на бордова апаратура в превозните средства, обработка на действията на станциите за пътно таксуване или за непрекъснато таксуване, процедури за възстановяване на данни от действията в случай на повреда или влошено действие на апаратурата, системи за контрол, фактуриране и събиране на дължимите суми, следпродажбени услуги, помощ на потребители, дефиниране на нивото на услугата, предлагана на потребителите; при установяване на такива работни процедури следва да се държи сметка за съществуващите процедури в държавите членки; б) функционални спецификации за услугата: описание на действието на бордовата апаратура и на наземната апаратура; в) технически спецификации за наземната и бордовата апаратура, поддържащи услугата и стандартите, процедури за сертифициране и ограниченията, които трябва да се спазват; г) започване и продължаване на дейността, в която участват компетентните организации по стандартизация, и всякакви технически допълнения към използваните стандарти или предварителни стандарти с цел да се осигури оперативната съвместимост; д) спецификации за монтиране на бордовата апаратура; е) модели на транзакции: точно дефиниране на алгоритмите за транзакции за всеки различен тип пътно таксуване (във фиксирани пунктове или непрекъснато таксуване) и дефиниране на данните, обменяни между бордовата и наземната апаратура, както и форматите на данните; ж) мерки за предоставяне на разположение на достатъчен брой бордова апаратура за посрещане на търсенето от всички заинтересувани потребители; Процедурни въпроси з) процедури за проверка на техническата работа на бордовата апаратура, апаратурата, разположена на пътя, и начина на монтирането на апаратурата в превозните средства; и) параметри за класифициране на превозните средства: валидиране на списък на Общността с технически параметри, от които всяка държава членка ще избере тези, които тя ще използва за политиката си на таксуване; това ще представляват физическите параметри на автомобилите, на двигателя и характеристики на околната среда; установяването на класовете превозни средства, основаващо се на тези параметри, ще бъде от компетентността на държавите членки; й) прилагане на процедури за начин на реагиране в особени случаи, като например лошо действие от всякакво естество; това е свързано особено със случаите, когато операторите на пътно таксуване и потребителите са от различни държави; Юридически въпроси к) валидиране на избраните технически решения, като се имат предвид правилата на Общността за защита на свободите и основните права на физическите лица, включително частния им живот; особено ще бъде необходимо да се осигури съответствие с Директива 95/46/ЕО и Директива 2002/58/ЕО; л) определяне на базата на равнопоставеност на общи правила и минимални изисквания, които потенциалните оператори следва да спазват при предоставяне на услугата; м) оценка на възможността за хармонизиране на правилата за изпълнение, свързани с електронното пътно таксуване; н) протокол за съгласие между операторите на пътно таксуване, който да позволи въвеждането на европейската услуга за електронно събиране на такса за изминато разстояние, включително що се касае до процедури за уреждане на спорове.”

Министър: П. Мутафчиев