Постановление № 66 от 8 април 2005 г. за изменение и допълнение на Правилника за прилагане на Закона за насърчаване на инвестициите

ПОСТАНОВЛЕНИЕ № 66 ОТ 8 АПРИЛ 2005 Г. за изменение и допълнение на Правилника за прилагане на Закона за насърчаване на инвестициите

МИНИСТЕРСКИЯТ СЪВЕТ ПОСТАНОВИ: § 1. Член 2 се изменя така: “Чл. 2. Според размера инвестициите се делят на три класа: 1. първи клас - инвестиции над 70 млн. лв.; 2. втори клас - инвестиции от 40 млн. лв. до 70 млн. лв. включително, и

3. трети клас - инвестиции от 10 млн. лв. до 40 млн. лв. включително.” § 2. В чл. 4 се правят следните изменения и допълнения: 1. В ал. 2: а) в т. 2, буква “е”, т. 3, буква “е” и т. 4, буква “д” думата “легализиран” се заличава; б) създава се т. 5: “5. ако заявителят е обединение от някои от субектите по т. 2, 3 и 4, документите се представят за всеки от участниците в него.”

2. Създават се ал. 3 и 4: “(3) Когато заявителят е чуждестранно лице, клон на чуждестранно лице или обединение, в което участва чуждестранно лице, документите, които са на чужд език, се представят и в превод на български език.

(4) Възможностите на лицето за финансиране на проекта се удостоверяват със следните документи: а) договори за заеми; б) договори за финансов лизинг; в) банкови и други гаранции; г) писма за поемане на ангажимент за финансиране на проекта от собствениците на капитала; д) други документи.” § 3. В чл. 5 се правят следните изменения и допълнения: 1. Създава се нова ал. 2: “(2) Когато спецификата на инвестиционния план налага да се направи преценка от компетентността на друг държавен орган, БАИ изпраща съответната документация и изисква представяне на становище в 7-дневен срок от получаване на искането.”

2. Досегашните ал. 2 - 4 стават съответно ал. 3 - 5. § 4. В чл. 6 се създава т. 3: “3. не са представени убедителни доказателства относно възможностите на лицето за финансиране на проекта.” § 5. Създава се нов чл. 20: “Чл. 20. (1) За инвестиция от първи клас министърът на икономиката внася в Министерския съвет предложение за насърчаване на инвестиционен план по реда на чл. 20 от Закона за насърчаване на инвестициите при наличие на следните обстоятелства: 1. инвеститорът, получил сертификат, не се намира в открито производство по несъстоятелност или ликвидация; 2. минималното участие на инвеститора във финансирането на проекта е в размер 25 на сто, в което не се съдържа държавна помощ; 3. наличие на доказателства за съответствие на проекта с екологичните изисквания на националното законодателство; 4. наличие на проектна и техническа документация, разработки и планове за изграждане елементите на техническата инфраструктура, която се изготвя от министерството, изпълняващо държавните функции по отношение на съответния инфраструктурен елемент.

(2) Документацията по т. 4 се изготвя по искане на министъра на икономиката в едномесечен срок от депозирането на молбата от инвеститора.

(3) Въз основа на утвърдена от него и публично оповестена методология министърът на икономиката оценява инвестиционните планове по следните критерии: 1. съотношение между размера на инвестициите и необходимите средства за изграждане на техническата инфраструктура; 2. брой на новите работни места, свързани с инвестициите; 3. критерии с допълнителни коефициенти за тежест: а) инвестиции във високотехнологични производства и услуги; б) инвестиции в други производства извън тези по буква “а”; в) инвестиции в региони/общини с безработица над средната за страната, свързани със създаването и поддържането на над 100 работни места, за период не по-малък от 5 години.” § 6. Досегашните чл. 20 - 22 стават съответно чл. 21 - 23. § 7. В допълнителната разпоредба се правят следните изменения и допълнения: 1. Думите “Допълнителна разпоредба” се заменят с “Допълнителни разпоредби”.

2. Създава се нов § 1: “§ 1. Високотехнологичните производства и услуги се определят съгласно Статистическия класификатор на икономическите дейности в Европейската общност, на който съответства този на Националния статистически институт - НКИД 2003, по съществуващата класификация на ЕВРОСТАТ и ОИСР.”

3. Досегашният § 1 става § 2.

Заключителна разпоредба § 8. Постановлението влиза в сила от деня на обнародването му в “Държавен вестник”.

Министър-председател: Симеон Сакскобургготски

Главен секретар на Министерския съвет: Севдалин Мавров