Закон за изменение и допълнение на Закона за българските документи за самоличност

УКАЗ № 366

На основание чл. 98, т. 4 от Конституцията на Република България

ПОСТАНОВЯВАМ: Да се обнародва в “Държавен вестник” Законът за изменение и допълнение на Закона за българските документи за самоличност, приет от ХХХIX Народно събрание на 9 декември 2004 г.

Издаден в София на 14 декември 2004 г.

Президент на републиката: Георги Първанов

Подпечатан с държавния печат.

Министър на правосъдието: Антон Станков

ЗАКОН за изменение и допълнение на Закона за българските документи за самоличност (обн., ДВ, бр. 93 от 1998 г.; изм., бр. 53, 67, 70 и 113 от 1999 г., бр. 108 от 2000 г., бр. 42 от 2001 г., бр. 45 и 54 от 2002 г., бр. 29 и 63 от 2003 г., бр. 96 и 103 от 2004 г.) § 1. В чл. 1, ал. 2 след думите “Министерството на транспорта и съобщенията” се поставя запетая и се добавя “Министерството на отбраната”. § 2. В чл. 13, ал. 1, т. 2 след думите “служебен паспорт” се поставя запетая, съюзът “или” се заличава и след думите “моряшки паспорт” се поставя запетая и се добавя “военна карта за самоличност”. § 3. В чл. 33, ал. 1 след думата “паспорт” се поставя запетая, съюзът “или” се заличава и след думите “заместващ го документ” се добавя “или военна карта за самоличност”. § 4. Създава се чл. 39а: “Чл. 39а. За преминаване на държавната граница на Република България във връзка с изпълнение на кадровата военна служба на територията на страни - членки на НАТО и/или участници в “Партньорство за мир”, на военнослужещите от Министерството на отбраната, Българската армия и структурите на подчинение на министъра на отбраната се издава военна карта за самоличност при условията на член III от Споразумението между страните по Северноатлантическия договор относно статута на техните въоръжени сили. Военната карта за самоличност се издава от

Министерството на отбраната.” § 5. Създава се чл. 41а: “Чл. 41а. Военната карта за самоличност освен данните по чл. 16, ал. 1 съдържа и: 1. снимка на притежателя; 2. звание; 3. вид въоръжени сили; 4. подпис на притежателя; 5. номер на картата; 6. дата на издаване; 7. дата на изтичане на валидността; 8. органа, издал картата.” § 6. Създава се чл. 47б: “Чл. 47б. Условията и редът за издаване на военни карти за самоличност и за обявяване на тяхната невалидност се определят с акт на Министерския съвет.”

Законът е приет от ХХХIХ Народно събрание на 9 декември 2004 г. и е подпечатан с официалния печат на Народното събрание.

Председател на Народното събрание: Огнян Герджиков