Закон за изменение и допълнение на Закона за Министерството на вътрешните работи

НАРОДНО СЪБРАНИЕ

УКАЗ № 497

На основание чл. 98, т. 4 от Конституцията на Република България

ПОСТАНОВЯВАМ: Да се обнародва в „Държавен вестник" Законът за изменение и допълнение на Закона за Министерството на вътрешните работи, приет от XXXIX Народно събрание на 11 ноември 2003 г.

Издаден в София на 17 ноември 2003 г.

Президент на републиката: Георги Първанов

Подпечатан с държавния печат.

Министър на правосъдието: Антон Станков

ЗАКОН за изменение и допълнение на Закона за Министерството на вътрешните работи (обн., ДВ, бр. 122 от 1997 г., бр. 29 от 1998 г. — Решение № 3 на Конституционния съд от 1998 г.; изм., бр. 70, 73 и 153 от 1998 г., бр. 30 и 110 от 1999 г., бр. 1 и 29 от 2000 г., бр. 28 от 2001 г., бр. 45 и 119 от 2002 г., бр. 17, 26 и 95 от 2003 г.) §1. В чл. 9, ал. 1 след думата „служби" се добавя „дирекция „Миграция". § 2. Създава се чл. 12а: „Чл. 12а. (1) Дирекция „Миграция" е юридическо лице.

(2) Министърът на вътрешните работи може да създава регионални звена „Миграция" в Столичната и регионалните дирекции на вътрешните работи." §3. В чл. 60, ал. 1 се правят следните изменения: 1.В т.9 след думата „самоличност" запетаята и думите „разрешения за пребиваване на чужденци" се заличават.

2. Точка 20 се отменя. §4. В чл. 94 се правят следните изменения и допълнения: 1. Досегашният текст става ал. 1.

2. Създават се ал. 2, 3 и 4: „(2) За предотвратяване, разкриване и разследване на престъпления, свързани с нелегална миграция или трафик на хора, органите на Национална служба „Гранична полиция" могат да изпълняват задачи и извън зоните по ал. 1.

(3) С акт на Министерския съвет се определят: 1. дълбочината на граничната ивица и граничната зона; 2. откриването и закриването на гранични контролно-пропускателни пунктове.

(4) С акт на министъра на вътрешните работи се определят: 1. редът за осъществяване на граничния паспортно-визов контрол на граничните контролно-пропускателни пунктове; 2. способите и организацията за осъществяване на охрана на сухоземни, морски и речни участъци от държавната граница." §5. В чл. 95, ал. 1 се правят следните изменения и допълнения: 1. Точка 9 се изменя така: „9. приема и предава нарушители на режима на влизане и пребиваване от и на други страни в съответствие със закона и международните договори, по които Република България е страна;".

2. Създават се т. 16 и 17: „16. осъществява наблюдение на държавната граница; 17. изработва едромащабни карти и документация на държавната граница, създава и поддържа геодезическо-картографски фонд." §6. В чл. 96 се правят следните изменения: 1. Алинея 1 се изменя така: „(1) Органи на Граничната полиция са офицерите, сержантите и извънщатните служители."

2. В ал. 2 думите „военнослужещите на наборна военна служба и на" се заличават. §7. В чл. 97, ал. 1 се създават т. 10 и 11: „10. поставят и използват технически средства за наблюдение и заснемане, резултатите от които могат да се използват само за предотвратяване и разкриване на престъпления или нарушения, както и за предотвратяване и разкриване на незаконно преминаване на държавната граница, на престъпления или нарушения на територията на граничните контролно-пропускателни пунктове, насочени срещу паспортно-визовия режим, или на заплахи за сигурността на личния състав, сградите и съоръженията на службата; 11. настаняват принудително в специални помещения или специални домове чужденци, нарушили граничния режим и подлежащи на принудително отвеждане до границата или на експулсиране по ред, определен в закон." § 8. След чл. 121 се създава глава дванадесета „а" с чл. 121а и 121б: „Глава дванадесета „а"

ДИРЕКЦИЯ „МИГРАЦИЯ"

Раздел I

Задачи и дейности Чл. 121а. (1) Дирекция „Миграция" е специализирано звено на МВР за осъществяване на административен контрол върху пребиваването на чужденци в Република България.

(2) Дирекция „Миграция": 1. контролира спазването на условията и реда по пребиваването на чужденци в Република България; 2. издава, отказва и отнема разрешения за дългосрочно пребиваване и продължава срока на пребиваване; 3. осъществява дейността по принудително настаняване в специални домове за временно настаняване на чужденци, на които е издадена заповед за принудително отвеждане до границата на Република България или за експулсиране; 4. предприема действия за установяване на незаконно пребиваващи чужденци; 5. осъществява взаимодействие и информационен обмен по законоустановения ред с други държавни органи, правителствени, неправителствени и международни организации във връзка с миграционните процеси; 6. осъществява дейността във връзка с издаването на документи за пътуване на чужденци от дипломатическите и консулските представителства на други страни в Република България; 7. организира и осъществява съпровождането на чужденци, подлежащи на експулсиране или на принудително отвеждане до границите на Република България; 8. събира, обработва, анализира и обобщава информация за състоянието на миграционните процеси; 9.предлага мерки за регулиране на миграционните процеси; 10. оказва методическо ръководство, помощ и контрол на териториалните звена по направлението на дейност; 11. самостоятелно или съвместно с други служби и дирекции на министерството, както и с други държавни органи, овластени за това, извършва проверки, свързани с противодействието на нелегалната миграция; 12. изучава и анализира причините и условията за нелегалната миграция, изпълнява сигнални функции по отношение на физически и юридически лица за отстраняване на тези причини; 13. отговаря за управлението, ползването и охраната на специални домове за временно настаняване на чужденци, подлежащи на принудително отвеждане до границата на Република България или на експулсиране; 14.предлага на компетентните органи на Национална служба „Полиция" да издадат български документи за самоличност на чужденци.

Раздел II

Правомощия на органите Чл. 121б. (1) Органи на дирекция „Миграция" са държавните служители-офицери и сержанти.

(2) Органите по ал. 1 имат следните правомощия: 1. разрешават, отказват и отнемат право на дългосрочно пребиваване и продължават срока на пребиваване на чужденци в Република България; 2. установяват административни нарушения; 3. временно настаняват в специални домове чужденци, които подлежат на принудително отвеждане до границата или на експулсиране от Република България; 4. изискват от другите служби на МВР в рамките на тяхната компетентност извършването на оперативно-издирвателни действия за установяване на факти и обстоятелства, свързани с незаконната миграция; 5. дават становища по молби за придобиване и възстановяване на българско гражданство, за издаване на визи и на други разрешения на чужденци, предвидени в закон; 6. анулират издадена виза или намаляват срока за пребиваване на чужденец в страната, определен с издадената виза, при неизпълнение на законовите изисквания; 7. във взаимодействие с компетентните служби на МВР участват в предотвратяването и борбата с нелегалната миграция и трафика на хора; 8. предлагат на компетентните органи на Национална служба „Полиция" да издадат български документи за самоличност на чужденци.

(3) Органите по ал. 1 имат и правомощията на полицейски органи по глава седма, раздел II съобразно компетентността си." §9. В чл. 199, ал. 1, т. 1 в началото се добавя „директора на дирекция „Миграция". § 10. В чл. 200, ал. 1 думата „Директорите" се заменя с „Директорът на дирекция „Миграция", директорите". § 11. В чл. 229, ал. 1 се правят следните изменения и допълнения: 1. Създава се нова т. 8: „8. неплатен отпуск-до три месеца за провеждане на стаж по чл. 163 от Закона за съдебната власт."

2. Досегашната т. 8 става т. 9.

§ 12. В чл. 253, ал. 1 се правят следните изменения и допълнения: 1. В т.9 думата „предложение" се заменя с „инициатива".

2. Създава се т. 12: „12. при обективна невъзможност да изпълняват задълженията си." § 13. В чл. 255, ал. 1 думите „6 и 9" се заменят с „6, 9 и 12".

Преходни и заключителни разпоредби § 14. В Закона за чужденците в Република България (обн., ДВ, бр. 153 от 1998 г.; изм., бр. 70 от 1999 г., бр. 42 и 112 от 2001 г., бр. 45 и 54 от 2002 г., бр. 37 от 2003 г.) се правят следните изменения и допълнения: 1. В чл. 44: а) в ал. 1 думите „началника на направление „Документи за самоличност и чужденци" се заменят с „директора на дирекция „Миграция"; б) в ал. 7 думите „Дирекцията на Национална служба „Полиция" се заменят с „Дирекция „Миграция" на Министерството на вътрешните работи".

2. В чл. 54: а) създава се нова ал. 3: „(3) Службите за административен контрол на чужденците са длъжни своевременно да предоставят на дирекция „Миграция" на Министерството на вътрешните работи цялата информация по ал. 2. "; б) досегашната ал. 3 става ал. 4.

3. В чл. 61 думите „чл. 54, ал. 3" се заменят с „чл. 54, ал. 4". § 15. В срок три месеца от влизането в сила на този закон Министерският съвет и министърът на вътрешните работи привеждат подзаконовите нормативни актове в съответствие с неговите разпоредби. § 16. Разпоредбите на §8 и 14 влизат в сила три месеца след обнародването на този закон в „Държавен вестник".

Законът е приет от XXXIX Народно събрание на 11 ноември 2003 г. и е подпечатан с официалния печат на Народното събрание.

Председател на Народното събрание: Огнян Герджиков