Наредба за изменение и допълнение на Наредба № 9 от 2011 г. за специфичните изисквания към безопасността и качеството на храните, предлагани в детските заведения, училищните столове и обектите за търговия на дребно на територията на училищата и на детските заведения, както и към храни, предлагани при организирани мероприятия за деца и ученици

МИНИСТЕРСТВО НА ЗЕМЕДЕЛИЕТО, ХРАНИТЕ И ГОРИТЕ

Наредба за изменение и допълнение на Наредба № 9 от 2011 г. за специфичните изисквания към безопасността и качеството на храните, предлагани в детските заведения, училищните столове и обектите за търговия на дребно на територията на училищата и на детските заведения, както и към храни, предлагани при организирани мероприятия за деца и ученици (обн., ДВ, бр. 73 от 2011 г.; изм., бр. 60 от 2012 г. и бр. 85 от 2015 г.) § 1. В чл. 5 думите „глава трета, раздел IV на Наредба № 5 от 2006 г. за хигиената на храните (ДВ, бр. 55 от 2006 г.)“ се заменят с „Наредба № 1 от 2016 г. за хигиена на храните (ДВ, бр. 10 от 2016 г.)“. § 2. В чл. 12 ал. 2 се изменя така: „(2) Месните продукти по ал. 1, за които няма утвърден стандарт, трябва да са произведени по технологична документация и да отговарят на показателите в наредбите за здравословно хранене по чл. 34, ал. 2 от Закона за здравето.“ § 3. В чл. 14, ал. 3 накрая се добавя „съобразена с изискванията за здравословно хранене, посочени в наредбите по чл. 34, ал. 2 от Закона за здравето.“ § 4. В чл. 17 ал. 2 и 3 се отменят. § 5. Член 18 се изменя така: „Чл. 18. В детските заведения, училищните столове и обектите за търговия на дребно на територията на училищата и на детските заведения трябва да се предлагат охладена и/или замразена сладководна и/или морска риба, рибни продукти и други морски храни, които отговарят на изискванията за здравословно хранене, посочени в наредбите по чл. 34, ал. 2 от Закона за здравето.“ § 6. В чл. 21, ал. 2 т. 2 се изменя така: „2. хидрогенирани и частично хидрогенирани растителни мазнини;“. § 7. В чл. 23 накрая се добавя „произведено по технологична документация, съобразена с изискванията за здравословно хранене, посочени в наредбите по чл. 34, ал. 2 от Закона за здравето.“ § 8. В чл. 24, ал. 1 накрая се добавя „произведен по технологична документация, съобразена с изискванията за здравословно хранене, посочени в наредбите по чл. 34, ал. 2 от Закона за здравето.“ § 9. В чл. 27 накрая се добавя „и на приложимите изисквания на Регламент (ЕС) № 609/2013 на Европейския парламент и на Съвета от 12 юни 2013 г. относно храните, предназначени за кърмачета и малки деца, храните за специални медицински цели и заместителите на целодневния хранителен прием за регулиране на телесното тегло и за отмяна на Директива 92/52/ЕИО на Съвета, директиви 96/8/ЕО, 1999/21/ЕО, 2006/125/ЕО и 2006/141/ЕО на Комисията, Директива 2009/39/ЕО на Европейския парламент и на Съвета и регламенти (ЕО) № 41/2009 и (ЕО) № 953/2009 на Комисията (ОВ, L 181 от 29 юни 2013 г.).“ § 10. В чл. 28, ал. 1 думите „чисти, без земя“ се заменят с „без замърсяване от почвата“. § 11. В чл. 30, ал. 1, т. 2 думата „вещества“ се заменя с „примеси“. § 12. В чл. 33 се правят следните изменения и допълнения: 1. В ал. 1 думата „консервираните“ се заменя със „стерилизираните“, а след думата „оцветители“ се поставя запетая и се добавя „ароматизанти“.

2. В ал. 2 думата „консервирани“ се заменя със „стерилизирани“.

3. Създават се ал. 3 и 4: „(3) В детските заведения, училищните столове и обектите за търговия на дребно на територията на училищата и на детските заведения трябва да се предлага доматено пюре с не по-малко от 22 % сухо вещество (като минимално 80 % от сухото вещество се формира от домати).

(4) Лютеницата, която се предлага в детските заведения, училищните столове и обектите за търговия на дребно на територията на училищата и на детските заведения, трябва да е произведена по браншови стандарт.“ § 13. В чл. 35 се правят следните изменения и допълнения: 1. В ал. 2 накрая се добавя „и Регламент (ЕО) № 1333/2008 на Европейския парламент и на Съвета от 16 декември 2008 г. относно добавките в храните (ОВ, L 354, 31.12.2008 г.).“

2. Алинеи 3 и 4 се отменят. § 14. В чл. 36 ал. 2 се изменя така: „(2) Не се разрешава предлагане на ядки в детските ясли. В детските градини се допуска използване на смлени ядки.“ § 15. В чл. 38, ал. 2 думите „детските заведения“ и „и на детските заведения“ се заличават. § 16. В наименованието на раздел X думите „детски храни“ се заличават. § 17. Член 41 се изменя така: „Чл. 41. В детските заведения, училищните столове и обектите за търговия на дребно на територията на училищата и на детските заведения се предлагат плодови и билкови чайове, които не съдържат оцветители, овкусители и кофеин.“ § 18. В § 2 на заключителните разпоредби след думите „чл. 2а“ се добавя „ал. 2“.

Заключителна разпоредба § 19. Наредбата влиза в сила от деня на обнародването й в „Държавен вестник“.

Министър: Румен Порожанов