Закон за изменение и допълнение на Закона за семейни помощи за деца

УКАЗ № 258

На основание чл. 98, т. 4 от Конституцията на Република България

ПОСТАНОВЯВАМ: Да се обнародва в „Държавен вестник“ Законът за изменение и допълнение на Закона за семейни помощи за деца, приет от ХLI Народно събрание на 3 юли 2012 г.

Издаден в София на 9 юли 2012 г.

Президент на републиката: Росен Плевнелиев

Подпечатан с държавния печат.

Министър на правосъдието: Диана Ковачева

ЗАКОН за изменение и допълнение на Закона за семейни помощи за деца (обн., ДВ, бр. 32 от 2002 г.; изм., бр. 120 от 2002 г., бр. 112 от 2003 г., бр. 69 от 2004 г., бр. 105 от 2005 г., бр. 21, 30, 33, 68 и 95 от 2006 г., бр. 113 от 2007 г., бр. 71 и 110 от 2008 г., бр. 23 от 2009 г., бр. 15 и 24 от 2010 г. и бр. 99 от 2011 г.) § 1. В чл. 4 думите „освен в случаите по чл. 7, ал. 2“ се заличават. § 2. В чл. 7 се създават ал. 9 и 10: „(9) При условията на ал. 1, т. 1, 2 и 3 месечната помощ за деца с един жив родител се предоставя в пари и/или под формата на социални инвестиции независимо от дохода на семейството.

(10) При условията на ал. 1, т. 1 и 3 месечна помощ се предоставя и за дете, което е завършило средното си образование преди навършване на 18-годишна възраст.“ § 3. В чл. 8 се създава ал. 9: „(9) При условията на ал. 1, т. 1, 2 и 3, ал. 2, 5 и 6 месечната помощ за отглеждане на дете с един жив родител се предоставя в пари и/или под формата на социални инвестиции независимо от дохода на семейството.“ § 4. В чл. 10а ал. 4 се изменя така: „(4) При условията на ал. 1, 2 и 3 еднократната целева помощ се предоставя в пари и/или под формата на социални инвестиции независимо от дохода на семейството за: 1. деца с трайни увреждания; 2. деца с един жив родител; 3. деца, настанени в семейства на роднини и близки и приемни семейства по реда на чл. 26 от Закона за закрила на детето.“ § 5. В § 1 от допълнителните разпоредби се правят следните изменения и допълнения: 1. Точка 2 се изменя така: „2. „Доход“ са всички брутни доходи на семейството, които са облагаеми по Закона за данъците върху доходите на физическите лица, както и получаваните пенсии, обезщетения, помощи и стипендии, с изключение на добавката за чужда помощ по чл. 103 от Кодекса за социално осигуряване, стипендиите на учащите се до завършване на средно образование, но не по-късно от навършване на 20-годишна възраст, както и помощите и средствата, получени по този закон и по Закона за закрила на детето.“

2. Създава се т. 9: „9. „Дете с един жив родител“ е ненавършило пълнолетие дете, както и навършилото пълнолетие, ако продължава да учи, до завършване на средното образование, но не по-късно от навършване на 20-годишна възраст, на което единият от родителите (осиновителите) е починал и което се отглежда от другия родител (осиновител), в случай че не е сключил граждански брак.“

Заключителна разпоредба § 6. Параграфи 2 и 3 влизат в сила от 1 януари 2013 г.

Законът е приет от 41-ото Народно събрание на 3 юли 2012 г. и е подпечатан с официалния печат на Народното събрание.

Председател на Народното събрание: Цецка Цачева