Постановление № 223 от 28 юли 2011 г. за откриване на институт „Национална банка за промишлени микроорганизми и клетъчни култури“ в структурата на Химикотехнологичния и металургичен университет – София, и за закриване на юридическо лице на бюджетна издръжка по чл. 60 от Закона за администрацията към министъра на образованието, младежта и науката

ПОСТАНОВЛЕНИЕ № 223 ОТ 28 ЮЛИ 2011 Г. за откриване на институт „Национална банка за промишлени микроорганизми и клетъчни култури“ в структурата на Химикотехнологичния и металургичен университет – София, и за закриване на юридическо лице на бюджетна издръжка по чл. 60 от Закона за администрацията към министъра на образованието, младежта и науката

МИНИСТЕРСКИЯТ СЪВЕТ ПОСТАНОВИ: Чл. 1. (1) Открива институт с наименование „Национална банка за промишлени микрооганизми и клетъчни култури“ за научни изследвания в областта на колекционирането, консервирането и трайното съхранение на жизнеността, таксономичните характеристики и други специфични свойства на микробиологични обекти (щамове и култури) в структурата на Химикотехнологичнния и металургичен университет – София.

(2) Институтът по ал. 1 е с основни функции по приемане на депозит с цел патентна процедура и осигуряване на трайно съхраняване за период не по-малък от 30 години на патентни, промишлени и колекционни микробиологични обекти като международен депозитен институт по Будапещенския договор за международно признаване депозирането на микроорганизмите във връзка с процедурите за патентоване.

Чл. 2. Закрива Националната банка за промишлени микрооганизми и клетъчни култури като юридическо лице по чл. 60 от Закона за администрацията – второстепенен разпоредител с бюджетни кредити към министъра на образованието, младежта и науката.

Чл. 3. (1) Химикотехнологичният и металургичен университет – София, чрез института по чл. 1 е правоприемник на правата и задълженията на Националната банка за промишлени микроорганизми и клетъчни култури, произтичащи от международни договори, включително като международен депозитен институт по Будапещенския договор за международно признаване депозирането на микроорганизмите във връзка с процедурите за патентоване.

(2) Институтът по чл. 1 в едномесечен срок от датата на влизане в сила на постановлението предприема всички необходими действия и нотификации съгласно съответните международни договори с цел пълноправно поемане на правата и задълженията на закритата Национална банка за промишлени микроорганизми и клетъчни култури по чл. 2, произтичащи от тези международни договори.

Чл. 4. Активите, пасивите и архивът на закритата Национална банка за промишлени микроорганизми и клетъчни култури се поемат от Химикотехнологичния и металургичен университет – София.

Чл. 5. Министърът на финансите по предложение на министъра на образованието, младежта и науката извършва компенсирани промени между бюджета на Министерството на образованието, младежта и науката и самостоятелния бюджет на Химикотехнологичния и металургичен институт по реда на Закона за устройството на държавния бюджет.

Заключителни разпоредби § 1. В Постановление № 11 на Министерския съвет от 2010 г. за приемане на Устройствен правилник на Министерството на образованието, младежта и науката и определяне на първостепенния и второстепенните разпоредители с бюджетни кредити в Министерството на образованието, младежта и науката (обн., ДВ, бр. 12 от 2010 г.; изм., бр. 56, 88 и 102 от 2010 г. и бр. 33 от 2011 г.) се правят следните изменения: 1. В чл. 2, ал. 2 т. 10 се отменя.

2. В приложение № 2 към чл. 2, ал. 3 т. 8 се отменя. § 2. Постановлението се приема на основание чл. 35 от Закона за администрацията и чл. 9, ал. 3, т. 3 от Закона за висшето образование.

Министър-председател: Бойко Борисов

Главен секретар на Министерския съвет: Росен Желязков