Споразумение по прилагане относно Съвместната комисия, учредена съгласно Споразумението между правителството на Република България и правителството на Съединените американски щати за сътрудничество в областта на отбраната

МИНИСТЕРСТВО НА ОТБРАНАТА

СПОРАЗУМЕНИЕ ПО ПРИЛАГАНЕ относно Съвместната комисия, учредена съгласно Споразумението между правителството на Република България и правителството на Съединените американски щати за сътрудничество в областта на отбраната

(Oдобрено с решение № 79 от 13 февруари 2008 г. на Министерския съвет. В сила от 28 февруари 2008 г.)

В съответствие с чл. XXXIII от Споразумението между правителството на Република България и правителството на Съединените американски щати за сътрудничество в областта на отбраната, подписано в София на 28 април 2006 г. (наричано по-долу “ССОО”), Правителството на Република България и Съединените щати (наричани по-долу “страните”) се договори следното: 1. Съвместната комисия, учредена съгласно чл. XXXIII ССОО, провежда консултации и дава указания по въпроси, свързани с прилагането на ССОО.

2. Съвместната комисия се председателства от представители на Изпълнителните агенти на Република България и Съединените щати (наричани по-долу “съпредседателите”) и е в състав допълнителни членове, секретари и персонал по взаимно съгласие на съпредседателите. Всички членове, секретари и персонал са служители на съответните правителства. Изпълнителните агенти разменят имената на съответния съпредседател, членове и секретар в 30-дневен срок от влизането в сила на това споразумение по прилагане.

3. Съвместната комисия определя свои собствени процедури и създава такива помощни органи и административни структури, каквито са необходими за прилагането на ССОО. Съвместната комисия създава подкомитети по специфични въпроси, включително, но не само, по: оперативни въпроси, управление на недвижимата собственост, сигурност, комуникации, трудови въпроси, логистична поддръжка, въпроси на опазването на околната среда, планиране на ученията, правни въпроси.

4. Съвместната комисия провежда заседания веднъж на всяко календарно тримесечие или по взаимно договаряне между съпредседателите.

5. Решенията на Съвместната комисия се вземат с консенсус на съпредседателите. Всеки въпрос, поставен пред Съвместната комисия, който не може да бъде разрешен от нея, се отнася за по-нататъшно разглеждане съгласно чл. XXXIII, ал. 2 ССОО.

6. Това споразумение по прилагане може да бъде изменяно в писмена форма по всяко време по взаимно съгласие.

7. Това споразумение по прилагане влиза в сила от датата на подписването му и остава в сила, освен ако бъде прекратено с едногодишно писмено предизвестие от една от страните. При всички обстоятелства това споразумение по прилагане се прекратява от датата на прекратяване на ССОО, в случай че такова прекратяване се осъществи.

В потвърждение на горното, долуподписаните в качеството си на надлежно упълномощени лица полагат подпис под това споразумение по прилагане.

Изготвено в София на 28 февруари 2008 г. в два екземпляра на български и английски език, като и двата текста имат еднаква сила.

За правителството За Съединените на Република България: щати: генерал-лейтенант вицеадмирал

Галимир Пехливанов, Ричард Галахър, заместник-началник заместник-командващ на Генералния щаб на Европейското на Българската командване на армия по операциите Въоръжените сили и подготовката на САЩ