Постановление № 103 от 10 май 2003 г. за одобряване на Тарифа за таксите, които се събират от Министерството на образованието и науката

ПОСТАНОВЛЕНИЕ № 103 ОТ 10 МАЙ 2003 Г. за одобряване на Тарифа за таксите, които се събират от Министерството на образованието и науката

МИНИСТЕРСКИЯТ СЪВЕТ ПОСТАНОВИ: Чл. 1. Одобрява Тарифа за таксите, които се събират от Министерството на образованието и науката.

Чл. 2. Таксите постъпват в бюджета на Министерството на образованието и науката.

Заключителни разпоредби § 1. Отменя се Постановление № 156 на Министерския съвет от 2000 г. за одобряване на Тарифа за таксите, които се събират в системата на Министерството на образованието и науката по Закона за държавните такси (ДВ, бр. 65 от 2000 г.). § 2. Министърът на образованието и науката дава указания по прилагането на тарифата. § 3. Постановлението влиза в сила от деня на обнародването му в „Държавен вестник".

Министър-председател: Симеон Сакскобургготски

Главен секретар на Министерския съвет: Севдалин Мавров

ТАРИФА за таксите, които се събират от Министерството на образованието и науката

Раздел I

Такси за откриване или преобразуване на частна детска градина или частно училище Чл. 1. (1) За разглеждане на искане за откриване или преобразуване на частна детска градина се събира такса 100 лв.

(2) За разглеждане на искане за откриване или преобразуване на частно училище се събира такса, както следва: 1. за начално училище, прогимназиално училище, основно училище, гимназия, профилирана гимназия и средно общообразователно училище — 200 лв.; 2. за професионална гимназия, професионално училище, професионален колеж след завършено средно образование, спортно училище, училище по изкуствата и специално училище — 300 лв.

Чл. 2. (1) За издаване на разрешение за откриване или преобразуване на частна детска градина или частно училище и промени в него се събира такса 30 лв.

(2) За приемане на решение за откриване или преобразуване на частна детска градина или частно училище на лица по чл. 12, ал. 1 и 2 от Закона за народната просвета и промени в него се събира такса 10 лв.

Раздел II

Такси за одобряване и оценяване на учебник или учебно помагало Чл. 3. (1) За разглеждане на заявление за одобряване на учебник или учебно помагало за системата на народната просвета се събира такса 10 лв.

(2) За извършване на оценка на учебник за съответствие с държавните образователни изисквания се събира такса 480 лв.

(3) За извършване на оценка на учебно помагало за съответствие с държавните образователни изисквания се събира такса 300 лв.

Раздел III

Такси за признаване на документ за завършен етап на училищно обучение, степен на образование и професионална квалификация, издаден от училища на чужди държави, и за издаване на удостоверение Чл. 4. (1) За признаване на документ за завършен етап на училищно обучение, издаден от училища на чужди държави, се събира такса 10 лв.

(2) За признаване на документ за завършена степен на образование и професионална квалификация, издаден от училища на чужди държави, и за издаване на удостоверение се събира такса 25 лв.

Заключителна разпоредба

Параграф единствен. Тарифата се одобрява на основание § 6а от допълнителните разпоредби на Закона за народната просвета.