Споразумение за икономическо сътрудничество между правителството на Република България и правителството на Република Македония

МИНИСТЕРСТВО НА ИКОНОМИКАТА, ЕНЕРГЕТИКАТА И ТУРИЗМА

СПОРАЗУМЕНИЕ за икономическо сътрудничество между правителството на Република България и правителството на Република Македония (Утвърдено с Решение № 182 от 24 март 2011 г. на Министерския съвет. В сила от 5 април 2011 г.)

Преамбюл

Република България и Република Македония (наричани по-нататък „договарящите се страни“), съзнавайки, че пълноправното членство на Република България в Европейския съюз и произтичащите от това за Република България задължения изискват по-нататъшното подобряване и усъвършенстване на договорно-правната база на двустранните икономически взаимоотношения, потвърждавайки твърдото си намерение да развиват позитивните страни на традиционните си икономически взаимоотношения, изразявайки своята готовност в търсенето на средства и начини за укрепването и развитието на взаимноизгодното сътрудничество, имайки предвид правата и задълженията, произтичащи от Договора за присъединяване, подписан на 25 април 2005 г. между Европейските общности и техните страни членки, от една страна, и Република България, от друга страна, изразявайки убеждението, че присъединяването на Република България към Европейския съюз ще предостави нови възможности за разширяването на двустранното икономическо сътрудничество, уверени, че това споразумение ще допринесе за развитие на икономическите връзки между тях в новите условия и в частност за активизиране на взаимноизгодното търговско-икономическо, техническо и технологично сътрудничество, се договориха, както следва: Член 1

Договарящите се страни ще съдействат за развитието и разширяването на взаимноизгодното си икономическо сътрудничество.

Член 2

Договарящите се страни ще полагат усилия за осъществяване на широко двустранно сътрудничество преди всичко в областите, посочени в приложение № 1 към това споразумение.

Член 3

Договарящите се страни ще развиват и разширяват икономическото си сътрудничество чрез прилагане на мерките, посочени в приложение № 2 от това споразумение.

Член 4

Договарящите се страни от датата на влизане в сила на това споразумение създават Българо-македонска междуправителствена комисия за икономическо сътрудничество, чиито задачи и начин на функциониране са определени в приложение № 3 от това споразумение.

Член 5

Договарящите се страни са съгласни, че техните интереси в областта на икономическите отношения ще бъдат представлявани от следните организационни единици в състава на съответните дипломатически мисии: за Република България – Службата по търговски и икономически въпроси в дипломатическото представителство на Република България в Скопие, а за Република Македония – Службата по търговски и икономически въпроси в дипломатическото представителство на Република Македония в София, статутът на които е уреден от Виенската конвенция за дипломатическите отношения от 18 април 1961 г.

Член 6

1. Това споразумение не накърнява правата и задълженията на договарящите се страни, произтичащи от други международни договори/членството в ЕС, по които Република България и Република Македония са страни, както и/или от членството им в различни международни организации.

2. По отношение на въпросите, обхванати от това споразумение и регулирани и от Споразумението за стабилизация и асоцииране между Европейските общности и техните страни-членки и Република Македония, предимство имат разпоредбите на Споразумението между Европейските общности и техните страни-членки и Република Македония.

Член 7

В случаите на възникване на разногласия между договарящите се страни във връзка с прилагането и тълкуването на това споразумение те ще се разрешават чрез преговори между договарящите се страни.

Член 8

По взаимно съгласие между договарящите се страни в това споразумение могат да бъдат внесени изменения, които ще бъдат оформяни в отделни протоколи.

Член 9

Приложенията и протоколите към това споразумение са неразделна част от него.

Член 10

1. Това споразумение влиза в сила в деня на получаването на второто уведомление, потвърждаващо, че вътрешните процедури, необходими за влизане в сила на споразумението, са изпълнени.

2. Споразумението се сключва за неопределен срок.

3. Всяка от договарящите се страни може да прекрати това споразумение чрез писмено уведомление до другата договаряща се страна. Действието на споразумението се прекратява от първия ден на четвъртия месец, следващ датата на получаване на уведомлението от другата договаряща се страна.

В уверение на горното долуподписаните официални лица, надлежно упълномощени, подписаха това споразумение.

Изготвено в Скопие на 15 декември две хиляди и осма година в два оригинални екземпляра – на български език в съответствие с Конституцията на Република България и на македонски език в съответствие с Конституцията на Република Македония, и на английски език, като всеки от текстовете е с еднаква правна сила.

За правителството на За правителството на

Република България: Република Македония: Петър Димитров, Фатмир Бесими, министър на министър на икономиката и икономиката енергетиката

Приложение № 1

Областите на икономическо сътрудничество включват: 1. Промишленост.

2. Селско стопанство и развитие на селските райони: – първично земеделие; – органично производство; – хранително-вкусова промишленост; – развитие на селските райони.

3. Горско стопанство.

4. Управление на водите.

5. Военно-икономическо сътрудничество.

6. Енергетика.

7. Научноизследователска и развойна дейност.

8. Строителство и строителна промишленост.

9. Телекомуникации, изчислителна техника и информатика.

10. Транспорт и логистика.

11. Опазване на околната среда.

12. Туризъм

13. Насърчаване на инвестициите.

14. Сътрудничество в областта на малките и средните предприятия.

15. Образование.

16. Здравеопазване.

17. Наука и технологии.

Приложение № 2

Мерки за разширяване и интензифициране на икономическото сътрудничество

1. Заздравяване на сътрудничеството в икономическата област между правителствените институции, професионалните организации и бизнес средите, камари и палати, регионалните и местните органи, включително обмен на икономическа информация от взаимен интерес, както и взаимни посещения на представители на институциите и бизнеса от двете страни.

2. Стимулиране създаването на нови и разширяване на съществуващите контакти между бизнес средите, насърчаване на взамните контакти и посещения на частни лица и предприемачи.

3. Обмен на бизнес информация, участие в международни панаири и изложби, съдействие на прояви за поощряване на търговията и инвестициите за представители на бизнеса.

4. Съдействие за повишаване на ролята на малкия и средния бизнес в двустранните икономически отношения.

5. Сътрудничество в сферата на маркетинга, консултантските и експертните услуги и инспектиращите органи в областите от взаимен интерес.

6. Развитие на по-тесни връзки и сътрудничество между финансовите и банковите институции.

7. Съдействие за развитието на двустранната инвестиционна дейност.

8. Съдействие за откриване на представителства и клонове на компании на двете страни и съвместно участие в международни инвестиционни проекти които представляват интерес за двете страни.

9. Стимулиране на международното сътрудничество.

10. Подобряване на сътрудничеството на пазарите на трети страни.

11. Обмен на информация за програми и проекти и насърчаване на участието на предприемачите в тяхната реализация.

Приложение № 3

Задачи, структура и правила за работа на Българо-македонската междуправителствена комисия за икономическо сътрудничество

1. Задачите на Българо-македонската междуправителствена комисия за икономическо сътрудничество, наричана по-нататък „комисия“, са: – разглеждане на въпросите за развитието на двустранните икономически отношения; – определяне на нови възможности за развитие на двустранните икономически отношения; – разработване на предложения за подобряване на условията за икономическо сътрудничество между организациите на двете страни; – представяне на предложения по прилагането на това споразумение.

2. Комисията е съставена от представители на българската страна и на македонската страна.

Всяка страна определя председател на своята част, наричан „съпредседател“. Съпредседателите определят секретар на своята част от комисията.

За обсъждане на отделни въпроси комисията може в рамките на своите компетенции да създава работни групи и да определя техните задачи и срокове за изпълнението им.

3. Заседания на комисията като правило се провеждат веднъж годишно последователно в Република България и Република Македония.

Съпредседателите на комисията се договарят за свикването и дневния ред на заседанието на комисията не по-късно от един месец преди заседанието.

Със съгласие на съпредседателите на заседание на комисията могат да бъдат обсъждани и въпроси, които не са изрично включени в предварителния дневен ред.

По предложение на всеки ст съпредседателите може да бъде свикано извънредно заседание на комисията или среща на съпредседателите на комисията.

На заседанието на комисията могат да се канят съветници и експерти.

Работните езици на заседанията на комисията са английски или български в съответствие с Конституцията на Република България и македонски в съответствие с Конституцията на Република Македония.

За всяко заседание и проведените обсъждания са съставя протокол на английски език и/или български език в съответствие с Конституцията на Република България и македонски в съответствие с Конституцията на Република Македония.

Въпросите, свързани с дейността на комисията в периода между заседанията, се обсъждат в работен порядък между съпредседателите на комисията или по техни указания, от секретарите на комисията.