Постановление № 45 от 24 февруари 2012 г. за изменение и допълнение на нормативни актове на Министерския съвет

ПОСТАНОВЛЕНИЕ № 45 ОТ 24 ФЕВРУАРИ 2012 Г. за изменение и допълнение на нормативни актове на Министерския съвет

МИНИСТЕРСКИЯТ СЪВЕТ ПОСТАНОВИ: § 1. В Наредбата за съществените изисквания към строежите и оценяване съответствието на строителните продукти, приета с Постановление № 325 на Министерския съвет от 2006 г. (обн., ДВ, бр. 106 от 2006 г.; попр., бр. 3 и 9 от 2007 г.; изм. и доп., бр. 82 от 2008 г., бр. 5 от 2010 г. и бр. 7 от 2011 г.), се правят следните изменения и допълнения: 1. Член 4 се изменя така: „Чл. 4. (1) Строителните продукти се оценяват в съответствие с изискванията на техническите спецификации по чл. 5, ал. 2 ЗТИП, наричани по-нататък „европейски технически спецификации“, както следва: 1. национални стандарти на държавите – членки на Европейския съюз, с които се въвеждат хармонизирани европейски стандарти, чиито номера са публикувани в „Официален вестник“ на Европейския съюз; 2. европейски технически одобрения, когато няма технически спецификации по т. 1; 3. национални технически спецификации, чиито номера са публикувани в „Официален вестник“ на Европейския съюз, когато няма технически спецификации по т. 1 и 2.

(2) Когато техническите спецификации по ал. 1 не съществуват, не са публикувани или не са влезли в сила, строителните продукти се оценяват в съответствие с изискванията на нормативните актове и техническите спецификации по чл. 5, ал. 3 ЗТИП, наричани по-нататък „български технически спецификации“, както следва: 1. нормативните актове за проектиране, изпълнение, контрол и поддържане на строежите, когато съдържат изисквания към строителните продукти, и/или

2. националните стандарти, с които се въвеждат европейски или международни стандарти; 3. българските национални стандарти или националните стандарти с еквивалентни на българските методи и изисквания, когато няма стандарти по т. 2; 4. българските технически одобрения, когато няма стандарти по т. 2 и 3.“

2. В чл. 5 ал. 5 се отменя.

3. В чл. 28, ал. 1 след думите „БДС EN 45012“ се добавя „и/или БДС EN ISO/IEC 17021“.

4. В чл. 29: а) в ал. 2: аа) в т. 1 думите „удостоверение за вписване в търговския регистър или удостоверение за актуално съдебно състояние“ се заменят с „копие от актуално удостоверение за търговска регистрация, когато не е посочен единен идентификационен код по Закона за търговския регистър“; бб) в т. 15 след думите „чл. 10, ал. 1 и 3 ЗТИП“ се добавя „и/или на чл. 43 на Регламент (ЕС) № 305/2011 на Европейския парламент и на Съвета от 9 март 2011 г. за определяне на хармонизирани условия за предлагането на пазара на строителни продукти и за отмяна на Директива 89/106/ЕИО на Съвета“; б) алинеи 4 и 5 се изменят така: „(4) За актуализиране и разширяване обхвата на издадено разрешение за оценяване на съответствието се подава ново заявление.

(5) При положителен резултат от проверките на документите по ал. 2 министърът на регионалното развитие и благоустройството издава заповед за извършване на проверка на място за установяване на компетентността и способността на кандидата за изпълнение на заявените процедури.“; в) създава се ал. 6: „(6) За извършване на проверка на място се заплаща такса съгласно раздел V от Тарифа № 14 за таксите, които се събират в системата на Министерството на регионалното развитие и благоустройството и от областните управители.“

5. В чл. 30 след думите „изискванията на ЗТИП“ се добавя „и на чл. 43 от Регламент (ЕС) № 305/2011“.

6. В чл. 31 се създават ал. 3 – 5: „(3) Министърът на регионалното развитие и благоустройството актуализира и разширява обхвата на издадени разрешения при положителни резултати от проверката на документите съгласно чл. 29, ал. 2 и от проверката на място съгласно чл. 29, ал. 5 и при установена компетентност и способност на кандидата за изпълнение на заявените актуализирани или нови процедури за оценяване на съответствието.

(4) Министърът на регионалното развитие и благоустройството отказва да издаде актуализацията или разширението по ал. 3, в случай че кандидатът не докаже своята компетентност и способност за изпълнение на заявените актуализирани или нови процедури за оценяване на съответствието.

(5) При мотивирано искане на кандидата министърът на регионалното развитие и благоустройството преиздава издаденото разрешение, разширение или актуализация на разрешение за оценяване съответствието на строителни продукти.“

7. В чл. 38 след думите „За издаване на разрешение за оценяване съответствието на строителните продукти“ се поставя запетая и се добавя „на разширение на обхвата на издадените разрешения, на актуализация или за тяхното преиздаване“.

8. В чл. 42: а) алинея 2 се изменя така: „(2) При положителен резултат от проверките на документите по ал. 1 министърът на регионалното развитие и благоустройството издава заповед за извършване на проверка на място за установяване на техническата компетентност и способността на кандидата за изпълнение на дейностите по издаване на ЕТО.“; б) създава се ал. 3: „(3) За извършване на проверка на място се заплаща такса съгласно раздел V от Тарифа № 14 за таксите, които се събират в системата на Министерството на регионалното развитие и благоустройството и от областните управители.“

9. Член 43 се изменя така: „Чл. 43. (1) Министърът на регионалното развитие и благоустройството издава, разширява обхвата и актуализира разрешенията за издаване на ЕТО при положителен резултат от проверката на документите съгласно чл. 41, ал. 2 и от проверката на място съгласно чл. 42, ал. 2 и при установена компетентност и способност на кандидата за изпълнение на дейностите по издаване на ЕТО.

(2) Министърът на регионалното развитие и благоустройството отказва да издаде разрешение, актуализация или разширение на разрешение за издаване на ЕТО, в случай че кандидатът не докаже своята компетентност и способност за изпълнение на дейностите по издаване на ЕТО.

(3) При мотивирано искане на кандидата министърът на регионалното развитие и благоустройството преиздава издадено разрешение, разширение или актуализация на разрешение за издаване на ЕТО.

(4) За издаване на разрешение за издаване на ЕТО, на разширение на обхвата на издадените разрешения, на актуализация или за тяхното преиздаване се заплаща такса съгласно раздел V от Тарифа № 14 за таксите, които се събират в системата на Министерството на регионалното развитие и благоустройството и от областните управители.“

10. В чл. 50 ал. 1 се изменя така: „Чл. 50. (1) Информация за отнетите разрешения по чл. 49 се публикува на електронната страница на Министерството на регионалното развитие и благоустройството в регистър на издадените и отнетите разрешения за извършване оценяване на съответствието и за издаване на техническо одобрение.“

11. Създават се чл. 50а и 50б: „Чл. 50а. Проверка за разширяване обхвата на издадено разрешение или за неговото актуализиране се извършва при провеждане на ежегодната планирана проверка при заявено желание от кандидата.

Чл. 50б. За извършване на планираните проверки по чл. 47, ал. 3 и чл. 50а се заплаща такса съгласно раздел V от Тарифа № 14 за таксите, които се събират в системата на Министерството на регионалното развитие и благоустройството и от областните управители.“

12. В чл. 57, ал. 1 т. 1 и 2 се изменят така: „1. за които не съществуват европейски технически спецификации по чл. 4, ал. 1, т. 1 и 3 и български технически спецификации по чл. 4, ал. 2, т. 2 и 3; 2. които се различават значително от европейските технически спецификации по чл. 4, ал. 1, т. 1 и 3 и от българските технически спецификации по чл. 4, ал. 2, т. 2 и 3.“

13. В чл. 58: а) алинеи 3 – 5 се изменят така: „(3) При положителен резултат от проверките на документите по ал. 2 министърът на регионалното развитие и благоустройството издава заповед за извършване проверка на място за установяване на техническата компетентност и способността на кандидата за изпълнение на дейностите по издаване на БТО.

(4) Проверките по ал. 3 се извършват в съответствие с утвърдената процедура по чл. 30.

(5) За извършване проверка на място се заплаща такса съгласно раздел V от Тарифа № 14 за таксите, които се събират в системата на Министерството на регионалното развитие и благоустройството и от областните управители.“; б) създава се ал. 6: „(6) За издаване на разрешение за издаване на БТО, на разширение на обхвата на издадените разрешения, на актуализация или за тяхното преиздаване се заплаща такса съгласно раздел V от Тарифа № 14 за таксите, които се събират в системата на Министерството на регионалното развитие и благоустройството и от областните управители.“

14. В чл. 61: а) досегашният текст става ал. 1; б) създава се ал. 2: „(2) Срокът на валидност на издадено БТО се прекратява преди изтичането на срока по ал. 1, както следва: 1. след крайната дата, публикувана в „Официален вестник“ на Европейския съюз, от изтичането на преходния период за съвместно съществуване на хармонизиран стандарт за строителния продукт, за който се отнася издаденото БТО, с противоречащи му национални спецификации; 2. една година след публикуването на стандарт по чл. 4, ал. 2, т. 2 и 3 за строителния продукт, за който се отнася издаденото БТО.“

15. В преходните и заключителните разпоредби се създава нов § 10: „§ 10. До датата на цялостното прилагане на Регламент (ЕС) № 305/2011 – 1 юли 2013 г., лицата за оценяване на съответствието могат да подават заявление за извършване на проверка за съответствие с чл. 43 на Регламент (ЕС) № 305/2011 в зависимост от системите за оценяване и проверка на строителните продукти съгласно приложение V на Регламента.“

16. Досегашният § 10 става § 11. § 2. В Тарифа № 14 за таксите, които се събират в системата на Министерството на регионалното развитие и благоустройството и от областните управители, одобрена с Постановление № 175 на Министерския съвет от 1998 г. (обн., ДВ, бр. 94 от 1998 г.; попр., бр. 110 от 1998 г.; изм. и доп., бр. 55 от 1999 г., бр. 41 от 2000 г., бр. 99 от 2001 г., бр. 99 от 2002 г., бр. 114 от 2003 г., бр. 20 и 107 от 2004 г.; попр., бр. 108 от 2004 г.; изм. и доп., бр. 98 и 105 от 2005 г., бр. 77 от 2006 г., бр. 13 от 2007 г., бр. 95 от 2008 г. и бр. 35 от 2011 г.), раздел V се изменя така: „Раздел V

Такси за издаване на разрешения за оценяване на съответствието и за издаване на технически одобрения на строителни продукти, за разширяване обхвата на издадените разрешения, за тяхната актуализация или преиздаване по Закона за техническите изисквания към продуктите Чл. 34. (1) За издаване на разрешения за извършване оценяване на съответствието и за издаване на технически одобрения на строителни продукти, за разширяване обхвата на издадените разрешения, за тяхната актуализация или преиздаване, за проверката на документи, проверката на място, в т.ч. за ежегодните планирани проверки, се събират следните държавни такси: 1. за проверка на документацията на кандидата към подадено заявление за издаване на разрешение, разширение на обхват, актуализация или преиздаване: а) за пълнота и съответствие с изискванията на Наредбата за съществените изисквания към строежите и оценяване съответствието на строителните продукти (НСИСОССП), приета с Постановление № 325 на Министерския съвет от 2006 г. (обн., ДВ, бр. 106 от 2006 г.; попр., бр. 3 и 9 от 2007 г.; изм. и доп., бр. 82 от 2008 г., бр. 5 от 2010 г. и бр. 7 от 2011 г.), и на Регламент (ЕС) № 305/2011 на Европейския парламент и на Съвета от 9 март 2011 г. за определяне на хармонизирани условия за предлагането на пазара на строителни продукти и за отмяна на Директива 89/106/ЕИО на Съвета – 150 лв.; б) за всяка група продукти, включена в заявлението – 20 лв.; 2. за проверка на място, в т.ч. за ежегодните планирани проверки: а) на орган за сертификация с лаборатория – 600 лв.; б) на орган за сертификация без лаборатория – 400 лв.; в) на орган за издаване на техническо одобрение – 500 лв.; г) на орган за контрол – 400 лв.; д) на изпитвателна лаборатория – 300 лв.; 3. за издаване на разрешение за оценяване съответствието на строителни продукти и за издаване на техническо одобрение и разширяване на техния обхват – 250 лв.; 4. за актуализация и за преиздаване на разрешение за оценяване съответствието на строителни продукти, на разширение на обхвата на издадено разрешение, на техническо одобрение, на разширение на техническо одобрение – 100 лв.

(2) При подаване на заявление едновременно по част втора от НСИСОССП и по чл. 47 от Регламент (ЕС) № 305/2011 по ал. 1, буква „б“ се събира такса за групите продукти, включени в заявлението по чл. 47 от Регламент (ЕС) № 305/2011.

(3) При представяне на сертификат за акредитация по БДС EN ISO/IEC 17025, БДС EN 45011 и/или БДС EN ISO/IEC 17020, включващ продуктите и стандартите по подаденото заявление, се заплаща 70 на сто от таксата по ал. 1, т. 2.

(4) В таксите по ал. 1 не са включени разходите за командировка и за експертни оценки, свързани с упълномощаването и нотификацията на органите за сертификация и/или на изпитвателните лаборатории пред Европейската комисия. Тези разходи са за сметка на кандидатите.“

За министър-председател: Симеон Дянков

Главен секретар на Министерския съвет: Росен Желязков