Постановление № 26 от 7 февруари 2003 г. за изменение и допълнение на Правилника за организацията и дейността по предотвратяване и ликвидиране на последствията при бедствия, аварии и катастрофи, приет с Постановление № 18 на Министерския съвет от 1998 г.

ПОСТАНОВЛЕНИЕ № 26 ОТ 7 ФЕВРУАРИ 2003 Г. за изменение и допълнение на Правилника за организацията и дейността по предотвратяване и ликвидиране на последствията при бедствия, аварии и катастрофи, приет с Постановление № 18 на Министерския съвет от 1998 г. (обн., ДВ, бр. 13 от 1998 г.; изм., бр. 3 от 2000 г. и бр. 22 от 2001 г.)

МИНИСТЕРСКИЯТ СЪВЕТ ПОСТАНОВИ: § 1. Създава се нова глава пета: „Глава пета

РЕД ЗА ПРЕДОСТАВЯНЕ НА СРЕДСТВА ОТ РЕПУБЛИКАНСКИЯ БЮДЖЕТ ЗА ПРЕДОТВРАТЯВАНЕ И ЛИКВИДИРАНЕ НАПОСЛЕДСТВИЯТА ОТ БЕДСТВИЯ, АВАРИИ И КАТАСТРОФИ Чл. 36а. Одобрените със закона за държавния бюджет за съответната година средства за предотвратяване и ликвидиране на последиците от стихийни бедствия и крупни производствени аварии се предоставят за: 1. разплащане на спасителни и неотложни аварийни дейности за ограничаване и премахване на последствията от бедствия, аварии и катастрофи; 2. изграждане на инженерни съоръжения с цел предотвратяване на непосредствена опасност за живота на хората; 3. конструктивно укрепване на сгради и съоръжения — държавна или общинска собственост, засегнати от бедствия, аварии или катастрофи и освидетелствани като потенциално опасни, с наложени забрани или ограничения за ползване; 4. закупуване на строителни материали и осигуряване на строителни услуги за възстановяване на засегнати от бедствия, аварии или катастрофи законно построени и единствени жилищни имоти на граждани, както и на законно построени молитвени домове на регистрираните вероизповедания; 5. еднократно подпомагане в размер до 6 минимални работни заплати на доброволци, пострадали при участието си в извършването на неотложни аварийно-спасителни работи; 6. изпълнение на неотложни програми на постоянната комисия за повишаване на готовността за предотвратяване и ликвидиране на последствията от бедствия, аварии и катастрофи; 7. контролни проверки по изпълнението на решенията на постоянната комисия; 8. други дейности — при условия и по ред, определени със закон.

Чл. 36б. (1) Средствата по чл. 36а се предоставят на бюджетните предприятия по смисъла на § 1, т. 1 от допълнителната разпоредба на Закона за счетоводството за изпълнение на функциите им по предотвратяване и ликвидиране на последствията при бедствия, аварии и катастрофи, както и на възложените им дейности по чл. 36а, т.6 и 7.

(2) За предоставяне на средства се подава заявление до постоянната комисия, както следва: 1. в случаите по чл. 36а, т. 1, 2 и 3 — от ръководителите на министерства и ведомства относно държавни имоти, предоставени им за управление; 2. в случаите по чл. 36а, т. 1, 2 и 3 — от областните управители относно държавни имоти на територията на съответната област; 3. в случаите по чл. 36а, т. 1, 2 и 3 — от кметовете на общини относно имоти—общинска собственост; 4. в случаите по т. 4 и 5 — от кметовете на общини.

Чл. 36в. (1) Заявлението по чл. 36б, ал. 2 се подава в срок 3 месеца от датата на събитието, отразена в информацията на щаба на постоянната комисия.

(2) Кметовете на общините подават заявленията чрез съответните областни управители, които в срок 30 дни изпращат заявлението и становище по него.

(3) Към заявлението се прилагат съответните документи, утвърдени с решение на постоянната комисия.

Чл. 36г. (1) Отчитането на предоставените средства се извършва в съответствие с указанията на министъра на финансите и решенията на постоянната комисия.

(2) При етапно финансиране на неотложни аварийно-възстановителни работи предоставянето на допълнителни средства за следващ етап се извършва след представянето на отчети за извършените разходи в постоянната комисия и в Министерството на финансите.

(3) Прехвърляне на средства от един обект на друг се допуска само след решение на постоянната комисия по искане на органите по чл. 36б.

Чл. 36д. Областните управители упражняват контрол за законосъобразността на действията на органите по чл. 36б, ал. 2, т. 3 и 4 по изпълнението на решенията на постоянната комисия." § 2. Досегашната глава пета става глава шеста.

Министър-председател:Симеон Сакскобургготски

Главен секретар на Министерския съвет:Севдалин Мавров