Постановление № 347 от 16 декември 2011 г. за предоставяне на допълнителни средства по бюджета на Министерството на земеделието и храните за 2011 г.

ПОСТАНОВЛЕНИЕ № 347 ОТ 16 ДЕКЕМВРИ 2011 Г. за предоставяне на допълнителни средства по бюджета на Министерството на земеделието и храните за 2011 г.

МИНИСТЕРСКИЯТ СЪВЕТ ПОСТАНОВИ: Чл. 1. Предоставя допълнителни средства по бюджета на Министерството на земеделието и храните в размер 6 061 623 лв., разпределени, както следва: 1. за осигуряване на техническа подкрепа при провеждането на кампания 2011 г. за подаване на заявления за подпомагане на земеделските стопани – 1 860 000 лв.; 2. за осигуряване на средства за капиталови разходи на Българската агенция за безопасност на храните – 600 000 лв.; 3. за разплащане на изпълнени дейности по обновяване на цифровата ортофотокарта на Република България за целите на системата за идентификация на земеделските парцели – 3 601 623 лв.

Чл. 2. Средствата по чл. 1 да се осигурят за сметка на намаляване на трансфера от републиканския бюджет за Държавен фонд „Земеделие“.

Чл. 3. Министърът на финансите по предложение на министъра на земеделието и храните да извърши налагащите се промени по извънбюджетната сметка на Държавен фонд „Земеделие“ и по бюджета на Министерството на земеделието и храните за 2011 г.

Заключителни разпоредби § 1. Постановлението се приема на основание чл. 28, ал. 1 от Закона за устройството на държавния бюджет. § 2. Изпълнението на постановлението се възлага на министъра на земеделието и храните и на министъра на финансите. § 3. Постановлението влиза в сила от деня на обнародването му в „Държавен вестник“.

Министър-председател: Бойко Борисов

Главен секретар на Министерския съвет: Росен Желязков