Наредба за изменение и допълнение на Наредба № 141 от 2002 г. за удостоверяване експлоатационната годност на навигационни съоръжения за въздушна навигация и кацане

Наредба за изменение и допълнение на Наредба № 141 от 2002 г. за удостоверяване експлоатационната годност на навигационни съоръжения за въздушна навигация и кацане (ДВ, бр. 35 от 2002 г.) § 1. В чл. 1 се правят следните изменения и допълнения: 1. В ал. 1 след думите “експлоатационна годност на” се добавя “системи и”.

2. Алинея 2 се изменя така: (2) Съоръженията, за които се издава удостоверение за експлоатационна годност по тази наредба, са: 1. системи за летателна проверка на навигационните съоръжения за въздушна навигация и кацане (NFIS); 2. курсо-глисадни системи за точен подход за кацане (ILS); 3. първични радиолокатори (PSR); 4. вторични радиолокатори (SSR); 5. автоматизирани системи за изобразяване на многорадарна и планова информация; 6. радиолокатори за обзор на летателното поле (SGR); 7. метеорологични радиолокатори (WXR); 8. автоматизирани метеорологични наблюдателни системи (AWOS); 9. всенасочени УКВ радиофарове (VOR); 10. приводни радиостанции (NDB); 11. далекомерни системи (DME); 12. автоматични радиопеленгатори (ADF); 13. свето-технически системи за кацане (ALS); 14. автоматизирани системи за комуникации “земя-земя” и “въздух-земя”; 15. системи за управление на въздушното пространство; 16. системи за управление на потока от въздушно движение; 17. системи за аеронавигационно информационно обслужване.” § 2. В чл. 3 след думата “Собственикът” се добавя “или ползвателят”. § 3. В чл. 5 се правят следните изменения и допълнения: 1. В ал. 3: а) в т. 2 след думата “собственик”, се добавя “и/или ползвател”; б) в т. 12 след думите “дата на производство” се добавя “или дата на приемане на място”, а думите “дата за въвеждане в експлоатация” се заличават. в) създава се нова т. 13: “13. дата на въвеждане в експлоатация”] г) досегашните т. 13 - 16 стават съответно т. 14 - 17.

2. В ал. 4, в края на изречението числото “13” се заменя с “13 - 17”.

3. Създава се ал. 5: “(5) Данните по ал. 3, т. 13 се подават от собственика или ползвателя в 3-дневен срок от датата на въвеждане в експлоатация.” § 4. В чл. 7 се правят следните изменения и допълнения: 1. В ал. 1 след думата “Собственикът” се добавя “или ползвателят”.

2. В ал. 2 след думата “Собственикът” се добавя “или ползвателят”. § 5. В чл. 9 се правят следните изменения и допълнения: 1. В ал. 2 след думите “годност на съоръжението” се добавя “и назначава комисия, която да извърши проверка на съоръжението”.

2. Алинея 3 се изменя така: “(3) За извършената проверка в съответствие с изискванията по тази наредба комисията изготвя доклад до главния директор на ГД “ГВА” със становище за отказ, отсрочка за издаване, когато документите на заявителя или параметрите на неговото съоръжение не съответстват на действащите стандарти, но могат да бъдат отстранени в срок, определен от главния директор на ГД “ГВА” или за издаване на удостоверение със или без ограничения”. § 6. В чл. 11, ал. 2 след думата “собственикът” се добавя “или ползвателят”. § 7. В чл. 12, ал. 2 след думата “Собственикът” се добавя “или ползвателят.” § 8. В чл. 14 след думата “Собственикът” се добавя “или ползвателят”. § 9. Създават се чл. 16 - 21: “Чл. 16. (1) Експлоатационната годност на съоръженията по чл. 1, ал. 2, т. 2, 3 , 4 ,9, 10, 11, 13 и 14 се определя след извършване на летателни проверки.

(2) Летателните проверки са: 1. проверка при въвеждане в експлоатация; 2. периодична проверка; 3. специална проверка.

(3) Летателни проверки при въвеждане в експлоатация се провеждат след наземна проверка на характеристиките на съоръжението с цел получаване на пълна и изчерпателна информация относно работата на съоръжението и за установяване на съответствие на мястото за разположение на оборудването с експлоатационните изисквания на Анекс 10 към Конвенцията за международно гражданско въздухоплаване и произтичащите от него изисквания на производителя на съоръжението.

(4) Периодичните летателни проверки се провеждат по утвърден от ГД “ГВА” годишен план и се извършват с цел контрол на съответствието на параметрите и характеристиките на съоръжението с действащите стандарти и обявени категории, установени в инструкцията по чл. 18, ал. 5.

(5) Специалните проверки се провеждат с цел потвърждаване на съответствието на параметрите и характеристиките на съоръженията с действащите стандарти и обявени категории, установени в инструкцията по чл. 18, ал. 5 в следните случаи: 1. ремонт или модификация, променящи пространствените характеристики на оборудването; 2. възстановяване работата на оборудването и въвеждането му в експлоатация след изключване за срок по-дълъг от 6 месеца; 3. замяна, ремонт или изменение на мястото за разположение на антенно-фидерното устройство; 4. при промяна на работните честоти; 5. откриване на несъответствие на техническите характеристики в резултат на наземен контрол; 6. наличие на повече от три забележки от екипажите на въздухоплавателните средства или ръководителите на полети за работата на конкретното съоръжение; 7. промяна на схемите за отлитане и долитане по правилата за полети по прибори; 8. изменение ъглите на закритие на съоръжението; 9. разследване на авиационни произшествия и инциденти; 10. проверка на електромагнитната съвместимост на съоръжението с други радиоелектронни системи и съоръжения с цел откриване източниците за радиосмущения и други причини за неустойчивата работа на съоръжението.

Чл. 17. (1) Летателните проверки на съоръженията се извършват от ГД “ГВА” или призната организация съгласно наредбата по чл. 16в, ал. 3 от Закона за гражданското въздухоплаване, независима от собственика на съоръжението или ползвателя, в присъствието на инспектор от ГД “ГВА”, притежаващ квалификация “борден оператор” (F/OL).

(2) Летателните проверки се извършват в полет от подготвен за това летателен екипаж със самолет лаборатория, оборудван със система за летателна проверка на навигационните съоръжения за въздушна навигация и кацане (NFIS), притежаваща удостоверение за експлоатационна годност.

(3) Екипажът, извършващ летателни проверки, се състои от двама пилоти и един или двама инженери със специалност радиотехника или радиоелектроника.

(4) Екипажът по ал. 3 трябва да е преминал подготовка в съответствие с разпоредбите на Наредба № 1 от 2003 г. за свидетелствата за правоспособност на авиационния персонал (обн., ДВ, бр. 23 от 2003 г.; изм. и доп., бр. 84 от 2003 г., бр. 56 от 2004 г.; изм., бр. 87 и 112 от 2004 г.) и пилотите притежават разрешение F-TNAV, а радиоинженерите - правоспособност за борден оператор (F/OL) с квалификационен клас NFIS.

(5) Летателните проверки се извършват по всяко време на денонощието, като при провеждане на летателни проверки през нощта полетите се изпълняват по правилата за полети по прибори, на височина над препятствията не по-малка от 300 m. Чл. 18. (1) Преди започване на летателна проверка екипажът на самолета лаборатория съгласува с органите за обслужване на въздушното движение въпросите по осигуряване, взаимодействие, последователност за провеждане на летателната проверка и други въпроси, свързани с изпълняваните задачи.

(2) Инженерът - борден оператор, запознава инженерно-техническия персонал, отговорен за техническата експлоатация на даденото съоръжение, с целите и задачите на летателната проверка, анализира резултатите от последната летателна проверка и определя последователността за изпълнение на програмата.

(3) Подготовката на съоръжението приключва 30 min преди излитане на самолета лаборатория, като всички регулировъчни работи са прекратени, апаратурата е проверена и е включена в режим, предвиден в ръководството по техническа експлоатация на съоръжението.

(4) Съоръжение, на което се извършва летателна проверка, се изключва от системата за управление на въздушното движение и чрез ръководителя на полети и/или автоматичното летищно информационно обслужване (ATIS) се уведомяват екипажите на въздухоплавателните средства, че даденото съоръжение работи в режим “проверка” (ON TEST).

(5) Процедурите за извършване на летателни проверки на съоръженията, както и основните технически и експлоатационни изисквания и допуските за отклонение от тях се определят с инструкция за извършване на летателни проверки на навигационните съоръжения за въздушна навигация и кацане, която се издава от министъра на транспорта.

(6) След завършване на летателната проверка инженерът - борден оператор, определя експлоатационното състояние на съоръжението, като използва следните данни: 1. данни от бордните и наземните устройства за регистрация на параметрите и характеристиките на съоръжението; 2. данни, получени в резултат на изчисления, лични наблюдения и практически изводи на членовете на екипажа на самолета лаборатория, ръководителите на полети или наземния персонал, отговорен за техническата експлоатация на съоръжението; 3. анализ на електромагнитната обстановка в пределите на зоната на действие на съоръжението.

Чл. 19. (1) Съоръжение, което излъчва в пространството сигнали, съответстващи на установените стандарти, заложени в инструкцията по чл. 18, ал. 5, в пределите на зоната на действие, е годно за експлоатация без ограничения.

(2) Съоръжение, излъчващо в пространството сигнали, които не във всяко отношение или не във всички сектори от зоната на действие не съответстват на установените стандарти, заложени в инструкцията по чл. 18, ал. 5, е годно за експлоатация с ограничение.

(3) Съоръжение, излъчващо в пространството сигнали с неизвестно качество, несъответстващи с установените стандарти, заложени в инструкцията по чл. 18, ал. 5, е негодно за експлоатация.

Чл. 20. (1) За извършената летателна проверка инженерът - борден оператор, съставя протокол, който съдържа следните данни: 1. наименование на собственика и/или ползвателя на съоръжението; 2. наименование и марка (модел) на съоръжението; 3. вид на летателната проверка; 4. тип и рег. номер на самолета лаборатория; 5. тип на апаратурата за летателен контрол и дата на калибровка; 6. име на командира на самолета лаборатория и инженера - борден оператор, извършил проверката; 7. дата, час на начало и край на проверката; 8. данни за метеорологичната обстановката по време на проверката; 9. заключение за годността на съоръжението; 10. ограничения (когато има такива); 11. препоръки; 12.дата, до която важи летателната проверка.

(2) Към протокола за летателна проверка се прилагат: 1. записи от бордните устройства за регистрация на параметрите и характеристиките на проверяваното съоръжение; 2. схеми на маршрутите и профилите на полета (при необходимост); 3. материали от радиолокаторите и други материали, изобразяващи специфичните особености на проверяваното съоръжение (при необходимост).

(3) Протоколът за летателна проверка се съставя в три екземпляра: 1. първи екземпляр за ГД “ГВА”; 2. втори екземпляр - с материалите от бордните устройства за регистрация на параметрите и характеристиките на проверяваното съоръжение и други допълнителни материали - за екипажа на самолета лаборатория; 3. третият екземпляр е за собственика и/или ползвателя на съоръжението.

(4) Протоколите за летателна проверка се съхраняват в течение на целия жизнен цикъл на съоръжението и са достъпни за инженерно-техническия състав, осъществяващ експлоатация на съоръжението.

Чл. 21. Когато след приключване на летателна проверка даденото съоръжение е признато за негодно, инспекторът от ГД “ГВА”, участващ в проверката, дава предписание за спиране на съоръжението и излъчване на NOTAM съобщение.” § 10. В допълнителните разпоредби в § 2 след думата “собственика” се добавя “или ползвателя”. § 11. Приложението към чл. 6 се изменя така: “Приложение към чл. 6

(Забележка на редакцията: виж приложението в PDF-а на броя)

Заключителна разпоредба § 12. Министърът на транспорта издава инструкцията по чл. 18, ал. 5 в 3-месечен срок от влизането в сила на наредбата.

Министър: П. Мутафчиев