Постановление № 172 от 15 август 2013 г. за приемане на Устройствен правилник на Държавна агенция „Технически операции“

ПОСТАНОВЛЕНИЕ № 172 ОТ 15 АВГУСТ 2013 Г. за приемане на Устройствен правилник на Държавна агенция „Технически операции“

МИНИСТЕРСКИЯТ СЪВЕТ ПОСТАНОВИ: Член единствен. Приема Устройствен правилник на Държавна агенция „Технически операции“.

Заключителна разпоредба

Параграф единствен. Постановлението влиза в сила от 14 август 2013 г.

Министър-председател: Пламен Орешарски

За главен секретар на Министерския съвет: Нина Ставрева

УСТРОЙСТВЕН ПРАВИЛНИК на Държавна агенция „Технически операции“

Глава първа

ОБЩИ ПОЛОЖЕНИЯ Чл. 1. С правилника се определят дейността, структурата и организацията на работа на Държавна агенция „Технически операции“ (ДАТО).

Чл. 2. (1) Държавна агенция „Технически операции“ е специализиран орган към Министерския съвет за осигуряване и прилагане на специалните разузнавателни средства (СРС).

(2) Държавна агенция „Технически операции“ е юридическо лице на бюджетна издръжка със седалище в гр. София.

(3) Председателят на ДАТО е първостепенен разпоредител с бюджетни средства към Министерския съвет.

(4) Държавна агенция „Технически операции“ изпълнява дейността си самостоятелно и във взаимодействие с други държавни органи.

(5) Върху дейността на ДАТО се упражнява контрол от предвидените в Закона за специалните разузнавателни средства (ЗСРС) органи.

(6) Общата численост на служителите в ДАТО се определя съгласно приложението (поверително).

Глава втора

ДЕЙНОСТ НА ДЪРЖАВНА АГЕНЦИЯ „ТЕХНИЧЕСКИ ОПЕРАЦИИ“ Чл. 3. За осъществяване на функциите си ДАТО извършва дейности по: 1. осигуряване, разработване и прилагане на специални разузнавателни средства; 2. наблюдение, проникване, фотографиране, видеозаписване, звукозаписване, филмиране, белязване на предмети и изготвяне на психологичен анализ във връзка със събирането на данни за защита на правата и свободите на гражданите, националната сигурност и обществения ред; 3. проследяване на лица и обекти; 4. контрол на предаването на данни и получаването на информация чрез кабелни средства за комуникация; 5. извършване на оперативно-техническа проверка на пощенска и друга кореспонденция за защита на правата и свободите на гражданите, националната сигурност и обществения ред и за контрол на други лица, които извършват такава проверка; 6. изготвяне на веществени доказателствени средства при поискване по ред, определен със закон, и предоставянето им на органа, направил искането; 7. използване на специфични методи и специални разузнавателни средства за охрана на живота, здравето и имуществото на граждани; 8. осигуряване на достъп до технически средства и съоръжения на държавни органи, организации, юридически лица и граждани; 9. издаване на задължителни разпореждания за оказване на съдействие от държавни органи, организации, юридически лица и граждани; 10. получаване на информация от другите държавни органи, организации, юридически лица и граждани; 11. изграждане и използване на информационен фонд; 12. привличане на граждани за доброволно сътрудничество; 13. участие в съвместни мероприятия с компетентните държавни органи за предотвратяване, пресичане и разкриване на престъпления; 14. участие в обучението на служители на разузнавателни и контраразузнавателни служби.

Глава трета

УПРАВЛЕНИЕ И СТРУКТУРА НА ДЪРЖАВНА АГЕНЦИЯ „ТЕХНИЧЕСКИ ОПЕРАЦИИ“

Раздел I

Управление Чл. 4. (1) Държавната агенция „Технически операции“ се ръководи и представлява от председател, който се назначава от Министерския съвет по предложение на министър-председателя за срок 4 години.

(2) При изпълнение на своите функции председателят се подпомага от двама заместник-председатели, които се назначават от министър-председателя.

(3) Правоотношенията на председателя се прекратяват предсрочно от органа, който го назначава, в случаите по чл. 19в, ал. 4 ЗСРС.

Чл. 5. (1) Председателят и заместник-председателите на ДАТО имат всички права по трудово правоотношение освен тези, които противоречат или са несъвместими с тяхното правно положение.

(2) Основното месечно възнаграждение на председателя и на заместник-председателите на ДАТО се определя съгласно Постановление № 67 на Министерския съвет от 2010 г. за заплатите в бюджетните организации и дейности (обн., ДВ, бр. 32 от 2010 г.; изм. и доп., бр. 52, 56, 58, 61, 74, 82, 84, 97 и 100 от 2010 г., бр. 1, 27, 33, 36, 51, 60, 83, 88, 102, 104 и 106 от 2011 г., бр. 6, 14, 33, 42, 79 и 92 от 2012 г. и бр. 6 от 2013 г.).

(3) Допълнителните възнаграждения, материалното, здравното и социалното осигуряване на председателя и заместник-председателите се определят при условията и по реда, предвидени за държавните служители в ДАТО.

Чл. 6. Работното време, почивките и отпуските на председателя и на заместник-председателите се определят при условията, по реда и в размерите, предвидени за държавните служители в ДАТО. Министър-председателят разрешава ползването на отпуск на председателя, а председателят разрешава ползването на отпуск на заместник-председателите.

Чл. 7. (1) Председателят утвърждава класификатор на длъжностите в ДАТО.

(2) Председателят осъществява правомощията на орган по назначаването съгласно Закона за Министерството на вътрешните работи на държавните служители в ДАТО.

(3) Председателят осъществява правомощията на работодател съгласно Кодекса на труда на лицата, работещи по трудово правоотношение в ДАТО.

Раздел II

Структура Чл. 8. Дейността на ДАТО се организира в отдели и самостоятелни звена.

Чл. 9. Структурата на ДАТО включва: 1. отдели 01 – 07, които осъществяват дейностите по чл. 3; 2. отдел 08; 3. отдел 09; 4. отдел 10; 5. звено „Отбранително-мобилизационна подготовка“; 6. звено „Оперативно-статистически отчет“.

Чл. 10. Структурата и дейностите на отделите по чл. 9, т. 1 и на звеното по чл. 9, т. 6 се определят съгласно приложението към чл. 2, ал. 6 (поверително).

Чл. 11. Отдел 08: 1. регистрира, обработва, съхранява и изпраща документи; 2. осъществява куриерска дейност на документи и материали на ДАТО; 3. осъществява контрол по изготвянето и движението на оперативните и отчетните документи; 4. осъществява контрол при прилагане на специални разузнавателни средства; 5. осъществява функции на административно звено по сигурността на информацията в ДАТО; 6. подпомага служителя по сигурността на информацията.

Чл. 12. Отдел 09: 1. организира и осъществява оперативното дежурство в ДАТО; 2. планира, организира и осъществява материално-техническото и социално-битовото осигуряване; 3. организира строителството, експлоатацията и ремонта на сгради и съоръжения, ползвани от ДАТО; 4. организира социалните дейности в ДАТО; 5. организира и осигурява транспортното обслужване, ремонта и поддръжката на автомобилите, ползвани от ДАТО; 6. организира и осъществява отчетната дейност по техническата експлоатация на моторните превозни средства и разхода на гориво-смазочни материали.

Чл. 13. Отдел 10: 1. подпомага председателя при управлението на човешките ресурси; 2. съхранява и води на отчет личните кадрови дела на служителите; 3. организира издаването на служебните карти на служителите; 4. организира първоначалната професионална подготовка, повишаването на квалификацията и преквалификацията на служителите; 5. събира, обработва, анализира и съхранява информация за състоянието на дисциплината и дисциплинарната практика; 6. разработва и предлага мерки за предотвратяване и недопускане на извънредни произшествия и дисциплинарни нарушения; 7. провежда първоначално психологично изследване на кандидати за работа в ДАТО; 8. осъществява правното обслужване на дейността на председателя и на заместник-председателите; 9. изготвя становища по правни въпроси във връзка с дейността на ДАТО; 10. осъществява процесуалното представителство на ДАТО пред съдебните и другите държавни органи и процесуалното представителство на председателя и заместник-председателите в качеството им на административни органи пред съдебните и другите държавни органи; 11. изготвя становища за законосъобразност и участва в изработването на проекти на актове на председателя и заместник-председателите; 12. участва в преговори за сключване на договори, по които страна е ДАТО, и изготвя становища за законосъобразността на проектите на договори; 13. осъществява правното обслужване на дейността по възлагане на обществените поръчки; 14. организира съставянето, обосноваването и предлагането на проект на годишния програмен бюджет и на 3-годишната бюджетна прогноза на ДАТО; 15. изгражда система за финансов мениджмънт в ДАТО; 16. организира и контролира изпълнението на годишния бюджет; 17. осъществява всички банкови разплащания и организира всички касови разплащания; 18. организира и създава система за финансово управление и контрол; 19. организира и управлява вътрешните финансови дейности и единната счетоводна отчетност в ДАТО; 20. предлага на председателя реда, по който се планират, определят, разходват и отчитат финансовите средства за оперативно-специални нужди, предназначени за осъществяване функциите на ДАТО.

Чл. 14. Звено „Отбранително-мобилизационна подготовка“: 1. подпомага ръководството на ДАТО при планирането и организирането на мобилизационната подготовка и провеждането на мобилизацията; 2. организира и провежда подготовката на служителите за действие при привеждане в готовност за работа при кризи и при положение на война, военно или извънредно положение; 3. организира и контролира работата по съхраняване, използване и отчет на въоръжението и мобилизационното имущество.

Чл. 15. (1) Ръководителите на отделите и самостоятелните звена по чл. 9 се назначават от председателя и са му непосредствено подчинени, като се отчитат пред него или пред оправомощен от него заместник-председател.

(2) Ръководителите по ал. 1: 1. планират, организират, контролират и отговарят за дейността на ръководените от тях структури; 2. изпълняват разпорежданията на председателя и на заместник-председателите; 3. изпълняват и други задачи в рамките на законовата компетентност на ДАТО; 4. осигуряват взаимодействието с другите отдели и самостоятелни звена в съответствие с установените организационни връзки и разпределението на дейностите между тях; 5. предлагат назначаване, преместване, преназначаване, израстване, награждаване, налагане на дисциплинарни наказания и прекратяване на служебните и трудовите правоотношения на служителите в ръководените от тях структури.

Чл. 16. (1) В отделите по чл. 9 със заповед на председателя могат да се създават сектори.

(2) Ръководителите на секторите по ал. 1 се назначават от председателя и са непосредствено подчинени на ръководителите на отдели.

(3) Ръководителите на секторите по ал. 1: 1. планират, организират, контролират и отговарят за дейността на сектора; 2. изпълняват разпорежданията на председателя, на заместник-председателите и на съответния ръководител на отдел и се отчитат пред тях.

Глава трета

ОРГАНИЗАЦИЯ НА РАБОТАТА Чл. 17. (1) Документите, свързани с осигуряване, разработване и прилагане на СРС, се регистрират в регистратура за класифицирана информация.

(2) Организацията и редът за движение на документите по ал. 1 се определят с правила, утвърдени от председателя.

Чл. 18. (1) Искането за използване на СРС, разрешението на съда, справката и декларацията, ако има такава, се проверяват за наличието на необходимите реквизити.

(2) Документите по ал. 1 се предоставят на председателя или на оправомощения от него заместник-председател за даване на разпореждане за прилагане на СРС.

(3) Председателят съвместно със заместник-председателите и ръководителите на отдели разпределя задачите за изпълнение съобразно оперативните способи, спецификата им, натовареността на отделните структури и конкретната оперативна обстановка.

(4) Ръководителите на отдели възлагат с резолюция изпълнението на задачата на съответния ръководител на сектор.

Чл. 19. (1) Ръководителят на сектора определя служителите, които ще изпълняват задачата, провежда им инструктаж, запознава ги с нейния срок, цел и обхват и им предоставя всички необходими първоначални данни.

(2) Ръководителят на сектора контролира използването и техническото състояние на комуникационна, автомобилна и друга техника, използвана при прилагане на СРС.

Чл. 20. (1) Резултатите от прилагането на специални разузнавателни средства се отразяват на хартиен или друг носител непосредствено след получаването им.

(2) Незабавно след изготвянето носителят по ал. 1 се изпраща на органа, направил искането за използване на СРС.

Чл. 21. Искането за използване на СРС, разрешението на съда, справката и декларацията, ако има такава, се съхраняват в ДАТО в срока на прилагане на СРС.

Чл. 22. (1) Документите, извън посочените в чл. 17, се завеждат в отделни регистри.

(2) Организацията и редът за движение на служебните документи по ал. 1 се определят с Правила за документооборота, утвърдени от председателя.

ЗАКЛЮЧИТЕЛНА РАЗПОРЕДБА

Параграф единствен. Правилникът се приема на основание чл. 19з от Закона за специалните разузнавателни средства.