Решение № 208 от 22 март 2004 г. за предоставяне на концесия върху част от минералната вода, обект - изключителна държавна собственост, от находище “Рударци”, с. Рударци, община Перник, област Перник, разкрита чрез сондаж № 9

РЕШЕНИЕ № 208

ОТ 22 МАРТ 2004 Г. за предоставяне на концесия върху част от минералната вода, обект - изключителна държавна собственост, от находище “Рударци”, с. Рударци, община Перник, област Перник,разкрита чрез сондаж № 9

На основание чл. 4, ал. 1, т. 7 и ал. 2, чл. 6, ал. 1, чл. 7 и чл. 8, ал. 1 от Закона за концесиите във връзка с чл. 47, ал. 1, т. 1 и ал. 3 от Закона за водите и т. 62 от приложение № 2 към чл. 14, т. 2 от Закона за водите

МИНИСТЕРСКИЯТ СЪВЕТ

РЕШИ: 1. Предоставя концесия върху част от минералната вода от находище “Рударци”, с. Рударци, община Перник, област Перник, обект - изключителна държавна собственост, включително върху водовземното съоръжение сондаж № 9 - публична държавна собственост, и пояс I на неговата санитарно-охранителна зона - публична държавна собственост.

1.1. Определя общ годишен експлоатационен ресурс в обем 32 400 куб. м минерална вода при средноденонощен дебит 1,5 л/сек и върхов дебит 4,5 л/сек за 250 работни дни годишно. 1.

2. Определя предмета на концесията като предоставяне на особено право на ползване върху минералната вода по т. 1, включително върху водовземното съоръжение сондаж № 9 и пояс I на неговата санитарно-охранителна зона.

2. Определя срок на концесията 15 години.

3. Определя концесионера чрез провеждане на присъствен конкурс.

4. Определя депозит за участие в конкурса в размер 5000 лв. Депозитът да се преведе по банков път в банкова сметка, посочена от конкурсната комисия по чл. 17, ал. 2 от Правилника за прилагане на Закона за концесиите, до изтичането на крайния срок за подаване на заявленията за участие в конкурса.

5. Определя основните права и задължения по концесията, както следва: 5. 1. Основни права на концесионера: 5.1.1. да използва минералната вода за бутилиране на натурална минерална вода и/или газирани и други напитки, в състава на които се включва минерална вода; 5.1.2. да ползва водовземното съоръжение сондаж № 9 за добив на минерална вода; 5.1.3. да ползва за срока на концесията съществуващата до момента на подписване на концесионния договор хидрогеоложка и техническа документация и информация, предоставена от концедента; 5.1.4. да изгради за своя сметка бутилиращо предприятие и прилежаща инфраструктура за използване на ресурса по т. 1.1 извън пояс I на санитарно-охранителната зона на сондаж № 9 на находище “Рударци” при условията и по реда на Закона за устройство на територията. 5.

2. Основни задължения на концесионера: 5.2.1. да заплати еднократно концесионно възнаграждение за предоставяне на концесията при сключването на концесионния договор; 5.2.2. да заплаща на концедента и на община Перник съответната част от дължимите концесионни възнаграждения при условия и в срокове, определени в концесионния договор; 5.2.3. да не прехвърля на трети лица правата или задълженията по концесионния договор; 5.2.4. да ползва минералната вода и водовземното съоръжение в съответствие с изискванията за устойчиво развитие, като не допуска неправилна експлоатация, която може да доведе до увреждане и/или загуба на ресурса; 5.2.5. да постига висока степен на усвояване на предоставения ресурс по т. 1.1; 5.2.6. да извършва промяна в режима на експлоатацията само след предварително съгласуване с концедента при спазване на изискванията, осигуряващи надеждност в експлоатацията на минералната вода и съоръжението; 5.2.7. в срок 24 месеца от влизането в сила на концесионния договор да изгради за своя сметка и да въведе в експлоатация бутилиращо предприятие и прилежаща инфраструктура за използване на ресурса по т. 1.1 извън пояс I на санитарно-охранителната зона на сондаж № 9 на находище “Рударци” при условията и по реда на Закона за устройство на територията; в случай че при изпълнение на дейностите по предходното изречение, както и при каквито и да са дейности, за срока на концесията бъдат открити находки, които имат признаци на паметници на културата, концесионерът е длъжен да спре временно работата в обхвата на находките и да уведоми незабавно за това министъра на околната среда и водите и министъра на културата; 5.2.8. да допуска по всяко време до концесионния обект и в бутилиращото предприятие упълномощени представители на концедента и да им предоставя документи и писмена информация за изпълнението на задълженията по концесионния договор; 5.2.9. да осъществява всички дейности по предоставената концесия в съответствие с действащите нормативни актове и стандарти, като прилага съвременни технологии, осигуряващи целогодишно пълно усвояване на предоставеното количество минерална вода; 5.2.10. да води и предоставя на концедента подробна хидрогеоложка, техническа и друга документация и информация, свързана с обекта по т. 1 и определена с концесионния договор; 5.2.11. да изготвя и представя на концедента до 15-о число на месеца, следващ отчетния период, справка по образец, утвърден от концедента, за дължимото концесионно възнаграждение, а през първото тримесечие на всяка текуща година - копие от годишния счетоводен отчет за приходите и разходите на концесионера за предходната година; 5.2.12. да разработи програма за повишаване на професионалната квалификация на заетите лица с цел запазване на заетостта им, както и обучение на новопостъпилите лица съгласно санитарно-хигиенните изисквания и правилата за безопасни и здравословни условия на труд; 5.2.13. да предоставя ежегодно на концедента информация за състоянието на заетостта във връзка с концесионната дейност; 5.2.14. да приеме и да търпи при наличие на форсмажорни обстоятелства трети лица, посочени от държавата, да ползват минералната вода - обект на концесията; в случаите по предходното изречение концесионерът няма право на възнаграждение и не дължи концесионно възнаграждение; 5.2.15. да стопанисва с грижата на добър стопанин водовземното съоръжение сондаж № 9 и пояс I на неговата санитарно-охранителна зона и да предприема за своя сметка всички необходими действия за поддръжката, експлоатацията и ремонта им за срока на концесията; 5.2.16. в срок, определен в концесионния договор, да изготви проект и след съгласуването му да оборудва сондаж № 9 с устройства за измерване на общо добитите от сондажа количества минерална вода, налягането и температурата, с устройство за вземане на водни проби от сурова вода, както и с разходомерно устройство на водопроводното отклонение от сондаж № 9 за измерване на ползваните количества минерална вода за бутилиране на натурална минерална вода и за производство на газирани и други напитки; 5.2.17. да спазва изискванията, свързани с опазването на околната среда, защитените територии и обекти, паметници на културата, националната сигурност, отбраната на страната и обществения ред, съгласно действащото законодателство; 5.2.18. да провежда необходимите санитарно-технически мероприятия, които подобряват режима на минералната вода от находището и водовземното съоръжение, съгласно ежегодна програма, одобрена от министъра на околната среда и водите; да предприеме необходимите действия за преоценка на локалните експлоатационни ресурси на водовземното съоръжение сондаж № 9 при условия, определени в концесионния договор; 5.2.19. да не препятства осъществяването на права за водоползване на минералната вода от сондаж № 9, предоставени на трети лица по реда на Закона за водите; 5.2.20. да предприема необходимите действия за подновяване сертификата на минералната вода от сондаж № 9 след изтичането на срока му и при разпространяване на минералната вода в търговската мрежа да предоставя на търговеца копие от сертификата на минералната вода, заверено с дата, свеж подпис и печат на фирмата, като неразделна част от фактурата за всяка продадена партида; 5.2.21. да предаде на концедента в изправно състояние водовземното съоръжение след прекратяването на концесионния договор. 5.

3. Основни права на концедента: 5.3.1. да получи дължимите от концесионера концесионни възнаграждения при условия и в срок, определени в концесионния договор; 5.3.2. да получава лихви, неустойки и обезщетения при неизпълнение на задълженията на концесионера и условията по договора, определени в неговата санкционна част; 5.3.3. право на собственост върху информацията и документацията, изготвена във връзка с ползването на обекта по т. 1, поддръжката, експлоатацията и ремонта на сондаж № 9 и пояс I на санитарно-охранителната му зона и за мониторинга на минералната вода, включително върху информацията за режима на експлоатация на водовземното съоръжение, за добиваните и използваните за бутилиране количества минерална вода; 5.3.4. да контролира изпълнението на задълженията на концесионера по концесионния договор и условията на концесията, включително чрез право на достъп на упълномощени от концедента лица до концесионния обект и чрез получаване от концесионера на документи и писмена информация; 5.3.5. да прекрати едностранно концесионния договор при неизпълнение от страна на концесионера на основни задължения и условия по концесията. 5.

4. Основни задължения на концедента: 5.4.1. да оказва съдействие на концесионера при осъществяване на правата му по концесията при условията на чл. 40 от Правилника за прилагане на Закона за концесиите; 5.4.2. да осъществява контрол по изпълнението на концесионния договор.

6. Определя за начален срок на концесията датата на представяне на банковата гаранция по т. 9.3.

7. При осъществяване на концесията и на свързаните с нея дейности концесионерът е длъжен да спазва следните условия: 7. 1. Минералната вода да се използва съгласно т. 5.1.1. 7.

2. Да спазва изискванията за рационално използване и опазване на минералните води. 7.

3. Да спазва определения с концесионния договор режим за добив на минерална вода от сондаж № 9. 7.

4. Да поддържа водовземното съоръжение и съоръженията в пояс I на неговата санитарно-охранителна зона. При прекратяването на концесията да предаде на концедента сондаж № 9 в изправно и действащо състояние.

8. За осъществяване на концесията не се изискват задължителни подобрения.

9. Определя следните видове гаранции за изпълнение на задълженията по концесионния договор: 9. 1. Парична гаранция в размер 1/4 от минималното годишно концесионно възнаграждение за гарантиране изпълнението на задължението за заплащане на концесионното възнаграждение, която се представя от концесионера при условия и по ред, определени в концесионния договор. 9.

2. Откриване от страна на концесионера на специална банкова сметка в съгласувана с концедента банка за обезпечаване изпълнението на задълженията, свързани с опазването и мониторинга на минералната вода, поддържането на водовземното съоръжение, експлоатацията на пояс I на санитарно-охранителната му зона и защитата на околната среда от вредни въздействия. В сметката концесионерът отчислява ежегодно не по-малко от 4 на сто върху дължимото за отчетния период концесионно възнаграждение. Начинът за разпореждане със сметката се определя в концесионния договор. 9.

3. Банкова гаранция в полза на концедента за гарантиране инвестиционните намерения на концесионера за усвояването на ресурса по т. 1.1 в размер 10 на сто от бъдещата инвестиция, която се представя от концесионера в срок 6 месеца от сключването на концесионния договор и при условия, определени в договора. Представянето на банковата гаранция по предходното изречение е условие за влизането в сила на концесионния договор. 9.

4. Във всички случаи на неизпълнение от страна на концесионера концедентът има право да търси освен определените в т. 9.1 - 9.3 гаранции и обезщетение по общите правила.

10. Определя минимални размери на концесионното възнаграждение, както следва: 10.1. Еднократно парично възнаграждение за предоставяне на концесията в размер не по-малко от 10 000 лв., дължимо от концесионера в срок един месец от подписването на концесионния договор.

10.2. Kонцесионно възнаграждение, определено на базата на използваното количество минерална вода, чиято минимална единична стойност за 1 куб. м минерална вода е левовата равностойност на 2,70 щатски долара по централния курс на Българската народна банка в деня на плащането. 10.

3. Концесионерът заплаща на община Перник 30 на сто от годишното концесионно възнаграждение по ред, определен в концесионния договор. 10.

4. Минимално годишно концесионно възнаграждение, определено върху не по-малко от 70 на сто от предоставения общ годишен експлоатационен ресурс и определената единична стойност за 1 куб. м минерална вода, дължимо след изтичането на срока за изграждане на сградите и съоръженията по т. 5.2.7. Концесионерът заплаща годишно концесионно възнаграждение в зависимост от действително използваното количество минерална вода в случаите по т. 5.2.7, което може да бъде по-ниско от определеното минимално годишно концесионно възнаграждение по предходното изречение, но за срок не по-дълъг от 24 месеца от влизането в сила на концесионния договор. 10.

5. Годишното концесионно възнаграждение се заплаща от концесионера на 4 тримесечни вноски. 10.

6. Размерът на еднократното и на годишното концесионно възнаграждение ще бъде определен с решението на Министерския съвет за определяне на концесионера в съответствие с предложението на спечелилия кандидат и постигнатите условия от проведения конкурс.

11. Увеличаването на предоставеното количество минерална вода се извършва при наличието на свободен ресурс и след провеждане на нова конкурсна процедура.

12. Упълномощава министъра на околната среда и водите да организира и проведе конкурса по чл. 8, ал. 2 от Закона за концесиите за определяне на концесионера. Конкурсът да се проведе при следните конкурсни условия и критерии за оценка на конкурсните предложения, подредени по степен на важност, в т.ч. коефициент за тежест: оптимално усвояване на предоставения ресурс, включително гратисен период - 9; размер на предлаганото концесионно възнаграждение - 8; предложения със социална значимост, в т.ч. брой работни места - 7; инвестиционни намерения и размер на предлаганата инвестиция - 6; опит на кандидата в добива, бутилирането и пазарната реализация на минерална вода - 5; общ производствен и търговски опит - 4.

Министър-председател: Симеон Сакскобургготски

Главен секретар на Министерския съвет: Севдалин Мавров