Постановление № 200 от 28 август 2012 г. за допълнение на Наредбата за условията и реда за издаване на лицензи на консултанти за оценяване на съответствието на инвестиционните проекти и/или упражняване на строителен надзор, приета с Постановление № 247 на Министерския съвет от 2003 г.

ПОСТАНОВЛЕНИЕ № 200 ОТ 28 АВГУСТ 2012 Г. за допълнение на Наредбата за условията и реда за издаване на лицензи на консултанти за оценяване на съответствието на инвестиционните проекти и/или упражняване на строителен надзор, приета с Постановление № 247 на Министерския съвет от 2003 г. (обн., ДВ, бр. 99 от 2003 г.; изм. и доп., бр. 96 от 2005 г., бр. 40 от 2006 г., бр. 46 от 2007 г., бр. 53 от 2008 г., бр. 45 от 2009 г., бр. 5 от 2010 г. и бр. 7 и 104 от 2011 г.)

МИНИСТЕРСКИЯТ СЪВЕТ ПОСТАНОВИ: § 1. В чл. 6а накрая се добавя „или чл. 8б“. § 2. Създава се чл. 8б: „Чл. 8б. (1) Извън случаите по чл. 8 и 8а лицата, които имат право да упражняват дейностите по оценяване на съответствието на инвестиционните проекти със съществените изисквания към строежите и/или упражняване на строителен надзор по законодателството на друга държава – членка на Европейския съюз, или друга държава – страна по Споразумението за Европейското икономическо пространство, в които няма еквивалентен на режима по чл. 166 ЗУТ, могат да упражняват тези дейности на територията на Република България временно и еднократно за определен строеж въз основа на удостоверение, издадено от министъра на регионалното развитие и благоустройството.

(2) Лицата по ал. 1 уведомяват министъра на регионалното развитие и благоустройството за пълното и точно наименование на строежа и местонахождението му съгласно сключения с възложителя договор, а при липса на такъв – съгласно обявлението или публичната покана за обществена поръчка по Закона за обществените поръчки, с оглед изпълнението на чийто предмет лицето иска издаване на удостоверение за извършването на дейностите по чл. 166, ал. 1, т. 1 ЗУТ.

(3) Към уведомлението по ал. 2 се прилагат: 1. копие от документ за регистрация в търговски или друг публичен регистър или еквивалентно средство за идентификация по регистъра в съответната държава – членка на Европейския съюз, или на друга държава – страна по Споразумението за Европейското икономическо пространство; 2. копие от сертификат, удостоверение или други документи, издадени в съответната държава – членка на Европейския съюз, или в друга държава – страна по Споразумението за Европейското икономическо пространство, с които се удостоверява правото на лицата по ал. 1 да извършват дейностите по чл. 166, ал. 1, т. 1 ЗУТ; 3. списък на физическите лица – специалисти, които имат квалификация и призната правоспособност да упражняват дейностите по чл. 166, ал. 1, т. 1 ЗУТ, за видовете строежи по отделни категории съгласно чл. 137, ал. 1 ЗУТ, заверен от заявителя; 4. копие от обявлението или публичната покана за обществена поръчка по Закона за обществените поръчки, с оглед изпълнението на чийто предмет лицето иска издаване на удостоверение за извършването на дейностите по чл. 166, ал. 1, т. 1 ЗУТ; в случай че лицето има сключен договор с възложителя, се прилага копие от първата и последната страница, от които са видни предметът на договора, договарящите се страни и техните подписи; 5. официален превод на документите по т. 1 – 4.

(4) Когато подадените документи по ал. 3 са непълни, заявителят се информира за необходимостта от предоставяне на допълнителна информация и за това, че срокът за произнасяне започва да тече от датата на предоставянето им.

(5) Комисията по чл. 9 разглежда уведомлението и документите по ал. 3.

(6) Когато подадените документи са нередовни или не е представена допълнителна информация, въз основа на решение на комисията по чл. 9 заявителят се информира, че заявлението му се оставя без разглеждане.

(7) Въз основа на решението на комисията и на мотивирано предложение на нейния председател министърът на регионалното развитие и благоустройството издава или отказва да издаде удостоверение за временно и еднократно право за упражняване дейностите по чл. 166, ал. 1, т. 1 ЗУТ.

(8) Удостоверението по ал. 7 съдържа: 1. наименование на органа, който го е издал; 2. наименование, седалище, адрес на управление и представителство на лицето, на което се издава удостоверението; 3. предмет на удостоверението за правото на упражняване на дейностите по чл. 166, ал. 1 ЗУТ на лицата по чл. 166, ал. 7 ЗУТ; 4. пълно и точно наименование на строежа и местонахождението му; 5. дата на издаване и срок на валидност (до въвеждане в експлоатация на строежа, но не по-дълъг от срока по документа, издаден от компетентен орган на държава – членка на Европейския съюз, или на друга държава – страна по Споразумението за Европейското икономическо пространство); 6. списък на правоспособните физически лица, чрез които се упражнява дейността, който е неразделна част от удостоверението.

(9) Удостоверението по ал. 7 или отказът се издава в едномесечен срок от подаване на заявлението или от изтичането на срока по ал. 4.

(10) За лицата по ал. 1 се създава отделен публичен регистър, различен от регистъра по чл. 17.“ § 3. В чл. 12, ал. 1 в началото се добавя „Извън случаите по чл. 8б“, а думите „Лицензът/удостоверението“ се заменят с „лицензът/удостоверението“. § 4. В чл. 18 след думите „или удостоверението“ се добавя „по чл. 8а и 8б“.

Заключителна разпоредба § 5. Постановлението влиза в сила от 22 август 2012 г.

Министър-председател: Бойко Борисов

Главен секретар на Министерския съвет: Росен Желязков