Наредба за изменение и допълнение на Наредба № 2 от 2006 г. за лицензите и разрешенията, издавани от Българската народна банка по Закона за кредитните институции

Наредба за изменение и допълнение на Наредба № 2 от 2006 г. за лицензите и разрешенията, издавани от Българската народна банка по Закона за кредитните институции (ДВ, бр. 6 от 2007 г.) § 1. В заглавието на наредбата след думата “лицензите” се поставя запетая и се добавя “одобренията”. § 2. В чл. 1 т. 2 се изменя така: “2. издаването на одобрения и разрешения по глави трета и дванадесета от Закона за кредитните институции;”. § 3. В чл. 3 се създава ал. 3: “(3) Освен ако не е разпоредено друго, лицензът за банка дава право за осъществяване на посредничество при предоставяне на услугите, за които банката е лицензирана, както и на дейност като застрахователен агент и осигурителен посредник. ” § 4. В чл. 4 се правят следните изменения и допълнения: 1. В ал. 1 след думата “лиценз” се поставя запетая и се добавя “разрешение или одобрение”.

2. В ал. 2 думата “удостоверение” се заменя с “одобрение”. § 5. Член 10 се изменя така: “Чл. 10. За всяко лице, избрано за член на управителния съвет, на съвета на директорите или на надзорния съвет, се представят необходимите информация и документи за издаване на одобрение по чл. 11, ал. 3 от Закона за кредитните институции.” § 6. Член 11 се отменя. § 7. В чл. 13, ал. 2 се правят следните изменения: 1. В т. 3 думите “§ 1, т. 4, букви “в” - “к” се заменят с “§ 1, т. 4, букви “б” - “и”.

2. В т. 8 думите “сертификати за тези лица по реда на чл. 11, ал. 2” се заменят с “одобрение за тези лица по реда на по чл. 11, ал. 3”. § 8. Заглавието на глава трета се изменя така: “Одобрения и разрешения”. § 9. В глава трета заглавието на раздел I се изменя така: “Общи положения за издаваните от БНБ одобрения и разрешения”. § 10. Член 17 се изменя така: “Чл. 17. (1) Тази глава урежда: 1. основните изисквания към заявителя, по които се преценява съответствието му с критериите по чл. 28а, ал. 3 от Закона за кредитните институции, както и вида и съдържанието на необходимите документи за издаване на одобрение по чл. 28 или 31 от Закона за кредитните институции; 2. условията и реда за издаване или отказ да бъде издадено разрешение по чл. 29 и 122 от Закона за кредитните институции.

(2) Българската народна банка издава одобренията и разрешенията по ал. 1, когато: 1. установи, че по отношение на заявителя са изпълнени изискванията за издаване, предвидени в Закона за кредитните институции и в тази глава; 2. прецени, че не са налице основанията за отказ.

(3) По искане на заявителя БНБ може да го освободи от представяне на отделни документи, предвидени в тази глава, ако: 1. не е изминала една година от представянето на тези документи във връзка с издаването на лиценз, одобрение или разрешение по Закона за кредитните институции или по тази наредба, и

2. заявителят е представил нотариално заверена декларация, че не са настъпили промени в обстоятелствата, удостоверени от тези документи.

(4) Българската народна банка може да освободи заявителя от представяне на отделни документи, предвидени в глава трета, раздел II, ако това няма да попречи на преценката, въз основа на критериите по чл. 28а, ал. 3 от Закона за кредитните институции.

(5) При преценката по ал. 4 БНБ прилага принципа за пропорционалност, като отчита дали заявителят: 1. не възнамерява да упражнява съществено влияние върху банката; 2. е бил обект на предходна идентична преценка от орган за надзор от държава членка или от трета държава, която прилага еквивалентен надзор; 3. участва в управлението на кредитна/финансова институция, която е обект на надзор от компетентен орган от държава членка или от трета държава, която прилага еквивалентен надзор; 4. е обект на надзор от компетентен орган за надзор от държава членка или от трета държава, която прилага еквивалентен надзор.

(6) В процедурата по разглеждане на заявление БНБ може да поиска от заявителя представянето в определен от нея срок на допълнителна информация с цел да бъдат установени всички обстоятелства, необходими за извършване на преценка налице ли са условията за издаване на съответния акт.

(7) Когато е поискано разрешение по чл. 29 или 122 от Закона за кредитните институции, БНБ се произнася по заявлението за издаване на разрешение в тримесечен срок от получаването му.

(8) Освен на посочените за съответните разрешения основания БНБ може да откаже издаване на разрешение и когато установи, че: 1. към заявлението не са приложени и не по-късно от 14 дни след получаването му не са представени всички изискуеми за съответното разрешение документи, или

2. заявителят не е представил в определения срок допълнително поисканите сведения и документи по реда на ал. 6, или

3. представените от заявителя документи съдържат непълна, противоречива, невярна или недостоверна информация, или

4. банката заявител е в нарушение на изискванията по глава четвърта от Закона за кредитните институции или на наредбите, издадени във връзка с прилагането на тези изисквания.

(9) Алинея 8, т. 4 не се прилага спрямо разрешенията по чл. 29, ал. 1, т. 2 от Закона за кредитните институции.” § 11. В глава трета заглавието на раздел II се изменя така: “Одобрение за придобиване на акции в банка”. § 12. Член 18 се изменя така: “Чл. 18. (1) Всяко лице, което възнамерява да придобие участие в капитала на лицензирана от БНБ банка, за което се изисква одобрение по чл. 28 или 31 от Закона за кредитните институции, уведомява за намерението си БНБ, като подава заявление, в което посочва дали планираното придобиване е: 1. първоначално или води до увеличаване на акционерния дял, съответно кой от праговете се достига и/или надхвърля; 2. пряко или косвено; 3. самостоятелно или с други лица при съгласувани действия.

(2) Към информацията по ал. 1, т. 1 се включват данни за вече притежаваните акции от капитала на банката, за броя на планираните за придобиване акции и спрямо какъв размер на капитала е изчислен прагът.

(3) В случай на косвено придобиване към информацията по ал. 1, т. 2 се включват данни относно начина, по който ще се осъществи това придобиване, както следва: 1. чрез придобиване на квалифицирано участие или увеличаването му в капитала на акционер, който упражнява контрол върху банката, или

2. чрез придобиване на контрол върху акционер, който притежава квалифицирано участие в банката.

(4) Когато придобиването или част от него се осъществява при съгласувани действия с други лица, заявлението съдържа подробна информация за правните и фактически основания на съгласуваните действия и се подава от: 1. всяко лице, което пряко ще придобие квалифицирано или по-голямо участие; 2. лицето с най-голям дял, ако никой от действащите съгласувано лица няма да придобие квалифицирано или по-голямо участие; 3. което и да е от лицата, извън случаите по т. 1, ако дяловете им са равни.” § 13. Член 19 се изменя така: “Чл. 19. Въз основа на заявлението, представените документи по чл. 19а и наличната информация БНБ издава одобрение за придобиване, ако при преценката въз основа на критериите по чл. 28а, ал. 3 от Закона за кредитните институции установи следното: 1. в съответствие с критерия по чл. 28а, ал. 3, т. 1 от Закона за кредитните институции заявителят притежава висок морал (интегритет) и професионална компетентност; 2. в съответствие с критерия по чл. 28а, ал. 3, т. 2 от Закона за кредитните институции репутацията и опитът на всяко лице, което ще управлява дейността на банката в резултат от заявеното придобиване, дава възможност за него да се издаде одобрение по реда на чл. 11, ал. 3 от Закона за кредитните институции; лицата по чл. 18, ал. 1 задължително декларират дали и какви промени в управлението на банката възнамеряват да извършат след придобиването; 3. в съответствие с критерия по чл. 28а, ал. 3, т. 3 от Закона за кредитните институции заявителят е в състояние да финансира придобиването, финансово стабилен е и може да поддържа в срок не по-малко от 3 години такова финансово състояние, което обезпечава планираното развитие на банката, включително и при необходимост - да й окаже финансова подкрепа; 4. в съответствие с критерия по чл. 28а, ал. 3, т. 4 от Закона за кредитните институции са налице едновременно следните условия: а) при придобиването банката не нарушава надзорно изискване и от плановете за развитието й не може да се очаква допускане на такова нарушение; б) ако банката стане част от група, структурата на групата е такава, че няма да затрудни упражняването на ефективен банков надзор; в) липсват пречки за обмен на информация между компетентните надзорни органи и е налице ясно разпределение на отговорностите между тях; 5. в съответствие с критерия по чл. 28а, ал. 3, т. 5 от Закона за кредитните институции от събраните данни и документи не се пораждат основателни съмнения за изпиране на пари или финансиране на тероризъм.” § 14. Създават се чл. 19а, 19б и 19в: “Чл. 19а. (1) Към заявлението се прилагат документите и информацията за заявителя.

(2) Когато заявителят е физическо лице, се представят: 1. данни за името (собствено, бащино и фамилно) на заявителя, единен граждански номер/ личен номер на чужденец, място на раждане, националност, номер на документа за самоличност (лична карта), дата и място на издаване, постоянен и настоящ адрес; 2. свидетелство за съдимост или аналогичен документ в случаите, когато лицето не е български гражданин, издадено преди не повече от един месец от датата на подаване на заявлението; 3. данни за квалификацията и професионалния опит на заявителя, включително: а) данни за завършено образование, придобита квалификация и упражнявана към момента професия или занятие; б) описание на професионалната дейност на лицето през последните 10 години; 4. декларация за това, дали: а) заявителят е бил член на управителен или контролен орган на дружество, което е било прекратено с решение на съда поради извършване на дейност, която противоречи на закона или с която се преследват незаконосъобразни цели; б) заявителят е бил член на управителен или контролен орган или неограничено отговорен съдружник в дружество, когато то е прекратено поради несъстоятелност и са останали неудовлетворени кредитори; в) лице, върху което заявителят е упражнявал контрол, е обявено за неплатежоспособно, съответно несъстоятелно или в принудителна ликвидация през последните 10 години; г) лице, върху което заявителят е упражнявал контрол, е било ответник/длъжник по исково или изпълнително производство за неиздължени кредити през последните 10 години; д) дружество, върху което заявителят е упражнявал контрол, или дружество, в което е бил член на управителен или контролен орган или прокурист: аа) е било санкционирано с административно наказание и/или принудителни административни мерки за нарушения на нормативните актове в областта на банковия и небанков финансов сектор; бб) е получавало отказ за издаването на лиценз или вписването в регистър, воден от БНБ, Комисията за финансов надзор или аналогични органи от други държави, отказ за членство в търговска или професионална организация, съответно издаденият му лиценз е бил отнеман, или извършеното вписване е било заличено; е) заявителят е бил освобождаван от длъжност като член на управителен или контролен орган на кредитна институция или финансова институция, чиято дейност подлежи на лицензионен режим, в резултат на приложена принудителна административна мярка; ж) заявителят е бил обвиняем по наказателно производство, както и за изхода от тези производства; з) заявителят е бил санкциониран с дисциплинарно наказание за нарушения на трудовото законодателство; и) заявителят е бил лишаван от право да заема материалноотговорна длъжност; 5. референция от компетентен надзорен орган във финансовия сектор, въз основа на предходна идентична преценка на репутацията на заявителя (финансова институция) или на лице, което контролира заявителя, както и какъв е резултатът от преценката; 6. референция от компетентен надзорен орган, различен от посочения по т. 5, от предходна преценка на заявителя или на лице, което контролира заявителя, както и какъв е резултатът от преценката; 7. декларация от заявителя за: а) финансовото му състояние, притежаваното имущество, вида и размера на доходите му за последните 3 години и техните източници; б) вида и размера на поетите от него задължения, учредени залози и ипотеки в полза на трети лица, издадени гаранции и други подобни задължения; в) наличието на финансови или други интереси или връзки на заявителя с банката или група, част от която е банката; с нейни акционери или с други лица, имащи право да упражняват права на глас в общото събрание на банката; с членове на нейните управителни или контролни органи или наличието на друг интерес, който може да доведе до конфликт на интереси с банката, съответно план за неговото преодоляване; г) икономически свързаните със заявителя лица, с посочване на имената, съответно на наименованията и адресите на тези лица; 8. списък на банките, в които заявителят има открити сметки; 9. документ относно присъден рейтинг и публични отчети на заявителя и на търговските дружества, контролирани от него, ако има такива.

(3) Когато заявителят е юридическо лице, се представят: 1. данни за наименованието му, седалище и адрес на управление, адрес и лица за кореспонденция; 2. заверен препис от устав/учредителен договор или аналогичен документ; 3. актуално удостоверение за вписване в съответния търговския регистър и единен идентификационен код на заявителя; 4. заверен препис от решението на компетентния орган съгласно закона, устава или учредителния договор за придобиването на акции от заявителя в капитала на банката; 5. списък с акционерите (съдружниците) на заявителя до действителен собственик; структура и разпределение на капитала му между акционери (съдружници); 6. списък с имената и адресите на лицата, които управляват или представляват заявителя, и подробни писмени данни за тяхната квалификация и професионален опит; 7. декларация от заявителя за обстоятелствата по ал. 2, т. 4, букви “а” - “е”; 8. референции по ал. 2, т. 5 и 6 от компетентен надзорен орган, ако има такива; 9. декларация за обстоятелствата по ал. 2, т. 7, букви “в” и “г”; 10. списък на банките, в които заявителят има открити сметки, ако не е банка; 11. описание на структурата на групата, ако заявителят участва в група като дъщерно дружество или предприятие майка, включително организационната и корпоративната й структура, и посочване на процентните участия на останалите лица в групата (спрямо какъв капитал са изчислени), както и описание на извършваните от групата делови дейности; 12. информация за лицата в групата, върху които се упражнява надзор, и посочване на надзорния орган по седалище на съответните лица; 13. годишни финансови отчети на заявителя за последните 3 години, след извършен одит, ако такъв е задължителен, както и баланс и отчет за доходите за същия период; 14. документ относно кредитен рейтинг, присъден на заявителя и на групата, в която участва, ако такива са присъждани.

(4) Ако заявителят е съществуващ тръст или създаването му предстои, се представят следните документи и информация: 1. имената и адресите на лицата, които ще управляват активите на тръста, съгласно условията на договора за създаването на тръста, както и делът, с който лицата участват при разпределението на дохода от управлението на тези активи; 2. имената и адресите на лицата до действителен собственик, които имат участие в тръста.

Чл. 19б. (1) Към заявлението се прилагат и следните документи и информация за придобиването в банката: 1. данни за целите на придобиването, за общия брой на акциите след придобиването, номиналната и общата стойност на акциите, единичната и общата цена на придобиването и делът им в капитала; 2. декларация относно произхода на средствата за финансиране на придобиването; 3. декларация и документи за финансирането на придобиването, в която се посочва: а) източникът на финансирането; б) начинът на осигуряване (на прехвърляне) на средствата за придобиването (прилагат се съответни документи в потвърждение), когато то е финансирано: аа) вследствие на достъп и сделки на капиталови и финансови пазари; бб) вследствие на използването на средства, получени по договори с банки, включително чрез издаване на финансови инструменти (условия по договорите/емисиите, учредени за целта залози, гаранции, други ангажименти, обезпечения), други финансирания; вв) по споразумения с други акционери (условия, срокове по споразуменията, учредени за целта залози, гаранции, други ангажименти, обезпечения), други сделки или мрежа от сделки за финансиране на придобиването; гг) продажба на собствено имущество, акции, други ликвидни активи (условия по продажбите, срокове); дд) други начини на финансиране.

(2) Когато след придобиването заявителят ще притежава самостоятелно или съгласувано с други лица квалифицирано дялово участие в банката, което е в размер не повече от 20 на сто от акциите с право на глас от капитала на банката, освен данните и документите по ал. 1 се представят и: 1. данни за намеренията на заявителя по отношение на придобиването и периода, за който възнамерява да: а) запази участието си след придобиването; б) увеличи, намали своето участие в рамките на 3-годишен период; 2. описание на намеренията на заявителя по отношение банката и, по-конкретно, дали възнамерява да действа активно в качеството си на миноритарен акционер и обосновка за подобни негови действия; 3. информация за финансовото състояние и възможности, както и за намеренията на заявителя да подпомага банката с допълнителни собствени средства при възникване на такава необходимост за развитието на дейността на банката или в случай на финансови затруднения.

(3) Когато след придобиването заявителят ще притежава самостоятелно или съгласувано с други лица не по-малко от 20 и не повече от 50 на сто от акциите с право на глас от капитала на банката, но няма да упражнява контрол върху нея, освен данните и документите по ал. 1 и 2 се представя и допълнителна информация за: 1. влиянието, което заявителят възнамерява да упражнява върху финансовото състояние (включително политиката при разпределянето на дивиденти), стратегическото развитие и разпределението на ресурси за дейностите на банката; 2. намеренията и очакванията на заявителя по отношение на банката за средносрочен период, като бъдат обхванати всички въпроси по ал. 4, т. 1.

(4) Когато след придобиването заявителят ще упражнява самостоятелно или съгласувано с други лица контрол върху банката, освен информацията по ал. 1 - 3 се представя и следната допълнителна информация: 1. стратегически план за развитие, съдържащ основните цели на придобиването и основните начини за тяхното постигане, и по-конкретно: а) посочване на причините за придобиването; б) средносрочни финансови цели; в) възможно пренасочване на дейности, продукти, целеви клиентски групи и съответното преразпределение на ресурси на банката; г) основните съвместни цели на заявителя и банката, които ще се преследват; д) основните способи за включване и интегриране на банката в груповата структура на заявителя, включително взаимодействието, което ще се осъществява с други дружества в групата, заедно с описание на политиката за управление на вътрешногруповите отношения; 2. прогнозни финансови отчети на банката поотделно и на консолидирана основа за период от 3 години напред, включващи: а) прогнозен баланс и отчет за доходите; б) прогноза за съотношенията на надзорните регулатори; в) информация за нивото на риск по видове риск (кредитен, операционен, пазарен, др.); г) прогноза за очакваните вътрешногрупови сделки; 3. въздействието на придобиването върху управлението, организационната структура на банката, включително въздействието върху: а) състава и задълженията на органите за корпоративно управление и създадените от тях основни комитети (одитен комитет и др.); б) административните и счетоводните процедури и процеса по вътрешен контрол като: планирани принципни промени в процедурите и системите, свързани със счетоводството, одита, вътрешния контрол, мерките срещу изпирането на пари, включително назначаването на лица на длъжности като одитор, вътрешен контрольор; в) информационната система на банката като: промени, свързани с възлагането на подизпълнители, използвания вътрешнобанков и външен софтуер, основните процедури за защита на данни и системи; г) политиката и процедурите за възлагане на подизпълнители или на други трети (аутсорсинг).

Чл. 19в. Изискванията към заявителя, заявлението и придружаващите го документи и информация по чл. 18 - 19б се прилагат съответно и в случаите по чл. 31 от Закона за кредитните институции.” § 15. В чл. 26, ал. 2, т. 2 думите “ разрешение по чл. 28, ал. 1, 2, 4 или чл. 31” се заменят с “одобрение по чл. 28 или 31”. § 16. В глава трета раздел ХII се отменя. § 17. В чл. 35 се правят следните изменения: 1. В т. 4 думата “разрешение” се заменя с “одобрение”.

2. Точка 14 се заличава.

Заключителна разпоредба § 18. Тази наредба се издава на основание § 13 от Закона за кредитните институции и е приета с Решение № 52 от 23.IV. 2009 г. на Управителния съвет на Българската народна банка.

Управител: Ив. Искров