Закон за изменение и допълнение на Закона за защита на конкуренцията

УКАЗ № 22

На основание чл. 98, т. 4 от Конституцията на Република България

ПОСТАНОВЯВАМ: Да се обнародва в „Държавен вестник" Законът за изменение и допълнение на Закона за защита на конкуренцията, приет от ХХХ1Х Народно събрание на 16 януари 2003 г.

Издаден в София на 28 януари 2003 г.

Президент на републиката: Георги Първанов

Подпечатан с държавния печат.

Министър на правосъдието: Антон Станков

ЗАКОН за изменение и допълнение на Закона за защита на конкуренцията (обн., ДВ, бр. 52 от 1998 г.; бр. 112 от 1998 г. - Решение № 22 на Конституционния съд от 1998 г.; изм., бр. 81 от 1999 г., бр. 28 от 2002 г.) §1. В чл. 2, ал. 1 т.3 се изменя така: „3. предприятия, на които държавата или общината е възложила извършването на услуги от обществен интерес, доколкото прилагането на закона не препятства фактически или юридически изпълнението на задачите, които са им възложени, и конкуренцията в страната не се засяга в значителна степен;". §2. В чл. 4 се правят следните изменения и допълнения: 1. Алинея 1 се изменя така: „(1) Комисията се състои от 7 души - председател, двама заместник-председатели и четирима членове, избирани и освобождавани от Народното събрание за срок пет години. Те могат да бъдат преизбирани за още пет години."

2. В ал. 3, изречение второ накрая се поставя запетая и се добавя „както и да бъдат облагодетелствани под каквато и да е форма от предприятия".

3. Алинея 4 се отменя.

4. Създава се ал. 6: „(6) Председателят на комисията получава основно месечно възнаграждение в размер 90 на сто от основното възнаграждение на председателя на Народното събрание. Заместник-председателите получават основно месечно възнаграждение в размер 95 на сто, а членовете- 90 на сто от основното месечно възнаграждение на председателя на комисията." §3. В чл. 5 се правят следните изменения и допълнения: 1. В ал. 1: а) точка 4 се изменя така: „4. поради несъвместимост по чл. 4, ал. 3, настъпила след избора;" б) създава се т. 5: „5. при смърт."

2. Алинея 2 се изменя така: „(2) При настъпване на обстоятелство по ал. 1 за член на комисията председателят уведомява своевременно Народното събрание. Когато обстоятелството по ал. 1 се отнася до председателя, уведомление може да направи всеки член на комисията."

3. Алинея 3 се изменя така: „(3) В случаите по ал. 1 при предсрочно прекратяване на правомощията на член на комисията Народното събрание в едномесечен срок избира нов член до края на първоначалния мандат." §4. В чл. 7 се правят следните изменения и допълнения: 1. В ал. 1: а) точка 3 се изменя така: „3. предлага на компетентните органи на изпълнителната власт и на местното самоуправление да отменят нормативни актове, издадени в нарушение на този закон;" б) създават се нови т.4 и 5: „4. обжалва пред компетентния съд административни актове и решения, които противоречат на този закон, в 30-дневен срок от узнаването им; 5. извършва секторни анализи на съответния пазар;" в) досегашната т. 4 става т. 7; г) досегашната т. 5 става т. 8 и се изменя така: „8. постановява прекратяване на нарушенията по чл. 9, по чл. 18 и по глава седма „Нелоялна конкуренция" и възстановяване на първоначалото положение при установени нарушения по глава шеста „Концентрация на стопанската дейност";".

2. Създава се нова ал. 3: „(3) При изготвяне на секторни анализи комисията събира информация и има право на съдействие по чл. 41, ал. 1.

3. Досегашната ал. 3 става ал. 4.

§ 5. Създава се чл. 7а: „Годишен отчет на комисията Чл. 7а. В срок до 31 март на текущата година комисията представя в Народното събрание годишен отчет за дейността си по този закон за предходната година и го публикува по Интернет и по друг подходящ начин." §6. В чл. 8, ал. 1 т.1 се отменя. §7. В чл. 9 се правят следните изменения: 1. В ал. 1 думите „решения на свързани или обединили се предприятия" се заменят с „решения на сдружения на предприятия", а думата „като" се заменя с „като например".

2. Алинея 2 се изменя така: „(2) Споразуменията и решенията по ал. 1 са нищожни." §8. В чл. 10 се правят следните изменения и допълнения: 1. Алинея 2 се изменя така: „(2) Ефектът е незначителен, когато общият дял на предприятията, участници на пазара на стоките или услугите - предмет на споразумението, решението или съгласуваната практика, не надвишава: 1. пет на сто от съответния пазар, ако участниците са конкуренти помежду си; 2. десет на сто от съответния пазар, ако участниците не са конкуренти помежду си." 2. Създава се ал. 3: „(3) Алинея 1 не се прилага, когато споразуменията, решенията или съгласуваната практика имат за цел или резултат: 1. пряко или косвено определяне на цени или други търговски условия; 2. разпределяне на пазари или източници на снабдяване." §9. В чл. 11 в ал. 1 думите „са задължени" се заменят с „могат", а в ал. 3 думите „може да" се заличават. § 10. В чл. 12 се правят следните изменения и допълнения: 1. Досегашният текст става ал. 1.

2. Създава се ал. 2: „(2) До постановяване на решението по ал. 1 се забраняват всякакви фактически и правни действия по направеното уведомление." § 11. В чл. 13 се правят следните изменения и допълнения: 1. Алинея 1 се изменя така: „(1) С разрешение на комисията от забраната по чл. 9, ал. 1 могат да бъдат освободени споразумения, решения или съгласувана практика, когато допринасят за увеличаване и подобряване производството на стоки и извършването на услуги или за техническото и икономическото развитие, като осигуряват на потребителите справедлив дял от получените ползи, и които: 1. не налагат на съответните предприятия ограничения, които не са необходими за постигане на посочените цели, и

2. не създават възможност за премахване на конкуренцията по отношение на съществена част от съответния пазар."

2. В ал. 3, изречение първо накрая се добавя „и влизат в сила от момента, определен в решението на комисията".

3. В ал. 4: а) изречение първо се изменя така: „Комисията упражнява контрол за спазването от участниците в споразумението, решението или съгласуваната практика на разрешението за освобождаване от забрана."; б) създава се т. 4: „4. се установи, че участниците в споразумението, решението или съгласуваната практика злоупотребяват с постановеното освобождаване от забрана."

4. В ал. 5 изречение второ се отменя. § 12. В чл. 15, ал. 1 след думите „уговаряне на цените" се добавя „и на други търговски условия". § 13. Член 18 се изменя така: „Чл. 18. Забранени са действията на предприятия с монополно или господстващо положение, както и действията на две или повече предприятия със съвместно господстващо положение, които имат за цел или резултат предотвратяване, ограничаване или нарушаване на конкуренцията и/или увреждане интересите на потребителите, като например: 1. пряко или косвено налагане на цени за покупка или продажба или други нелоялни търговски условия; 2. ограничаване на производството, търговията и техническото развитие във вреда на потребителите; 3. прилагане на различни условия за един и същи вид договори по отношение на определени партньори, при което те се поставят в неравноправно положение като конкуренти; 4. поставяне сключването на договори в зависимост от поемането от другата страна на допълнителни задължения или сключване на допълнителни договори, които по своя характер или съгласно обичайната търговска практика не са свързани с предмета на основния договор или с неговото изпълнение; 5. необосновано прекратяване на дългосрочно установени търговски връзки или необоснован отказ да се сключи договор при наличие на възможности за производство или доставка." § 14. Член 19 се изменя така: „Чл. 19. При нарушаване на забраната по чл. 18, ал. 1 от предприятие с монополно положение по предложение на комисията съответният орган, осъществяващ регулиране и контрол, а когато такъв орган няма - Министерският съвет, може да установи минимални, фиксирани или пределни цени за определен период от време, които да са задължителни за предприятието нарушител." § 15. В чл. 21, ал. 1 т.2 се изменя така: „2. когато едно или няколко лица, упражняващи вече контрол върху едно предприятие, придобият чрез покупка на ценни книжа, дялове или имущество, чрез договор или по какъвто и да е друг начин пряк или косвен контрол върху други предприятия или части от тях." § 16. В чл. 22 думите „без това да води до координиране на конкурентното поведение на участващите предприятия помежду им или между тях и съвместното предприятие" се заличават. § 17. В чл. 24 се правят следните изменения и допълнения: 1. Алинея 1 се изменя така: „(1) Предприятията са задължени да уведомят предварително комисията за намерението си да осъществяват концентрация по чл. 21, ал. 1, когато общият оборот за предходната година на участниците в концентрацията на съответния пазар на територията на страната надхвърля 15 млн. лв."

2. Създава се нова ал. 2: „(2) В случаите, в които концентрацията ще се осъществи чрез сключване на договор въз основа на публично оповестен търг или конкурс, уведомлението по ал. 1 се представя в срок 7 дни след оповестяването на резултатите от търга или конкурса."

3. Досегашната ал. 2 става ал. 3.

4. Създава се ал. 4: „(4) Уведомлението за концентрация на стопанска дейност, осъществена по чл. 21, ал. 1 и чл. 22, се подава съвместно от предприятията, които се сливат или вливат или са създали съвместно предприятие, съответно от предприятието, придобило контрол по смисъла на чл. 21, ал. 2.

5. Досегашната ал. 3 става ал. 5 и се изменя така: „(5) При концентрация на банки и небанко-ви финансови институции се взема предвид сумата на приходите съгласно отчета за последната приключила финансова година след отчисляване на всички данъци, а на застрахователните дружества - сумата на застрахователните премии след отчисляване на всички данъци, вноски, установени със закон, и такси." § 18. Член 25 се отменя. § 19. В чл. 26 се създава ал. 3: „(3) До постановяване на решение на комисията по уведомлението не се разрешават фактически и правни действия, свързани с предвижданата концентрация." § 20. В чл. 27 се правят следните изменения и допълнения: 1. В ал. 2: а) създава се нова т. 1: „1. забранява концентрацията на стопанската дейност;"; б) досегашните т.1, 2 и 3 стават съответно т.2, 3 и 4.

2. Алинея 3 се отменя.

3. Създават се ал. 4 и 5: „(4) Когато комисията установи, че е извършена концентрация на стопанска дейност в нарушение на чл. 24, ал. 1, тя налага освен имуществена санкция по чл.59, ал. 1 и други подходящи мерки за възстановяване положението на предприятията на съответния пазар преди концентрацията, включително като разпореди обединените капитали, дялове или имущество да бъдат разделени и/или общият контрол да бъде прекратен.

(5) Комисията отменя решението си по ал. 2, т. 3, когато то се основава на невярна или непълна информация, получена от участниците в концентрацията, а също така и когато участниците нарушат изискванията, постановени в решението на комисията." § 21. В чл. 28 се правят следните изменения и допълнения: 1. В ал. 1 изречение второ се отменя.

2. В ал. 2 думите „повишаване конкурентоспособността на външните пазари" се заличават.

3. Алинея 3 се изменя така: „(3) В разрешението по ал. 1 и 2 комисията може да включи и допълнителни ограничителни изисквания, които да са пряко свързани с осъществяването на концентрацията и които са необходими за запазването на ефективната конкуренция или общото положително въздействие върху съответния пазар." § 22. Член 30 се изменя така: „Обща забрана Чл. 30. Забранява се всяко действие или бездействие при осъществяване на стопанска дейност, което е в противоречие с добросъвестната търговска практика и уврежда или може да увреди интересите на конкурентите в отношенията помежду им или в отношенията им с потребителите." § 23. В чл. 32, ал. 2 думите „относно съществени свойства или начин на използване на стоките" се заменят с „относно съществени свойства на стоките или услугите или относно начин на използване на стоките или предоставяне на услугите". § 24. В чл. 34, ал. 6 думата „хазартни" се заличава. § 25. В чл. 38 се правят следните изменения и допълнения: 1. В ал. 1 думата „седем" се заменя с „пет".

2. В ал. 2 думата „шест" се заменя с „четири" и се създава изречение второ: „В случай че на заседанието присъстват по-малко от 7 членове и не може да бъде постигнато мнозинство от 4 гласа, се приема, че молбата е оставена без уважение или че исканото разрешение е отказано." § 26. Член 40 се отменя. § 27. В чл. 41 ал. 2 и 3 се отменят. § 28. Създават се чл. 41а, 41б, 41в и 41г: „Принудително събиране на доказателства Чл. 41а. (1) Когато съществува опасност, че някое доказателство по чл. 9 и 18 от съществено значение за производството пред комисията може да бъде укрито или предприятие откаже да предостави доказателство, то се събира чрез: 1. претърсване на помещения, използвани за осъществяване на дейността на предприятието или в които се съхраняват счетоводни, търговски и други документи, както и на превозни средства; 2. изземване на копия или извлечения от търговска кореспонденция и други документи, от счетоводни или търговски книги, в това число на записи върху носител на компютърни информационни данни; 3. снемане на устни обяснения.

(2) В случаите по ал. 1, т. 2, когато не е възможно да се вземат копия, извлечения или записи, се изземват оригиналите.

Разрешение на съд Чл. 41б. (1) Събирането на доказателствата по чл. 41а се извършва по искане на председателя на комисията с разрешение на съдия от окръжния съд по седалището на предприятието, когато са налице достатъчно основания да се смята, че в помещението или в превозното средство се намират доказателства, които имат значение за производството пред комисията.

(2) Искането за разрешение трябва да съдържа всички данни, известни на комисията относно обстоятелствата по ал. 1 и чл.41а, ал.1, а когато то е свързано с установяване на съгласувана практика - достатъчно е да се посочат само фактите, от които може да се предположи нейното съществуване.

(3) В деня на постъпване на искането съдията се произнася със заповед, която подлежи на незабавно изпълнение.

(4) Заповедта по ал. 1 или отказът да се издаде такава по искането може да се обжалва в тридневен срок от произнасянето пред съответния апелативен съд. Обжалването не спира изпълнението.

(5) Апелативният съд образува делото в деня на постъпването на жалбата и се произнася по нея в тридневен срок.

Ред за събиране на доказателствата Чл. 41в. (1) Събирането на доказателствата по чл. 41а се извършва от член на комисията, определен за докладчик по преписката, в присъствието на: 1. лицето, което използва помещението или превозното средство по чл. 41а, ал. 1, т. 1, или негов представител и

2. поемни лица.

(2) При необходимост може да се търси съдействието на органите на Министерството на вътрешните работи.

(3) Копията на иззетите документи се заверяват от лицето по ал. 1, т. 1 и от член на комисията - определен за докладчик по преписката. При отказ на лицето по ал. 1, т. 1 заверката се прави от члена на комисията и от поемните лица.

(4) За неуредените въпроси се прилагат съответно правилата на Наказателно-процесуалния кодекс.

Освобождаване от задължение за опазване на тайна Чл. 41г. В случаите по чл. 41, ал. 1, чл. 41а и 53 лицата не могат да се позовават на производствена, търговска или друга защитена от закон тайна. Когато документацията и информацията съдържат данни, представляващи класифицирана информация, се прилага редът, предвиден в Закона за защита на класифицираната информация." § 29. В чл. 43 се правят следните изменения и допълнения: 1. Досегашният текст става ал. 1 и в нея думите „с изключение на тези по чл. 13, ал. 5 и по чл. 27, ал. 2 и 3" се заличават.

2. Създава се ал. 2: „(2) Решенията могат да бъдат обжалвани от лицата, които са взели участие в производството пред комисията, а решенията по чл. 27, ал. 2, т.2 и 3 могат да се обжалват и от други заинтересовани лица."

3. Създава се ал. 3: „(3) Решенията по чл. 27, ал. 2, т.2 и 3 се публикуват в официалната интернет страница на комисията и се обнародват в „Държавен вестник". Срокът по ал. 1 тече от деня на обнародването." § 30. В чл. 44 т. 1 се отменя. § 31. В чл. 45 думите „Закона за събиране на държавните вземания" се заменят с „Данъчния процесуален кодекс". § 32. В чл. 47 се създават ал. 3 и 4: „(3) Сумите за възнаграждение на експерти и специалисти се внасят предварително от страната, която ги е поискала, в размер, определен от комисията.

(4) Когато комисията постанови решение за налагане на санкция на страната, извършила нарушение на закона, тя й възлага и направените по производството допълнителни разходи за външни експерти и специалисти по чл. 51, ал. 2, платени от другата страна." § 33. В чл. 48 се правят следните изменения и допълнения: 1. В ал. 2 се създава т. 4: „4. молителят оттегли молбата или искането си."

2. Създава се ал. 3: „(3) Молителят може да оттегли молбата или искането си във всяко положение на производството със съгласието на ответната страна." § 34. В чл. 51 се правят следните изменения: 1. В ал. 1, т. 1 думите „от предприятия" се заменят с „от заинтересувани лица, от други предприятия".

2. В ал. 3 думите „са поверителни, ако представляват търговска или друга защитена тайна за страните" се заменят с „не могат да бъдат разгласявани, ако представляват тайна по смисъла на чл. 41г".

3. Алинея 4 се изменя така: „(4) Разследването се извършва в срок до 60 дни. При разследване на нарушение по чл. 9 и по чл. 18 срокът е до 90 дни. При случаи с фактическа и правна сложност срокът може да бъде продължен още с 30 дни по решение на комисията." § 35. В чл. 52 се правят следните изменения: 1. Заглавието се изменя така: „Приключване на разследването или проучването".

2. Алинея 1 се изменя така: „(1) След приключване на разследването или проучването докладчикът представя преписката на председателя." § 36. В чл. 54 се правят следните изменения и допълнения: 1. Алинея 4 се изменя така: „(4) След изясняване на спора от фактическа и правна страна, председателят закрива заседанието."

2. Създава се ал. 5: „(5) Комисията обявява решението си с мотивите най-късно в 14-дневен срок след заседанието, в което е приключило разглеждането на преписката." § 37. В чл. 55, ал. 1 се създават т. 10 и 11: „10. прекратява производството при оттегляне на молбата или искането, както и когато комисията не е компетентна да се произнесе; 11. постановява прекратяване на нарушенията по чл. 9, чл. 18 и глава седма „Нелоялна конкуренция" и възстановяване на първоначалното положение при установени нарушения по глава шеста „Концентрация на стопанска дейност"." § 38. Създава се чл. 57а: „Определение на комисията Чл. 57а. Комисията постановява определение, когато се произнася по въпроси, с които не се решава спорът по същество, доколкото друго не е предвидено в закона." § 39. В чл. 59 ал. 1 се изменя така: „(1) За нарушенията по чл. 9, 18, 30, 31, 32, 33, 34 и 35, за извършване без разрешение на действия по чл. 13, ал. 4, чл. 15, ал. 2, чл. 24, ал. 1 и чл. 27, ал. 5, както и за неизпълнение на постановеното по чл. 7, ал. 1, т. 8 комисията налага имуществена санкция на предприятието в полза на държавата в размер от 5000 до 300 000 лв." § 40. Създават се чл. 59а и 59б: „Намаляване на имуществената санкция при нарушение по чл. 9 Чл. 59а. (1) Комисията намалява предвидената в чл. 59 имуществена санкция за нарушение по чл. 9, когато предприятието доброволно представи в хода на разследването доказателство, което има съществено значение за установяване на нарушението, и към момента на представяне на доказателството това предприятие е прекратило участието си в него.

(2) Намаляването е в размер от 30 до 50 на сто от предвидената санкция в чл. 59 за първото предприятие, което отговаря на условията по ал. 1, от 20 до 30 на сто за второто предприятие и от 10 до 20 на сто - за всяко следващо предприятие.

Освобождаване от административнонаказателна отговорност при нарушение по чл. 9 Чл. 59б. (1) Комисията не налага предвидената в закона санкция за нарушение по чл. 9 на участващо в споразумение предприятие, ако то преди останалите участници представи доказателство, което по преценка на комисията представлява достатъчно основание за образуване на производство по чл. 36, ал. 1, т. 3.

(2) Освобождаването от имуществена санкция по ал. 1 се допуска при следните условия: 1. към момента на представяне на доказателството комисията няма данни за образуване на производство за разследване на нарушение по чл. 9 по собствена инициатива; 2. предприятието съдейства ефективно на комисията през целия период на разследването; 3. към момента на представяне на доказателството предприятието е прекратило участието си в споразумението и не принуждава други предприятия да участват в него." § 41. В чл. 60 ал. 4 се отменя. § 42. В §1 от допълнителната разпоредба се правят следните изменения: 1. Точка 2 се изменя така: „2. „Сдружения на предприятия" са сдружения на професионална основа и други форми на сдружения на независими предприятия, които не осъществяват отделно самостоятелна стопанска дейност и съответно не разпределят печалба."

2. Точка 3 се отменя.

3. Създава се т. 10: „10. „Заинтересувано лице" е всяко лице, предприятие или асоциация, чиито интереси могат да бъдат засегнати от нарушение на закона - конкурентни предприятия или организации на конкурентни предприятия."

Преходни и заключителни разпоредби § 43. Председателят, заместник-председателите и членовете на комисията, избрани от Народното събрание, запазват правата си до провеждането на новия избор. § 44. Заварените при влизане в сила на този закон незавършени производства на комисията се приключват по реда, посочен в този закон.

Законът е приет от XXXIX Народно събрание на 16 януари 2003 г. и е подпечатан с официалния печат на Народното събрание.

Председател на Народното събрание: Огнян Герджиков