Закон за ратифициране на Конвенцията, приета от Съвета в съответствие с чл. 34 от Договора за Европейския съюз, за взаимопомощ по наказателноправни въпроси между държавите - членки на Европейския съюз, и на Протокола, съставен от Съвета в съответствие с чл. 34 от Договора за Европейския съюз към Конвенцията за взаимопомощ по наказателноправни въпроси между държавите - членки на Европейския съюз

УКАЗ № 205

На основание чл. 98, т. 4 от Конституцията на Република България

ПОСТАНОВЯВАМ: Да се обнародва в “Държавен вестник” Законът за ратифициране на Конвенцията, приета от Съвета в съответствие с чл. 34 от Договора за Европейския съюз, за взаимопомощ по наказателноправни въпроси между държавите - членки на Европейския съюз, и на Протокола, съставен от Съвета в съответствие с чл. 34 от Договора за Европейския съюз към Конвенцията за взаимопомощ по наказателноправни въпроси между държавите - членки на Европейския съюз, приет от ХL Народно събрание на 5 юли 2007 г.

Издаден в София на 11 юли 2007 г.

Президент на републиката: Георги Първанов

Подпечатан с държавния печат.

Министър на правосъдието: Георги Петканов

ЗАКОН за ратифициране на Конвенцията, приета от Съвета в съответствие с чл. 34 от Договора за Европейския съюз, за взаимопомощ по наказателноправни въпроси между държавите - членки на Европейския съюз, и на Протокола, съставен от Съвета в съответствие с чл. 34 от Договора за Европейския съюз към Конвенцията за взаимопомощ по наказателноправни въпроси между държавите - членки на Европейския съюз Чл. 1. Ратифицира Конвенцията, приета от Съвета в съответствие с чл. 34 от Договора за Европейския съюз, за взаимопомощ по наказателноправни въпроси между държавите - членки на Европейския съюз, на 29 май 2000 г. в Брюксел, със следните декларации: 1. Декларация по чл. 9, параграф 6: “Република България декларира, че ще изисква съгласието на трансферираното лице по чл. 9, параграф 3, преди да е постигнато споразумението по параграф 1 между заинтересуваните държави членки.”

2. Декларация по чл. 24, параграф 1: “Република България декларира, че компетентните органи по прилагането на настоящата конвенция и за прилагането на разпоредбите относно взаимопомощта по наказателни дела, съдържащи се в актове по чл. 1, параграф 1, са: 1. За молбите за правна помощ за досъдебното производство - Върховната касационна прокуратура на Република България; 2. За молбите за правна помощ за съдебното производство: а) окръжните съдилища по местонахождение на задържаното лице - за прилагането на чл. 9; б) равен по степен съд по местоживеене на лицето - за прилагането на чл. 11; в) апелативният съд по местоживеене на лицето - за прилагането на чл. 10; г) районните или окръжните съдилища - за всички останали случаи, съобразно компетентността им по вътрешното законодателство.”

3. Декларация по чл. 24, параграф 1, буква “б”: “Република България декларира, че централни органи за целите на прилагането на чл. 6 са: 1. Върховната касационна прокуратура - за молбите за правна помощ за досъдебното производство; 2. Министерството на правосъдието - за молбите за правна помощ за съдебното производство.

Компетентният орган по чл. 6, ал. 8 е Върховната касационна прокуратура. Временният трансфер на задържани лица за целите на разследването по чл. 6, ал. 8 се допуска от съответния окръжен съд.”

4. Декларация по чл. 24, параграф 1, буква “д”: “Република България декларира, че компетентният орган за прилагането на чл. 18, 19 и 20 е Върховната касационна прокуратура.”

Чл. 2. Ратифицира Протокола, съставен от Съвета в съответствие с чл. 34 от Договора за Европейския съюз към Конвенцията за взаимопомощ по наказателноправни въпроси между държавите - членки на Европейския съюз, на 16 октомври 2001 г. в Люксембург.

Заключителна разпоредба

Параграф единствен. Законът влиза в сила на датата, определена от Съвета, съгласно чл. 3, параграф 3 от Акта относно условията за присъединяване на Република България и Румъния и промените в учредителните договори.

Законът е приет от 40-то Народно събрание на 5 юли 2007 г. и е подпечатан с официалния печат на Народното събрание.

Председател на Народното събрание: Георги Пирински