Наредба № 117 от 10 януари 2005 г. за одобряване типа на нови дву- и триколесни моторни превозни средства

НАРЕДБА № 117 от 10 януари 2005 г. за одобряване типа на нови дву- и триколесни моторни превозни средства

Глава първа

ОБЩИ ПОЛОЖЕНИЯ Чл. 1. С тази наредба се определят условията и редът за: 1. одобряване типа на нови дву- и триколесни моторни превозни средства (МПС), със или без двойни колела, предназначени за движение по пътищата; 2. одобряване типа на нови системи, компоненти или отделни технически възли, предназначени за монтиране на дву- и триколесни МПС; 3. издаване на сертификат за одобряване на типа; 4. удостоверяване на съответствие с одобрения тип.

Чл. 2. Наредбата се прилага и за одобряване типа на: 1. четириколесни МПС с маса без товар (без масата на акумулаторните батерии при електрическо задвижване) не повече от 350 kg, конструктивна максимална скорост не по-голяма от 45 km/h и със следните характеристики: а) работен обем на двигателя не по-голям от 50 cm3 - за двигатели с вътрешно горене с принудително запалване, или б) максимална мощност нето не повече от 4 kW - за други двигатели с вътрешно горене, или в) максимална постоянна номинална мощност не повече от 4 kW - за електродвигатели; 2. четириколесни МПС с маса без товар (без масата на акумулаторните батерии при електрическо задвижване) не повече от 400 или 550 kg за МПС за превоз на товари и максимална мощност нето на двигателя не повече от 15 kW.

Чл. 3. Наредбата не се прилага за: 1. превозни средства, чиято конструктивна максимална скорост не превишава 6 km/h; 2. превозни средства, предназначени за управление от пешеходци; 3. превозни средства, предназначени за използване от трудноподвижни лица; 4. превозни средства, предназначени за състезания; 5. превозни средства, пуснати в действие преди влизане в сила на наредбата; 6. трактори и самоходни машини, попадащи в обхвата на Закона за регистрация и контрол на земеделската и горската техника; 7. превозни средства, конструирани предимно за използване извън пътищата, за развлекателни цели, със симетрично разположени колела - едно в предната част на превозното средство и две в задната му част; 8. колесни превозни средства с помощни педали, оборудвани с допълнителен електродвигател с максималната постоянна номинална мощност 0,25 kW, на който захранването постепенно намалява и прекъсва при достигане на скорост 25 km/h или ако водачът спре да използва педалите; 9. компоненти или отделни технически възли, когато не са предназначени за монтиране на МПС, предмет на наредбата; 10. единични бройки МПС.

Чл. 4. (1) За целите на наредбата МПС се делят на: 1. двуколесни мотопеди с конструктивна максимална скорост не по-голяма от 45 km/h и със следните характеристики: а) работен обем на двигателя не по-голям от 50 cm3 - за двигатели с вътрешно горене, или б) максимална постоянна номинална мощност не повече от 4 kW - за електродвигатели; 2. триколесни мотопеди с конструктивна максимална скорост не по-голяма от 45 km/h и със следните характеристики: а) работен обем на двигателя не по-голям от 50 cm3 - за двигатели с вътрешно горене с принудително запалване, или б) максимална мощност нето не повече от 4 kW за други двигатели с вътрешно горене, или в) максимална постоянна номинална мощност не повече от 4 kW за електродвигатели; 3. двуколесни мотоциклети без кош, с работен обем на двигателя с вътрешно горене по-голям от 50 cm3 и/или с конструктивна максимална скорост, по-голяма от 45 km/h; 4. двуколесни мотоциклети с кош, с работен обем на двигателя с вътрешно горене по-голям от 50 cm3 и/или с конструктивна максимална скорост, по-голяма от 45 km/h; 5. триколесни МПС със симетрично разположение на колелата спрямо надлъжната средна равнина на триколесното МПС, с работен обем на двигателя с вътрешно горене по-голям от 50 cm3 и/или с конструктивна максимална скорост, по-голяма от 45 km/h; 6. четириколесни МПС с маса без товар (без масата на акумулаторните батерии при електрическо задвижване) не повече от 350 kg, конструктивна максимална скорост не по-голяма от 45 km/h и със следните характеристики: а) работен обем на двигателя не по-голям от 50 cm3 - за двигатели с вътрешно горене с принудително запалване, или б) максимална мощност нето не повече от 4 kW - за други двигатели с вътрешно горене, или в) максимална постоянна номинална мощност не повече от 4 kW - за електродвигатели; 7. четириколесни МПС, различни от тези по т. 6, с маса без товар (без масата на акумулаторните батерии при електрическо задвижване) не повече от 400 или 550 kg за МПС за превоз на товари и максимална мощност нето на двигателя не повече от 15 kW.

(2) Моторните превозни средства по ал. 1, т. 6 трябва да отговарят на техническите изисквания, приложими за триколесни мотопеди по ал. 1, т. 2, освен ако в наредби по чл. 138, ал. 4 от Закона за движението по пътищата (ЗДвП) за одобряване типа на дву- и триколесни МПС не са предвидени отделни технически изисквания.

(3) Моторните превозни средства по ал. 1, т. 7 трябва да отговарят на техническите изисквания, приложими за триколесни МПС по ал. 1, т. 5, освен ако в наредби по чл. 138, ал. 4 ЗДвП за одобряване типа на дву- и триколесни МПС не са предвидени отделни технически изисквания.

Чл. 5. Сертификатите за одобряване типа на нови дву- и триколесни МПС, системи, компоненти или отделни технически възли, издадени от компетентните органи на страни - членки на Европейския съюз, запазват действието си на територията на Република България.

Глава втора

ОДОБРЯВАНЕ НА ТИПА

Раздел I

Заявление за одобряване на типа Чл. 6. (1) За одобряване типа на дву- и триколесно МПС, система, компонент или отделен технически възел производителят подава заявление до изпълнителния директор на Изпълнителна агенция “Автомобилна администрация” ( ИА “АА”).

(2) За всеки тип дву- и триколесно МПС, система, компонент или отделен технически възел производителят подава отделно заявление.

Чл. 7. (1) Към заявлението по чл. 6 производителят прилага: 1. копие от документа за съдебна регистрация - за упълномощен представител на производител, който не е установен на територията на Република България, или за производител на територията на Република България; 2. за одобряване типа на дву- и триколесно МПС - три екземпляра техническа документация, съдържаща попълнен списък с данни (приложение № 1), включително снимки, схеми и чертежи (в размер А4 или в папка с размер А4), в подходящ мащаб и с достатъчно подробности, както и: а) копия на сертификати за одобряване типа на системи, компоненти или отделни технически възли за дву- и триколесни МПС, когато има такива, издадени по наредбите по чл. 138, ал. 4 ЗДвП за одобряване типа на дву- и триколесни МПС; б) копия на сертификати за одобряване типа на системи, компоненти или отделни технически възли за дву- и триколесни МПС, когато има такива, издадени от компетентните органи на страни - членки на Европейския съюз; в) съобщения за одобряване типа на системи, компоненти или отделни технически възли за дву- и триколесни МПС, когато има такива, издадени по Правила на ИКЕ-ООН; г) информация за действието на системите, компонентите или отделните технически възли с електронно управление; 3. за одобряване типа на система, компонент или отделен технически възел за дву- и триколесни МПС - три екземпляра техническа документация и попълнен списък с данни, определен в наредба по чл. 138, ал. 4 ЗДвП за одобряване типа на дву- и триколесни МПС, която се отнася за съответния тип система, компонент или отделен технически възел; 4. протоколи, когато има такива, издадени от избрана от него техническа служба, съдържащи резултати от проведени проверки и изпитвания за съответствие с техническите изисквания, определени в наредбите по чл. 138, ал. 4 ЗДвП за одобряване типа на дву- и триколесни МПС на избран(и) образец(и) от дву- или триколесни МПС, системи, компоненти или отделни технически възли; 5. документ за платена държавна такса.

(2) При одобрен тип компонент описанията в списъка с данни по приложение № 1 могат да бъдат заменени с посочване на съответното одобряване на типа компонент. Когато структурата на компонента е ясно показана на снимки или чертежи, приложени към сертификата, не е необходимо да се дава описание. Когато трябва да бъдат приложени снимки или чертежи, се посочват номерата на съответните приложения.

Чл. 8. Производител на дву- и триколесно МПС, система, компонент или отделен технически възел не може да бъде техническа служба.

Чл. 9. За всеки тип дву- и триколесно МПС, система, компонент или отделен технически възел в ИА “АА” се оформя техническо досие с индекс, което се съхранява в срок до 10 години от производството на последната бройка от одобрен тип дву- и триколесно МПС, система, компонент или отделен технически възел.

Раздел II

Одобряване типа на дву- и триколесни МПС Чл. 10. Изпълнителният директор на ИА “АА” одобрява типа на дву- или триколесно МПС, когато то: 1. съответства на данните, посочени в техническата документация; 2. отговаря на изискванията на наредбите по чл. 138, ал. 4 ЗДвП за одобряване типа на дву- и триколесни МПС.

Чл. 11. (1) При одобряване типа на дву- или триколесно МПС, когато към заявлението не са приложени документите по чл. 7, ал. 1, т. 2 и 4, изпълнителният директор на ИА “АА”: 1. проверява съответствието на дву- или триколесното МПС с данните от техническата документация и списъка по приложение № 1; 2. изисква производителят да предостави протоколи, издадени от избрана от него техническа служба, съдържащи резултати от проведени проверки и изпитвания за съответствие с техническите изисквания, определени в наредбите по чл. 138, ал. 4 ЗДвП за одобряване типа на дву- и триколесни МПС; 3. изисква от производителя протоколи, издадени от избрана от него техническа служба, за извършени монтажни проверки на системи, компоненти или отделни технически възли.

(2) След представяне на протоколите по ал. 1 изпълнителният директор на ИА “АА” проверява съответствието на дву- или триколесното МПС с техническите изисквания, определени в наредбите по чл. 138, ал. 4 ЗДвП.

Чл. 12. (1) При одобряване типа на дву- или триколесно МПС с представени документи по чл. 7, ал. 1, т. 2 и 4 изпълнителният директор на ИА “АА”: 1. проверява дали представените протоколи, сертификати и/или съобщения за одобряване на типа са издадени за системи, компоненти или отделни технически възли, предназначени за представеното за одобряване дву- или триколесно МПС; 2. проверява съответствието на данните от техническата документация и списъка по приложение № 1 с данните в протоколите, техническата документация, техническите досиета, сертификатите и/или съобщенията за одобряване на типа.

(2) Когато за удостоверяването на данни от списъка по приложение № 1 не са представени копия на сертификати или съобщения за одобряване на типа или протоколи от проведени изпитвания, изпълнителният директор на ИА “АА”: 1. изисква от производителя протоколи, издадени от избрана от него техническа служба, съдържащи резултати от проведени проверки и изпитвания за съответствие с техническите изисквания, определени в наредбите по чл. 138, ал. 4 ЗДвП за одобряване типа на дву- и триколесни МПС; 2. при необходимост включва в искането по т. 1 извършването на монтажни проверки на системи, компоненти или отделни технически възли.

(3) В случай на представени сертификати или съобщения за одобряване типа на системи, компоненти или отделни технически възли не се извършва проверка и изпитване за съответствие с техническите изисквания, определени в наредбите за одобряване типа на дву- и триколесни МПС по чл. 138, ал. 4 ЗДвП.

(4) След предоставяне на протоколите по ал. 2 изпълнителният директор на ИА “АА” проверява съответствието на дву- или триколесното МПС с техническите изисквания, определени в наредбите по чл. 138, ал. 4 ЗДвП за одобряване типа на дву- и триколесни МПС.

Чл. 13. (1) В срок до един месец след представяне на всички необходими документи за техническото досие изпълнителният директор на ИА “АА” проверява мерките за осигуряване на съответствие на продукцията съгласно изискванията на глава пета, раздел I.

(2) Мерките по ал. 1 включват проверка за наличие на документирани планове за провеждане на периодични изпитвания и проверки, необходими за установяване на непрекъснато съответствие с одобрения тип дву- или триколесно МПС, включително тези, определени в наредбите по чл. 138, ал. 4 ЗДвП за одобряване типа на дву- и триколесни МПС.

Раздел III

Одобряване типа на система, компонент или отделен технически възел Чл. 14. Изпълнителният директор на ИА “АА” одобрява типа на система, компонент или отделен технически възел, когато те: 1. съответстват на данните, посочени в техническата документация; 2. отговарят на изискванията на наредбите по чл. 138, ал. 4 ЗДвП за одобряване типа на дву- и триколесни МПС.

Чл. 15. (1) При одобряване типа на система, компонент или отделен технически възел за дву- или триколесни МПС, когато към заявлението не са приложени документите по чл. 7, ал. 1, т. 4, изпълнителният директор на ИА “АА”: 1. проверява съответствието на системата, компонента или отделния технически възел с данните от техническата документация и списъка, определен в наредба по чл. 138, ал. 4 ЗДвП за одобряване типа на дву- и триколесни МПС, която се отнася за съответния тип система, компонент или отделен технически възел; 2. изисква производителят да предостави протоколи, издадени от избрана от него техническа служба, съдържащи резултати от проведени проверки и изпитвания за съответствие с техническите изисквания, определени в наредбите по чл. 138, ал. 4 ЗДвП за одобряване типа на дву- и триколесни МПС, на системата, компонента или отделния технически възел.

(2) Когато компонент или отделен технически възел изпълнява функциите си само във връзка с други части на дву- или триколесни МПС, изпълнителният директор на ИА “АА” включва в искането по ал. 1, т. 2 представяне на протоколи от проведени проверки и изпитвания за съответствието на компонентите или отделните технически възли с техническите изисквания, определени в наредбите по чл. 138, ал. 4 ЗДвП за одобряване типа на дву- и триколесни МПС, в реални или симулативни условия.

(3) След представяне на протоколите по ал. 1 и 2 изпълнителният директор на ИА “АА” проверява съответствието на системата, компонента или отделния технически възел с техническите изисквания, определени в наредбите по чл. 138, ал. 4 ЗДвП за одобряване типа на дву- и триколесни МПС.

Чл. 16. (1) При одобряване типа на система, компонент или отделен технически възел за дву- или триколесни МПС с представени към заявлението документи по чл. 7, ал. 1, т. 4 изпълнителният директор на ИА “АА”: 1. проверява съответствието на системата, компонента или отделния технически възел с данните от техническата документация и списъка, определен в наредба по чл. 138, ал. 4 ЗДвП за одобряване типа на дву- и триколесни МПС, която се отнася за съответния тип система, компонент или отделен технически възел; 2. проверява дали приложените към заявлението протоколи са издадени за представената за одобряване система, компонент или отделен технически възел; 3. проверява съответствието на данните от техническата документация и списъка, определен в наредба по чл. 138, ал. 4 ЗДвП за одобряване типа на дву- и триколесни МПС, с данните в протоколите.

(2) Когато за удостоверяването на данни от списъка, определен в наредба по чл. 138, ал. 4 ЗДвП за одобряване типа на дву- и триколесни МПС, не са представени протоколи от проведени проверки и изпитвания, изпълнителният директор на ИА “АА”: 1. изисква от производителя протоколи, издадени от избрана от него техническа служба, съдържащи резултати от проведени проверки и изпитвания за съответствие с техническите изисквания, определени в наредбите по чл. 138, ал. 4 ЗДвП за одобряване типа на дву- и триколесни МПС, на системата, компонента или отделния технически възел; 2. включва в искането по т. 1 представяне на протоколи за проведени изпитвания в реални или симулативни условия, когато компонент или отделен технически възел изпълнява функциите си само във връзка с други части на дву- или триколесни МПС и такива не са приложени към заявлението за одобряване на типа.

(3) След предоставяне на протоколите по ал. 2 изпълнителният директор на ИА “АА” проверява съответствието на системата, компонента или отделния технически възел с техническите изисквания, определени в наредбите по чл. 138, ал. 4 ЗДвП за одобряване типа на дву- и триколесни МПС.

Чл. 17. (1) В процеса на одобряване типа на система, компонент или отделен технически възел в срок до един месец след представяне на всички необходими документи за техническото досие изпълнителният директор на ИА “АА” проверява мерките за осигуряване на съответствие на продукцията съгласно изискванията на глава пета, раздел I.

(2) Мерките по ал. 1 включват проверка за наличие на документирани планове за провеждане на периодични изпитвания и проверки, необходими за установяване на непрекъснато съответствие с одобрения тип, включително тези, определени в наредбите по чл. 138, ал. 4 ЗДвП за одобряване типа на дву- и триколесни МПС.

Раздел IV

Издаване на сертификат за одобряване на типа Чл. 18. (1) В срок до един месец след приключване на процедурите по чл. 13 и 17 изпълнителният директор на ИА “АА” издава сертификат за одобряване на типа и го предоставя на производителя.

(2) Сертификатът за одобряване типа на дву- или триколесни МПС се издава по образец съгласно приложение № 2, а за одобряване типа на системи, компоненти или отделни технически възли - съгласно образците, определени в наредбите по чл. 138, ал. 4 ЗДвП за одобряване типа на дву- и триколесни МПС.

(3) В сертификата за одобряване на типа се нанася номерът на типовото одобряване съгласно изискванията на приложение № 3.

(4) В сертификата за одобряване типа на компонент или отделен технически възел, който изпълнява функциите си само във връзка с други части на дву- и триколесни МПС, се отбелязват ограниченията, отнасящи се до обхвата на одобрението, условията за използване и начините за монтиране.

(5) Сертификатът за одобряване на типа се съхранява от производителя.

Чл. 19. При издаване на сертификат за одобряване на типа изпълнителният директор на ИА “АА” прилага техническата документация и документа по образец съгласно приложение № 4.

Чл. 20. Изпълнителният директор на ИА “АА” съхранява информацията за издадените сертификати за одобряване типа на дву- или триколесни МПС, системи, компоненти или отделни технически възли.

Раздел V

Отказ за издаване на сертификат за одобряване на типа Чл. 21. (1) Изпълнителният директор на ИА “АА” отказва издаване на сертификат за одобряване типа на дву- или триколесно МПС, система, компонент или отделен технически възел, когато: 1. дву- или триколесното МПС, системата, компонентът или отделният технически възел не съответства на техническите изисквания, определени в наредбите по чл. 138, ал. 4 ЗДвП за одобряване типа на дву- и триколесни МПС; 2. дву- или триколесното МПС, системата, компонентът или отделният технически възел може да създаде сериозен риск за безопасността на движението по пътищата, въпреки че отговаря на изискванията, определени в наредбите по чл. 138, ал. 4 ЗДвП за одобряване типа на дву- и триколесни МПС.

(2) Отказът по ал. 1 се мотивира писмено в сроковете по чл. 18, ал. 1 и може да се обжалва по реда на Закона за административното производство.

Глава трета

ОСОБЕНИ СЛУЧАИ Чл. 22. Изпълнителният директор на ИА “АА” може да одобри дву- или триколесни МПС, система, компонент или отделен технически възел, които не отговарят на технически изисквания, определени в наредбите по чл. 138, ал. 4 ЗДвП, в случаите на: 1. дву- или триколесни МПС, предназначени за осигуряване на обществения ред, за гражданската защита, противопожарната охрана или за строителството, както и системи, компоненти или отделни технически възли за тях; 2. малки серии дву- или триколесни МПС, системи, компоненти или отделни технически възли, чието производство за година и за тип не надвишава 200 броя.

Чл. 23. В случаите по чл. 22 към заявлението по глава втора, раздел I производителят посочва несъответствието с техническите изисквания.

Чл. 24. (1) Произведените дву- или триколесни МПС, съответстващи на тип МПС с изтекла валидност на сертификата за одобряване на типа, могат да се считат за съответстващи в срок до една година след изтичането на валидността на сертификата при спазване на едно от следните ограничения: 1. техният брой за един и същи тип не превишава този с издадени валидни сертификати за съответствие на датата на производството или след нея и останали валидни за срок поне 3 месеца след датата на издаването им, но загубили валидността си поради влизане в сила на наредба по чл. 138, ал. 4 ЗДвП за одобряване типа на дву- и триколесни МПС; 2. техният брой не превишава 100 броя.

(2) В случаите по ал. 1 производителят е длъжен да декларира изтичането срока на валидност на сертификата за одобрение на типа в сертификатите за съответствие.

Глава четвърта

УДОСТОВЕРЯВАНЕ НА СЪОТВЕТСТВИЕ С ОДОБРЕНИЯ ТИП Чл. 25. (1) Производителят удостоверява със сертификат за съответствие (приложение № 5, част А) съответствието на всяко произведено дву- или триколесно МПС с одобрения тип, издаден въз основа на сертификата за одобряване на типа.

(2) Издаденият от производителя сертификат за съответствие по ал. 1 трябва да придружава всяко дву- или триколесно МПС.

Чл. 26. Всяко дву- или триколесно МПС, произведено в съответствие с одобрения тип, се обозначава с маркировка за одобряване на типа, съставена от секции 1, 3 и 4 на номера за одобряване на типа по приложение № 3 .

Чл. 27. (1) Производителят удостоверява със сертификат за съответствие (приложение № 5, част Б) съответствието на всеки произведен компонент или отделен технически възел за дву- или триколесни МПС с одобрения тип, издаден въз основа на сертификата за одобряване на типа.

(2) Не се изисква издаване на сертификата по ал. 1 за компонентите или отделните технически възли, предназначени за първоначално монтиране на дву- или триколесно МПС.

(3) Производителят удостоверява съответствието на компонент или отделен технически възел с одобрения тип въз основа на сертификата за одобряване на типа, като поставя на всеки компонент или отделен технически възел, произведен в съответствие с одобрения тип, търговското си наименование, обозначение на типа и маркировката за одобряване на типа, когато това се изисква от наредбите по чл. 138, ал. 4 ЗДвП за одобряване типа на дву- и триколесни МПС.

(4) В случай на задължително поставяне на маркировка за одобряване на типа на всеки компонент или отделен технически възел не се изисква издаването на сертификат за съответствие по ал. 1.

Чл. 28. Сертификатите за съответствие по чл. 25 и 27 се издават на хартия с идентификационния знак на производителя и защитени така, че да се избегне възможността от подправяне.

Чл. 29. В случаите по чл. 18, ал. 4 производителят удостоверява съответствието на компонент или отделен технически възел, като включва в сертификата за съответствие по чл. 27, ал. 1 подробни данни за ограниченията, отнасящи се до обхвата на одобрението и начините на монтажа.

Чл. 30. Въз основа на сертификата по чл. 5 упълномощеният представител издава сертификати за съответствие на български език по реда на тази глава.

Чл. 31. (1) Всеки компонент или отделен технически възел, произведен в съответствие с одобрения тип, се обозначава с маркировка за одобряване на типа съгласно приложение № 6, ако това се изисква от наредбите по чл. 138, ал. 4 ЗДвП за одобряване типа на дву- и триколесни МПС.

(2) Маркировката за одобряване типа на компонент или отделен технически възел се състои от: 1. правоъгълник, който огражда буквите “bg”, последван от номер 34; 2. “базов номер на одобряване”, предвиден в секция 4 на приложение № 3, поставен в близост до или непосредствено под правоъгълника.

(3) Цифрите, съставящи номера по ал. 2, т. 2, се поставят от страната на буквите “bg” в същата посока.

(4) Номерът на типовото одобряване се състои само от арабски цифри.

(5) Маркировката за одобряване на типа трябва да се поставя по такъв начин, че да е видима, четлива и неизтриваема, дори когато компонентът или отделният технически възел е монтиран на дву- или триколесното МПС.

Чл. 32. Информацията, съдържаща се в маркировката за одобряване на типа, може да бъде допълнена с данни за определени характеристики, специфични за компонента или отделния технически възел, ако това се изисква в наредбите по чл. 138, ал. 4 ЗДвП за одобряване типа на дву- и триколесни МПС.

Чл. 33. Производителят на отделен технически възел от одобрен тип, който може да се използва за един или повече типове дву- и триколесни МПС, трябва да предоставя подробна информация, позволяваща еднозначното им идентифициране.

Глава пета

СЪОТВЕТСТВИЕТО НА ПРОДУКЦИЯТА

Раздел I

Осигуряване съответствието на продукцията с одобрен тип Чл. 34. Производителят осигурява съответствието на всяко произведено дву- или триколесно МПС, система, компонент или отделен технически възел с одобрения тип и с техническите изисквания, определени в наредбите по чл. 138, ал. 4 ЗДвП.

Чл. 35. Притежателят на сертификат за одобряване на типа: 1. осигурява наличието и прилагането на процедури за ефективен контрол за съответствие на продукцията с одобрения тип; 2. има достъп до изпитвателно или друго оборудване, необходимо за проверка на съответствието с всеки одобрен тип; 3. осигурява записването на данните и резултатите от изпитването и проверките и наличието на приложените към тях документи, като ги съхранява за период от една година след прекратяване на производството; 4. анализира резултатите от всяко изпитване или проверка с цел да удостовери стабилността на характеристиките на продукта, определяйки допустимите отклонения на произведената продукция; 5. осигурява за всеки тип продукт извършването на проверките съгласно изискванията на тази наредба и изпитванията по наредбите по чл. 138, ал. 4 ЗДвП; 6. осигурява допълнително вземане на проби, извършване на изпитване или проверка, в случай че пробата или образецът показва несъответствие при изпитванията и проверките по т. 5 и трябва да осигури възстановяване на съответствието на продукцията.

Чл. 36. (1) Изпълнителният директор на ИА “АА” може да проверява по всяко време методите, използвани за проверка на съответствието с одобрения тип.

(2) Проверките по ал. 1 се извършват поне един път годишно, ако в наредбите по чл. 138, ал. 4 ЗДвП не е предвидено друго.

Чл. 37. При всяка проверка на съответствието с одобрения тип протоколите от изпитванията или проверките, и в частност тези по чл. 35, се предоставят на изпълнителния директор на ИА “АА”.

Чл. 38. (1) При проверките изпълнителният директор на ИА “АА” може да избере случайни образци, които да бъдат изпитани в лабораторията на производителя или в техническа служба, в зависимост от същността на изпитването.

(2) Минималният брой на образците за изпитване се определя в зависимост от резултатите от проверките, извършени от производителя.

Чл. 39. При незадоволителен контрол или когато е необходимо да се провери валидността на изпитванията, провеждани в съответствие с чл. 38, изпълнителният директор на ИА “АА” изпраща избрани образци за изпитване в техническата служба, която е извършила изпитвания за одобряване на типа.

Чл. 40. Изпълнителният директор на ИА “АА” може да извърши всички проверки или изпитвания съгласно изискванията на наредбите по чл. 138, ал. 4 ЗДвП.

Чл. 41. При незадоволителни резултати от проверките и изпитванията по чл. 36 до 40 изпълнителният директор на ИА “АА” предписва предприемането на необходимите мерки за незабавно възстановяване на съответствието на продукцията с одобрения тип.

Раздел II

Несъответствие с одобрения тип Чл. 42. (1) Дву- или триколесно МПС, система, компонент или отделен технически възел не съответства на одобрения тип, когато има различия спрямо данните в сертификата за одобряване на типа или в техническите им досиета.

(2) Когато различията по ал. 1 са в допустимите граници, определени с наредбите по чл. 138, ал. 4 ЗДвП, се приема, че дву- или триколесното МПС, система, компонент или отделен технически възел съответства на одобрения тип.

Чл. 43. (1) В случаите по чл. 42, ал. 1 изпълнителният директор на ИА “АА” извършва проверка на производството и разпорежда предприемането на мерки за привеждане на продукцията в съответствие с одобрения тип.

(2) Когато съответствието с одобрения тип не бъде възстановено в срока, определен в разпорежданията по ал. 1, изпълнителният директор на ИА “АА” отнема издадения от него сертификат за одобряване на типа.

Чл. 44. В случаите по чл. 42, ал. 1, когато се установи отклонение от сертификат за одобряване типа по чл. 5, изпълнителният директор на ИА “АА” уведомява органа, издал сертификата.

Глава шеста

ИЗМЕНЕНИЕ НА ТИПА Чл. 45. (1) Производителят на одобрен по реда на тази наредба тип дву- или триколесно МПС, система, компонент или отделен технически възел уведомява изпълнителния директор на ИА “АА” за всякакви настъпили промени в данните, посочени от него в документите по чл. 7, ал. 1, т. 2 и 3.

(2) В случаите по ал. 1 производителят подава заявление за одобряване на измененията на типа до изпълнителния директор на ИА “АА”.

(3) Към заявлението производителят прилага страниците от техническата документация, в които са попълнени измененията, като на всяка от тях отбелязва датата на изменението.

Чл. 46. Изпълнителният директор на ИА “АА” в срок до един месец след получаване на заявлението уведомява притежателя на сертификата дали измененията на типа дву- или триколесно МПС, система, компонент или отделен технически възел изискват: 1. извършване на изпитвания и проверки; 2. изменение на сертификата за одобряване на типа.

Чл. 47. (1) Когато измененията на типа налагат изпитвания или проверки, изпълнителният директор на ИА “АА”: 1. проверява съответствието на: а) дву- или триколесното МПС с данните от техническата документация и списъка по приложение № 1; б) системата, компонента или отделния технически възел с данните от техническата документация и списъка, определен в наредба по чл. 138, ал. 4 ЗДвП, която се отнася за съответния тип система, компонент или отделен технически възел; 2. изисква производителят да предостави протоколи, издадени от избрана от него техническа служба, съдържащи резултати от проведени проверки и изпитвания за съответствие с техническите изисквания, определени в наредбите по чл. 138, ал. 4 ЗДвП, на дву- или триколесното МПС, системата, компонента или отделния технически възел; 3. изисква производителят да предостави протоколи, издадени от избрана от него техническа служба, за извършени монтажни проверки на системи, компоненти или отделни технически възли.

(2) Когато компонент или отделен технически възел изпълнява функциите си само във връзка с други части на дву- или триколесни МПС, изпълнителният директор на ИА “АА” включва в искането по ал. 1, т. 2 представяне на протоколи от монтажни проверки на системи, компоненти или отделни технически възли и проведени проверки и изпитвания за съответствието на компонентите или отделните технически възли с техническите изисквания, определени в наредбите по чл. 138, ал. 4 ЗДвП, в реални или симулативни условия.

(3) След предоставяне на изисканите по ал. 1 и 2 протоколи от проведени проверки и изпитвания изпълнителният директор на ИА “АА” проверява съответствието на МПС, системата, компонента или отделния технически възел с техническите изисквания, определени в наредбите по чл. 138, ал. 4 ЗДвП.

Чл. 48. Изпълнителният директор на ИА “АА” одобрява изменение на тип дву- или триколесно МПС, система, компонент или отделен технически възел, когато: 1. е налице съответствие на данните, посочени в измененията на техническата документация; 2. дву- или триколесното МПС, системата, компонентът или отделният технически възел отговаря на изискванията на наредбите по чл. 138, ал. 4 ЗДвП.

Чл. 49. При одобряване на изменения в одобрения тип изпълнителният директор на ИА “АА”: 1. проверява датата на изменението на документацията, която е изписана на всяка страница; 2. заверява с печат съответните страници с изменените данни в техническата документация, предоставена от производителя; 3. комплектува техническата документация с включените изменения; 4. изменя индекса на техническото досие.

Чл. 50. (1) Когато в резултат на проверките и изпитванията, изискани във връзка с изменението на типа, се налага промяна на данните, съдържащи се в сертификата за одобряване на типа, изпълнителният директор на ИА “АА” издава сертификат за изменението на одобрения тип дву- или триколесно МПС, система, компонент или отделен технически възел.

(2) Сертификатът за одобряване на типа по ал. 1 се издава с означението “изменение”, с коригиран номер, с посочване на причината за изменението и включва датата на издаването.

Чл. 51. В случай на изменения в списъка с данни по приложение № 1, които изискват промяна на един или повече записи от сертификата за съответствие по приложение № 5, с изключение на изменения по т. 19.1 и от т. 45 до т. 51 включително, се изисква промяна на идентификационния номер на списъка с данни.

Чл. 52. При прекратяване на производството на одобрен тип дву- или триколесно МПС, система, компонент или отделен технически възел производителят трябва да информира в срок до един месец изпълнителния директор на ИА “АА”.

ДОПЪЛНИТЕЛНА РАЗПОРЕДБА § 1. По смисъла на тази наредба: 1. “Одобряване на типа” е процедура, при която се удостоверява, че даден тип дву- или триколесно МПС, система, компонент или отделен технически възел отговарят на съответните технически изисквания на отделните наредби по чл. 138, ал. 4 ЗДвП.

2. “Тип на дву- или триколесно МПС ” е дву- или триколесно МПС или група от дву- или триколесни МПС (варианти), които са от един и същи вид съгласно чл. 4 и имат: един и същ производител; еднакви шаси, рама, подрама, подов панел или конструкция, към която се закрепват по-голямата част от компонентите; двигател с еднакъв принцип на действие (с вътрешно горене, електрически, хибриден или друг); еднакво обозначение на типа, определено от производителя.

3. “Вариант на тип дву- или триколесно МПС” е дву- или триколесно МПС или група от дву- или триколесни МПС (версии) от един и същи тип и със: еднаква форма на каросерията (основни характеристики); разлика между най-ниската и най-високата стойност на масата на дву- или триколесното МПС в готовност за движение за групата дву- или триколесни МПС (версии), непревишаваща с 20 % най-ниската стойност; разлика между най-ниската и най-високата стойност на допустимата максимална маса за групата дву- или триколесни МПС (версии), непревишаваща с 20 % най-ниската стойност; еднакъв работен цикъл (два или четири такта, принудително запалване или запалване чрез сгъстяване); разлика между най-ниската и най-високата стойност на работния обем на двигателя за групата дву- или триколесни МПС (версии) в случай на двигатели с вътрешно горене, непревишаваща с 30 % най-ниската стойност; еднакъв брой и разположение на цилиндрите; разлика между най-ниската и най-високата стойност на мощността на двигателя за групата дву- или триколесни МПС (версии), непревишаваща с 30 % най-ниската стойност; еднакъв начин на работа за електрически двигатели; еднакъв тип скоростна кутия (ръчна, автоматична или друга).

4. “Версия на вариант на тип дву- или триколесно МПС” е всяко дву- или триколесно МПС от еднакъв тип и вариант, което може да включва всяко от оборудванията, компонентите или системите, изброени в списъка с данни (приложение № 1), при условие че има само: една-единствена посочена стойност за: масата в готовност за движение, допустимата максимална маса, мощността на двигателя и работния обем на двигателя; еднакъв набор от резултати от изпитване в съответствие с приложение № 4.

5. “Система” е всяка система на дву- или триколесно МПС, която е предмет на техническите изисквания в наредбите по чл. 138 ЗДвП.

6. “Компонент” е устройство, предмет на техническите изисквания в наредбите по чл. 138 от Закона за движението по пътищата, което е част от дву- или триколесно МПС и може да бъде одобрявано независимо от дву- или триколесното МПС, като приложимото към него техническо изискване определя начина на извършване на одобрението.

7. “Отделен технически възел” е устройство, предмет на техническите изисквания в наредбите по чл. 138 ЗДвП, което е част от дву- или триколесно МПС и може да се одобрява отделно, но само във връзка с един или повече определени типа дву- или триколесни МПС, като приложимото към него техническо изискване определя начина на извършване на одобрението.

8. “Двойни колела” са две колела, монтирани на една и съща ос и на които разстоянието между центровете на техните контактни повърхности със земята е по-малко от 460 mm. Двойните колела се приемат като едно колело.

9. “Дву- или триколесно МПС с двойно задвижване” са превозни средства с две различни системи на задвижване.

10. “Производител” е физическо или юридическо лице, което осъществява производството на дву- или триколесно МПС, система, компонент или отделен технически възел, отговаря за всички етапи в процеса на одобряване типа и осигурява съответствието на произведените дву- или триколесни МПС, система, компонент или отделен технически възел с одобрения тип. Производителят може да не е пряко свързан с всички етапи на производство на дву- или триколесно МПС, система, компонент или отделен технически възел, които са предмет на одобряване на типа. Производителят може да упълномощи писмено свой представител - местно лице, който е регистриран по Търговския закон, да действа от негово име за изпълнение на задълженията, свързани с изискванията по тази наредба.

11. “Техническа служба” е лице, акредитирано като изпитвателна лаборатория или като орган за контрол, чийто обхват на акредитация включва наредби по чл. 138 ЗДвП.

12. “Техническа документация” е информация за типа на дву- или триколесно МПС, съдържаща се в списъка с данни, включително чертежи, снимки и др., предоставени от заявителя на техническата служба и на изпълнителния директор на ИА “АА”.

13. “Техническо досие” е техническата документация, заедно с протоколи от изпитвания и други документи, които техническата служба или изпълнителният директор на ИА “АА” прилагат към техническата документация в процеса на одобряване на типа.

14. “Индекс на техническо досие” е описание на съдържанието на техническото досие, заверено от изпълнителния директор на ИА “АА”.

ЗАКЛЮЧИТЕЛНА РАЗПОРЕДБА § 2. Наредбата се издава на основание чл. 138, ал. 4 от Закона за движението по пътищата.

Министър: Н. Василев

(Забележка на редакцията: виж този материал в PDF-а на броя)

Приложение № 1 към чл. 7, ал. 1, т. 2

Приложение № 2 към чл. 18, ал. 2

Приложение № 4 към чл. 19

Приложение № 5 към чл. 25

Приложение № 6 към чл. 31, ал.1

2914

Приложение № 3 към чл. 18, ал. 3