Постановление № 306 от 16 ноември 2006 г. за приемане на Национална програма за отбелязване присъединяването на Република България към Европейския съюз

ПОСТАНОВЛЕНИЕ № 306 OT 16 НОЕМВРИ 2006 Г. за приемане на Национална програма за отбелязване присъединяването на Република България към Европейския съюз

МИНИСТЕРСКИЯТ СЪВЕТ ПОСТАНОВИ: Чл. 1. Приема Национална програма за отбелязване присъединяването на Република България към Европейския съюз съгласно приложението.

Чл. 2. (1) Министърът на финансите на основание чл. 34, ал. 1 от Закона за устройството на държавния бюджет да осигури допълнителни средства в размер 2 789 466 лв. за изпълнение на програмата по чл. 1 за 2006 г.

(2) Средствата по ал. 1 да се осигурят от предвидените в централния бюджет за 2006 г. средства за членство на Република България в Европейския съюз.

Чл. 3. Министърът на финансите на основание чл. 34, ал. 1 от Закона за устройството на държавния бюджет приоритетно да осигури средства в размер 735 821 лв. от централния бюджет за изпълнение на програмата по чл. 1 за 2007 г.

Чл. 4. Министърът на финансите да извърши необходимите промени по бюджетите на първостепенните разпоредители с бюджетни кредити и бюджетните взаимоотношения на общините с централния бюджет за 2006 и 2007 г. съгласно приложението.

Чл. 5. Министърът на финансите да предостави субсидия в размер 5200 лв. на Националното сдружение на общините в Република България за 2006 г. съгласно приложението.

Чл. 6. При осъществяване на инициативите, залегнали в програмата по чл. 1, да се използва логото на Националната кампания за отбелязване присъединяването на Република България към Европейския съюз.

Чл. 7. При реализиране на икономии в рамките на бюджетните средства по чл. 4 могат да бъдат наградени държавни служители и лица по трудово правоотношение, които имат съществен принос за успешното изпълнение на задачи, свързани с подготовката и изпълнението на Националната програма за отбелязване присъединяването на Република България към Европейския съюз, с парични награди в размер до една месечна заплата на съответното лице.

Заключителни разпоредби § 1. Изпълнението на постановлението се възлага на министъра на финансите. § 2. Постановлението се приема на основание чл. 28, ал. 1 от Закона за устройството на държавния бюджет. § 3. Постановлението влиза в сила от 15 ноември 2006 г.

Министър-председател: Сергей Станишев

Главен секретар на Министерския съвет:Севдалин Мавров

(Забележка на редакцията: виж приложението в PDF-а на броя)