Постановление № 156 от 15 юли 2003 г. за приемане на Наредба за изискванията за качеството на течните горива, условията, реда и начина за техния контрол

ПОСТАНОВЛЕНИЕ № 156 ОТ 15 ЮЛИ 2003 Г. за приемане на Наредба за изискванията за качеството на течните горива, условията, реда и начина за техния контрол

МИНИСТЕРСКИЯТ СЪВЕТ ПОСТАНОВИ: Член единствен. Приема Наредба за изискванията за качеството на течните горива, условията, реда и начина за техния контрол.

Министър-председател: Симеон Сакскобургготски

Главен секретар на Министерския съвет: Севдалин Мавров

НАРЕДБА за изискванията за качеството на течните горива, условията, реда и начина за техния контрол

Глава първа

ОБЩИ ПОЛОЖЕНИЯ Чл. 1. С наредбата се уреждат: 1. техническите изисквания, нормите за съдържание на олово, сяра и други вредни за околната среда вещества (замърсители), наричани общо изисквания за качество, на които трябва да съответстват течните горива, произведени, внесени за потребление, транспортирани, разпространявани и/или използвани в Република България; 2. оценяването и удостоверяването на съответствието на течните горива с изискванията за качество; 3. условията, редът и начинът за контрол на качеството на течните горива след тяхното производство, при внос-след освобождаване от митнически контрол, при разпространението им, включително на бензиностанции и в резервоари на горивни инсталации.

Чл. 2. (1) Изискванията на наредбата се прилагат за: 1. автомобилни бензини; 2. горива за дизелови двигатели; 3. газьоли за промишлени и комунални цели; 4. корабни дестилатни горива; 5. котелни горива; 6. тежки горива.

(2) Изискванията на наредбата не се прилагат за: 1. горивата по ал. 1, които подлежат на преработка в рафинерии или са предназначени за преработка преди окончателното им изгаряне; 2. течните горива от нефтен произход, използвани от морски кораби, с изключение на горивата по ал. 1, т. 4.

Чл. 3. Течните горива се пускат на пазара само когато не застрашават здравето на хората, околната среда, техническата изправност на превозните средства и инсталациите, в които се използват, и когато е осигурена защитата на потребителите.

Чл. 4. (1) Лицата, които пускат течни горива на пазара, са длъжни да осигурят, гарантират и оценят съответствието им с изискванията за качество.

(2) Лицата, които пускат течни горива на пазара, са длъжни да съставят декларация за съответствие с изискванията за качество.

(3) Течните горива при пускането им на пазара, разпространението, транспортирането и използването им се придружават от декларацията за съответствие.

Чл. 5. Лицата, които разпространяват и/или използват течни горива, са длъжни да извършват тези дейности само с такива горива, които съответстват на изискванията за качество по чл. 6 и се придружават от декларацията за съответствие.

Глава втора

ИЗИСКВАНИЯ ЗА КАЧЕСТВО НА ТЕЧНИТЕ ГОРИВА Чл. 6. Течните горива трябва да отговарят на следните изисквания за качество: 1. автомобилни бензини: а) оловосъдържащи-в сила до 31 декември

2003 г., съгласно приложение № 1; б) несъдържащи олово-в сила до 31 декември 2003 г., съгласно приложение № 2; в) несъдържащи олово-в сила от 1 януари

2004 г., съгласно приложение № 3; 2. горива за дизелови двигатели: а) горива за дизелови двигатели-в сила до 31 декември 2003 г., съгласно приложение № 4; б) горива за дизелови двигатели-в сила от 1 януари 2004 г., съгласно приложение № 5; 3. газьоли за промишлени и комунални цели: а) газьоли за промишлени и комунални цели съгласно приложение № 6; б) газьоли съгласно техническите спецификации на производителите със съдържание на сяра: -до 1,25 % (ш/ш)-до 31 декември 2006 г.; -до 0,2 % (ш/ш)-от 1 януари 2007 г.; -до 0,1 % (ш/ш)-от 1 януари 2010 г.; 4. корабни дестилатни горива: а) леки корабни горива съгласно приложение № 7; б) корабни дестилатни горива марка ISO-F съгласно приложение № 8; 5. котелни горива съгласно приложение № 9; 6. тежки горива съгласно техническите спецификации на производителите със съдържание на сяра: а) до 3,5 % (ш/ш)-до 31 декември 2011 г.; б) до 1,0 % (ш/ш)-от 1 януари 2012 г.

Чл. 7. Методите за изпитване, посочени в приложенията към чл. 6, имат установена точност. При оспорване на резултати от изпитване за решаване на спора и изразяване на резултатите на базата на точността на метода за изпитване се прилагат процедурите съгласно българския стандарт, с който се въвежда идентично EN ISO 4259: 1995. Глава трета

ОЦЕНЯВАНЕ И УДОСТОВЕРЯВАНЕ НА СЪОТВЕТСТВИЕТО НА ТЕЧНИТЕ ГОРИВА С ИЗИСКВАНИЯТА ЗА КАЧЕСТВО Чл. 8. Оценяването на съответствието на течните горива с изискванията за качество към тях се извършва от лицата, които ги пускат на пазара.

Чл. 9. (1) Оценяването на съответствието на течните горива с изискванията за качество се извършва след изпитване на представителна проба от всяка партида течно гориво.

(2) Вземането на проби от резервоари и тръбопроводи е съгласно българските стандарти, въвеждащи EN ISO 3170 и EN ISO 3171.

(3) Изпитванията се извършват в акредитирани лаборатории за изпитване на течни горива.

Чл. 10. (1) Въз основа на резултатите от изпитванията лицата, които пускат течни горива на пазара, съставят декларация за съответствие, която удостоверява, че течното гориво съответства на изискванията за качество.

(2) Съдържанието на декларацията за съответствие е посочено в приложение № 10.

Чл. 11. Лицата, които пускат течни горива на пазара, са длъжни да съхраняват декларацията за съответствие и протоколите от изпитванията на акредитираните лаборатории най-малко 5 години от датата на производство, внос или доставка на горивото.

Чл. 12. (1) Лицата, които пускат течни горива на пазара, са длъжни да предоставят декларацията за съответствие или заверено копие от нея на лицата, които транспортират, разпространяват и използват течни горива.

(2) Декларацията за съответствие придружава течните горива при транспортирането, разпространението и използването им.

Глава четвърта

УСЛОВИЯ, РЕД И НАЧИН ЗА КОНТРОЛ НА КАЧЕСТВОТО НА ТЕЧНИТЕ ГОРИВА Чл. 13. (1) Контролът на качеството на течните горива, наричан по-нататък „контрола", се извършва, за да се установи спазването на изискванията за качество на течните горива, пуснати на пазара, и да се предотврати разпространението и използването им, когато не отговарят на тези изисквания.

(2) Контролът се извършва чрез проверки, които включват: 1. проверка на документите, които придружават течните горива; 2. вземане на проби от течните горива и изпитване на взетите проби; 3. експертиза на резултатите от изпитване за съответствие на горивата с изискванията за качеството им.

(3) Проверките по ал. 2 се извършват планово и по сигнали на физически и юридически лица.

Чл. 14. Контролът се осъществява от: 1. председателя на Държавната агенция за метрология и технически надзор (ДАМТН) чрез Главна дирекция „Контрол на качеството на течните горива" (ГД „ККТГ"); 2. оправомощените със заповед на председателя на ДАМТН инспектори на ГД „ККТГ"-за дейностите по чл. 30б от Закона за чистотата на атмосферния въздух (ЗЧАВ) (обн., ДВ, бр. 45 от 1996 г.; изм., бр. 102 от 2001 г.).

Чл. 15. Инспекторите от ГД „ККТГ" извършват контрол: 1. в търговски, производствени и складови помещения и на обектите и съоръженията за товарене, разтоварване, зареждане, транспортиране и използване на течните горива, в които се намират резервоари за съхранението им; 2. в петролни бази; 3. в бензиностанции от колонките за зареждане; 4. от подвижни цистерни за превоз на течни горива.

Чл. 16. Инспекторите от ГД „ККТГ" при извършване на контрола: 1. изискват декларацията за съответствие по чл. 10, ал. 1 или копие от нея от лицата, които пускат на пазара, транспортират, разпространяват и/или използват течни горива; 2. изискват документи, от които е видно кой е собственик на проверяваната партида течно гориво; 3. вземат представителна проба от течното гориво; 4. съставят протокол за резултата от проверката на документите и вземането на проба, към който се прилага декларацията за съответствие или нейно заверено копие; 5. предават за изпитване в акредитирана лаборатория пробите от течни горива.

Чл. 17. Пробите от течни горива от резервоари и тръбопроводи се вземат съгласно българските стандарти, въвеждащи EN ISO 3170 и EN

ISO 3171.

Чл. 18. (1) Представителни проби течни горива от бензиноколонки се вземат от щуцера на помпата.

(2) За вземането на проби се използва съд с удължител за предотвратяване разпръскването и разпенването на пробата и загубата на леки фракции от горивото.

(3) Количеството на взетата проба се отчита по показанията на брояча.

(4) Пробата се разпределя веднага в предварително охладени, чисти и сухи стъклени съдове.

Чл. 19. Количеството на взетите проби по чл. 17 и 18 от различни течни горива е не по-малко от 4 л. Чл. 20. Взетите проби по чл. 17 и 18 се манипулират, етикетират и транспортират съгласно българските стандарти, въвеждащи EN ISO 3170 и EN ISO 3171.

Чл.21. (1) Представителната проба, вземана при контрола, в зависимост от предназначението се разделя на контролна и арбитражна.

(2) Контролна проба е пробата, която се изпраща в акредитирана лаборатория за изпитване с цел установяване съответствието на течното гориво с изискванията за качество.

(3) Арбитражна проба е пробата, съхранявана от ГД „ККТГ" за срок 6 месеца от датата на пробовземането и е предвидена за арбитражни изпитвания в случаи на оспорване на резултатите.

Чл. 22. (1) Взетите проби се изпитват в акредитирани лаборатории при спазване изискването на чл. 30г ЗЧАВ.

(2) За резултатите от изпитването по ал. 1 за всяка проба се издава протокол в три екземпляра, от които един за акредитираната изпитвателна лаборатория, един—за ГД „ККТГ", и един — за лицата по чл. 18а ЗЧАВ.

(3) В 7-дневен срок от получаване на протоколите по ал. 2 от акредитираната си лаборатория, но не по-късно от 15 дни от вземането на пробите ГД „ККТГ" извършва експертиза и изготвя констативен протокол със заключение за съответствието на горивото с изискванията за качеството му.

(4) Екземпляр от констативния протокол заедно с протокола по ал. 2 се изпраща на лицата по чл. 18а ЗЧАВ в 3-дневен срок от изготвянето му.

Чл. 23. (1) Инспекторите на ГД „ККТГ" издават задължително предписание за временно спиране пускането на пазара, разпространението и/или използването на течното гориво при липса на декларация за съответствие или в случаите, когато декларацията за съответствие не отговаря на съдържанието на приложение № 10 към чл. 10, ал. 2.

(2) Когато в резултат от изпитването и заключението при експертизата се установи, че горивото съответства на изискванията за качество, предписанието по ал. 1 се отменя.

Чл.24. (1) Инспекторите от ГД „ККТГ" издават задължително предписание за забрана пускането на пазара, разпространението и/или използването на течни горива, когато в резултат на изпитването и заключението при експертизата е установено, че горивото не съответства поне на едно от изискванията за качество.

(2) В случаите по ал. 1 на лицето, което е внесло, произвело, разпространило и/или използва такова гориво, се издава предписание да изтегли течното гориво.

Чл. 25. (1) Разходите за вземане и изпитване на проби от течни горива без декларация за съответствие са за сметка на лицето, което пуска, разпространява и използва течни горива независимо от получените резултати от изпитването.

(2) Разходите за вземане и изпитване на проби са за сметка на лицата, които пускат, разпространяват и използват течни горива, когато те не съответстват на изискванията по наредбата. Когато течните горива съответстват на изискванията, разходите са за сметка на бюджета на ДАМТН.

(3) Разходите за вземане и изпитване на проби, взети по сигнали съгласно чл. 30в, ал. 1, т. 4 ЗЧАВ, при доказано съответствие на течното гориво са за сметка на лицето, подало сигнала.

(4) Стойността на горивото, взето за изпитване, е за сметка на лицата, които пускат на пазара, разпространяват и използват течни горива.

Чл. 26. При установяване на нарушенията по чл. 34, 34а, 34б, 34в и 34г ЗЧАВ инспекторите от ГД „ККТГ" съставят акт за административно нарушение на виновните лица и след връчването му по реда на Закона за административните нарушения и наказания незабавно го изпращат на председателя на ДАМТН за издаване на наказателно постановление.

Чл. 27. Инспекторите на ГД „ККТГ", осъществяващи контрола на течните горива, са длъжни: 1. да се легитимират при извършване на проверките; 2. да използват получената документация и информация само за нуждите на контрола, с изключение на случаите по чл. 30в, ал. 1, т. 7 ЗЧАВ, когато по реда на чл. 30б, т. 5 ЗЧАВ са оправомощени да предоставят информация на средствата за масово осведомяване.

ДОПЪЛНИТЕЛНА РАЗПОРЕДБА § 1. По смисъла на наредбата: 1. „Автомобилен бензин" е нискокипящ нефтопродукт, предназначен за двигатели с вътрешно горене с искрово запалване за задвижване на превозни средства и включен в тарифни номера 2710 11 41 0, 2710 11 45 0, 2710 11 49 0, 2710 11 51 0 и 2710 11 59 0 по

Комбинираната номенклатура на Република България.

2. „Газьол" е течно гориво от нефтен произход, което поради границите си на дестилация попада в категорията на средните дестилати, от които най-малко 85 % обемни (включително загубите) дестилират до 350 °С по ASTM D 86 и е включено в тарифни номера 2710 19 41 0, 2710 19 45 0 и 2710 19 49 0 по Комбинираната номенклатура на Република България.

3. „Гориво за дизелови двигатели" е газьол, дефиниран в т. 2, използван за задвижване на самоходни превозни средства (в т. ч. извънпът-на и селскостопанска техника), включен в тарифен номер 2710 19 41 0 по Комбинираната номенклатура на Република България. До 31 декември 2003 г. горивото е включено в тарифни номера 2710 19 41 0, 2710 19 45 0 и 2710 19 49 0.

4. „Корабно дестилатно гориво" е: а) газьол, дефиниран по т.2 и предназначен за корабни дизелови двигатели, включен в тарифни номера 2710 19 45 0 и 2710 19 49 0 по

Комбинираната номенклатура на Република България, или б) гориво, което има вискозитет и плътност, попадащи в границите за корабни дестилатни горива, съгласно таблица 1 на ISO 8217: 1996. 5.„ Газьол за промишлени и комунални цели" е: а) газьол, дефиниран по т.2 и различен по предназначение от т.3 и 4, включен в тарифни номера 2710 19 45 0 и 2710 19 49 0 по Комбинираната номенклатура на Република България, или б) течно гориво, получено от първична или вторична преработка на нефт или нефтени фракции, предназначено за изгаряне в промишлени, технологични битови котли, пещи и инсталации, в които горивото се подава под налягане.

6. „Котелно гориво" е тежък дестилат, остатък или смес от тях, предназначен за изгаряне в стационарни горивни инсталации, включено в тарифен номер 2710 19 99 2 по Комбинираната номенклатура на Република България.

7. „Тежко гориво" е: а) течно гориво от нефтен произход, включено в тарифни номера от 2710 19 61 0 до 2710 19 69 0 по Комбинираната номенклатура на Република България, или б) течно гориво от нефтен произход, различно от дефинираните в т. 2, 3 и 4, което поради границите си на дестилация попада в категорията на тежките масла, предназначени за използване като гориво, и от което по-малко от 65 % обемни (включително загубите) дестилират при 250 °С по метод ASTM D 86. Ако дестилацията не може да бъде проведена по ASTM D 86, продуктът също се категоризира като тежко гориво.

8. „Комбинирана номенклатура на Република България" е номенклатура на стоките, приета с Постановление № 289 на Министерския съвет от 2001 г. (ДВ, бр. 1 от 2002 г.).

9.„ Партида" е количество от един вид или марка течно гориво, еднородно по качествените си показатели, произведено по една и съща технология, съхранявано в един или повече резервоари и съпроводено с един документ за изпитване.

10. „Представителна проба" е проба с физични или химични характеристики, идентични на средните характеристики на целия обем, от който се взема проба.

11.„ Техническа спецификация" е документ на производителя, съдържащ описание на продукта по отношение на технологията за производство, предназначението, нормираните стойности на показателите, методите за изпитване и др.

12. „ASTM метод" са методите, заложени в изданието за стандартни дефиниции и спецификации за петролни и смазочни продукти от 1976 г. на Американското общество за изпитвания и материали (ASTM).

13. „Горивна инсталация" е техническо съоръжение, в което горивото се окислява с цел използване на получената топлина.

14. „Използване на течни горива" е изгаряне на течно гориво в стационарни горивни инсталации.

15. „Вносител" е всеки, който пръв е придобил право на собственост върху внасяните горива на митническата територия на Република България или е посредничил за придобиването на такива права.

16. „Разпространение на течни горива" е движението на течните горива по веригата от производител, съответно от вносител, до крайния разпространител в местата по чл. 3, ал. 1, т. 5 ЗЧАВ.

ПРЕХОДНИ И ЗАКЛЮЧИТЕЛНИ РАЗПОРЕДБИ § 2. Наредбата се приема на основание чл. 8, ал. 1 от Закона за чистотата на атмосферния въздух (обн., ДВ, бр. 45 от 1996 г.; изм., бр. 102 от 2001 г.). § 3. Наредбата влиза в сила от 1 октомври 2003 г. § 4. Отменя се Наредба № 17 от 2 ноември 1999 г. за норми за съдържание на олово, сяра и други вредни за околната среда вещества (ДВ, бр. 97 от 1999 г.). § 5. Необходимите стандартизационни документи, идентични на съответните европейски, международни, ASTM и други стандартизирани методи за изпитване, посочени в приложенията на чл. 6, се разработват и въвеждат като български стандарти при условията и по реда на Закона за националната стандартизация до края на 2003 г. Измененията в методите за изпитване след 1 януари 2004 г., свързани с техническия прогрес, се прилагат след въвеждането им като български стандарти. § 6. Министерството на околната среда и водите съвместно с Държавната агенция за метрология и технически надзор изготвя годишни доклади с обобщени национални данни за качеството на течните горива, резултат от прилагането на тази наредба, когато международните споразумения, по които Република България е страна, го изискват. Процедурата по изготвянето на докладите се определя със заповед на министъра на околната среда и водите съгласувано с министъра на икономиката. § 7. Пускането на пазара на течни горива, които съответстват на изискванията за качество, посочени в наредбата, преди определените в нея срокове не противоречи на разпоредбите й.

Приложение № 1 към чл. 6, т. 1, буква „а"

Автомобилни бензини оловосъдържащи - в сила до 31 декември 2003 г.

Приложение № 2 към чл. 6, т. 1, буква „б"

Автомобилни бензини, несъдържащи олово - в сила до 31 декември 2003 г.

Приложение № 3 към чл. 6, т. 1, буква „в"

Автомобилни бензини, несъдържащи олово - в сила от 1 януари 2004 г.

Приложение № 4 към чл. 6, т. 2, буква „а"

Горива за дизелови двигатели-в сила до 31 декември 2003 г.

Приложение № 5 към чл. 6, т. 2, буква „б"

Горива за дизелови двигатели-в сила от 1 януари 2004 г.

Приложение № 6 към чл. 6, т. 3, буква „а"

Газьоли за промишлени и комунални цели

Приложение № 7 към чл. 6, т. 4, буква „а"

Леки корабни горива

Приложение № 8 към чл. 6, т. 4, буква „б"

Корабни дестилатни горива марка ISO-F

Приложение № 9 към чл. 6, т. 5

Котелни горива

Приложение № 10 към чл. 10, ал. 2

Декларация за съответствие на качеството на течните горива Виж приложенията в PDF-а на броя