Закон за изменение и допълнение на Закона за камарите на архитектите и инженерите в инвестиционното проектиране

УКАЗ № 399

На основание чл. 98, т. 4 от Конституцията на Република България

ПОСТАНОВЯВАМ: Да се обнародва в “Държавен вестник” Законът за изменение и допълнение на Закона за камарите на архитектите и инженерите в инвестиционното проектиране, приет от ХL Народно събрание на 14 септември 2006 г.

Издаден в София на 27 септември 2006 г.

Президент на републиката: Георги Първанов

Подпечатан с държавния печат.

Министър на правосъдието: Георги Петканов

ЗАКОН за изменение и допълнение на Закона за камарите на архитектите и инженерите в инвестиционното проектиране (обн., ДВ, бр. 20 от 2003 г.; изм., бр. 65 от 2003 г., бр. 77 от 2005 г. и бр. 30 от 2006 г.) § 1. Член 1 се изменя така: “Чл. 1. Този закон урежда условията и реда за придобиване, признаване и изгубване на проектантска правоспособност и за упражняване на професията “архитект” или “инженер” в устройственото планиране и инвестиционното проектиране, както и устройството и организацията на дейността на професионалните организации на архитектите и на инженерите в устройственото планиране и инвестиционното проектиране.” § 2. В чл. 4 се правят следните изменения и допълнения: 1. В ал. 1 думите “областни структури - колегии” се заменят с “регионални колегии”.

2. В ал. 2 след думата “специалности” се добавя “или група специалности”. § 3. В чл. 5 се правят следните изменения: 1. В т. 2 думите “кодекс по професионална етика” се заменят с “професионален кодекс”.

2. В т. 3 думите “нелоялна конкуренция” се заменят с “недобросъвестна практика”. § 4. В чл. 6 се правят следните изменения и допълнения: 1. В т. 1 думата “водят” се заменя с “поддържат и актуализират”.

2. В т. 2 думите “по чл. 8” се заменят с “на проектантските бюра”.

3. В т. 3 думата “списъци” се заменя с “регистри”.

4. В т. 4 думата “пълна” се заменя със “съответната”.

5. В т. 5 накрая се добавя “и налагат наказанията, предвидени в този закон”.

6. Точка 7 се изменя така: “7. приемат методика за определяне на размера на възнагражденията за предоставяне на проектантски услуги.” § 5. Член 7 се изменя така: “Чл. 7. (1) Лицата, получили дипломи от акредитирано висше училище с квалификация “архитект”, “строителен инженер” или “инженер” с образователно-квалификационна степен “магистър”, притежават ограничена проектантска правоспособност и могат да предоставят проектантски услуги в областта на устройственото планиране и инвестиционното проектиране след вписването им в регистъра на проектантите с ограничена проектантска правоспособност в съответната камара.

(2) Лицата, получили дипломи от акредитирано висше училище с квалификация “инженер” с образователно-квалификационна степен “бакалавър”, които имат не по-малко от 4 години стаж по специалността, могат да придобият ограничена проектантска правоспособност и да предоставят проектантски услуги в областта на инвестиционното проектиране за изработване на проекти на съответните части от проектната документация, след вписването им в регистъра на проектантите с ограничена проектантска правоспособност в Камарата на инженерите в инвестиционното проектиране.

(3) Проектантите с ограничена проектантска правоспособност, вписани в регистъра на съответната камара, могат да предоставят следните проектантски услуги: 1. изработване на инвестиционни проекти по части “Архитектурна” или “Конструктивна” - за обектите от пета и шеста категория, а за обектите от трета и четвърта категория - за инженерните части, без част “Конструктивна”; 2. изработване на работни чертежи и детайли за обекти от всички категории.

(4) При подписването на проектите лицата по ал. 3 използват собствен печат, съдържащ името и регистрационния им номер, а за инженерите - и частта на проектната документация.

(5) Проектантите с ограничена проектантска правоспособност могат да придобият пълна проектантска правоспособност, ако имат стаж по специалността: 1. две години като служители в проектантско бюро на проектант с пълна проектантска правоспособност, или

2. четири години като проектанти на свободна практика или като служители по служебно правоотношение или по трудово правоотношение на основен трудов договор на длъжност, за която се изисква съответното образование.

(6) Проектанти, които са осъдени с влязла в сила присъда за умишлено престъпление от общ характер, не могат да придобият пълна проектантска правоспособност, освен ако са реабилитирани.

(7) Проектантите с пълна проектантска правоспособност имат право да: 1. предоставят проектантски услуги в областта на устройственото планиране и инвестиционното проектиране без ограничения по вид и размер, като при подписването на проектите използват собствен печат, съдържащ името и регистрационния им номер, а за инженерите - и частта на проектната документация; 2. договарят и ръководят изработването на комплексни обекти; 3. упражняват контрол по изпълнението на проектите им; 4. договарят участие в инженеринг на строежи в рамките на своята професионална компетентност.

(8) Проекти на устройствени схеми и планове и на инвестиционни проекти за изграждане на обекти, които не са подписани и подпечатани от проектанти със съответната проектантска правоспособност, не подлежат на разглеждане, оценяване, съгласуване и одобряване от компетентните органи и за тях не се издава разрешение за строеж.” § 6. Член 8 се изменя така: “Чл. 8. (1) Проектантите на свободна практика, проектантите с пълна проектантска правоспособност - регистрирани като търговци, както и проектантските дружества, осъществяват дейността си по предоставяне на проектантски услуги в проектантски бюра. Няколко проектанти могат да използват общо проектантско бюро за осъществяване на дейността си и без да са съдружници.

(2) Проектантските бюра се вписват в публични регистри, които се поддържат от Камарата на архитектите, съответно от Камарата на инженерите в инвестиционното проектиране.

(3) За вписване на проектантските бюра в съответния регистър проектантите по ал. 1 подават заявление до управителния съвет на съответната камара. В заявлението се предоставя информация за назначените проектанти с ограничена проектантска правоспособност и за техния стаж, адреса и други данни за проектантското бюро по образец, утвърден от управителния съвет на съответната камара.

(4) В проектантските бюра на проектанти на свободна практика, които притежават ограничена проектантска правоспособност, не могат да се назначават проектанти с пълна проектантска правоспособност.” § 7. Член 9 се изменя така: “Чл. 9. (1) Архитектите и инженерите, които имат пълна проектантска правоспособност, задължително членуват в Камарата на архитектите, съответно в Камарата на инженерите в инвестиционното проектиране.

(2) Архитектите и инженерите, които притежават ограничена проектантска правоспособност, подлежат на ежегодна регистрация в съответната камара. Членството им в камарите е доброволно.” § 8. В чл. 10 се правят следните допълнения: 1. В ал. 2 след думите “Европейския съюз” се добавя “на Европейското икономическо пространство или от Конфедерация Швейцария”.

2. Създават се ал. 4, 5 и 6: “(4) Лице - гражданин на държава - членка на Европейския съюз, на Европейското икономическо пространство или на Конфедерация Швейцария, което притежава професионално звание “архитект”, предоставено от компетентен орган на съответната държава по силата на закон, за доказани постижения в областта на архитектурата, може да извършва самостоятелно в Република България дейности в инвестиционното проектиране за обекти от пета и шеста категория по чл. 137, т. 5 и 6 от Закона за устройство на територията, а за обектите от първа, втора, трета и четвърта категория по чл. 137, т. 1, 2, 3 и 4 от Закона за устройство на територията - съвместно с проектант, притежаващ пълна проектантска правоспособност.

(5) Постиженията на лицето по ал. 4 се доказват със свидетелство, издадено от държавата членка по произход.

(6) Лицето по ал. 4 притежава ограничена проектантска правоспособност по част “Архитектурна”.” § 9. Член 12 се изменя така: “Чл. 12. (1) За вписване в регистрите по чл. 6, т. 1 и 3 кандидатите подават заявление по образец, утвърден от управителния съвет на съответната камара. Заявлението се подава чрез регионалната колегия, която в 7-дневен срок го изпраща заедно с приложените документи на управителния съвет на камарата.

(2) Към заявлението по ал. 1 се прилагат: 1. копие от документ за самоличност; 2. копие от диплома за завършено висше образование; 3. доказателства за стаж по специалността, когато такъв се изисква за придобиване на съответната правоспособност, по образец, утвърден от управителния съвет на съответната камара; 4. свидетелство за съдимост.” § 10. Член 13 се изменя така: “Чл. 13. (1) Управителният съвет проверява дали са налице условията за придобиване на проектантска правоспособност и в двумесечен срок от подаването на заявлението се произнася с решение. Непроизнасянето в срок се смята за мълчалив отказ.

(2) Решението се вписва в съответния регистър на камарата и се съобщава на кандидата.

(3) Решението или мълчаливият отказ на управителния съвет може да се обжалва от кандидата пред контролния съвет в 14-дневен срок от получаване на съобщението по реда на Административнопроцесуалния кодекс.” § 11. Член 14 се изменя така: “Чл. 14. (1) Проектант, вписан в съответния регистър получава удостоверение за придобитата проектантска правоспособност и личен печат.

(2) Проектантската правоспособност се променя: 1. при настъпване на обстоятелства, довели до изменения на условията за придобиването й; 2. по искане на проектанта, ако са налице предвидените в закона основания.

(3) Промяната се отразява чрез вписване в съответния регистър след установяване от управителния съвет на съответната камара на обстоятелствата по ал. 2.

(4) Проектантът се отписва от регистъра на съответната камара: 1. по негова молба; 2. при наличие или при настъпване на обстоятелство, което представлява пречка за изпълнение на условията по чл. 7 за предоставяне на проектантски услуги; 3. при лишаване от проектантска правоспособност; 4. при поставяне под запрещение; 5. при смърт.

(5) Решението за отписване по ал. 4, т. 2 и 3 може да бъде обжалвано от проектанта пред контролния съвет в 14-дневен срок от получаване на съобщението по реда на Административнопроцесуалния кодекс.” § 12. В чл. 15 думите “професионална етика” се заменят с “дисциплинарно производство”. § 13. В чл. 16 накрая се добавя “а в тяхно отсъствие - от определени от тях заместник-председатели”. § 14. В чл. 19, ал. 2 думите “професионална етика” се заменят с “дисциплинарно производство”. § 15. В чл. 20, ал. 1 се правят следните изменения и допълнения: 1. В т. 2 думите “кодекса за професионална етика” се заменят с “професионалния кодекс”.

2. В т. 3 и 4 думите “професионална етика” се заменят с “дисциплинарно производство”.

3. В т. 5 думите “наредба за минималните цени за проектиране” се заменят с “методика за определяне на размера на възнагражденията за предоставяне на проектантски услуги”.

4. Точка 6 се отменя.

5. Точка 7 се изменя така: “7. определя размера на встъпителните и годишните вноски, както и бюджетите на регионалните колегии;”.

6. Създава се т. 9: “9. приема решения за разпореждане с недвижими имоти - собственост на съответната камара.” § 16. В чл. 21 се правят следните изменения и допълнения: 1. В ал. 1 думата “областните” се заменя с “регионалните”.

2. В ал. 2 след думата “избирани” се добавя “за не повече от два последователни мандата”, а накрая се добавя “и най-малко 10 години проектантски стаж”.

3. Алинея 4 се изменя така: “(4) Не може да бъдат избирани за членове на управителния съвет лица: 1. които са членове на контролния съвет или на комисията по дисциплинарно производство; 2. на които са наложени наказания по чл. 36, ал. 1, т. 3 или 4 - за срока на наказанието; 3. които са осъдени с влязла в сила присъда, с която е наложено наказание лишаване от свобода за умишлено престъпление; 4. които са свързани лица по смисъла на Търговския закон; 5. които са народни представители, министри или членове на политически кабинети на министри.”

4. Създава се нова ал. 5: “(5) Мандатът на член на управителния съвет се прекратява предсрочно при: 1. подаване на оставка; 2. трайна фактическа невъзможност да изпълнява задълженията си за повече от 6 месеца или при смърт; 3. системно неизпълнение на служебните задължения, както и при извършване на действия, които накърняват престижа на професията; 4. предсрочно прекратяване на мандата му като председател на регионална колегия; 5. настъпване на някое от обстоятелствата по ал. 4.

5. Досегашната ал. 5 става ал. 6 и се изменя така: “(6) Редът за свикване на заседанията на управителния съвет и за вземане на решенията се определя в устава на съответната камара.” § 17. В чл. 22, т. 3 думите “и списъците” се заличават, а думите “т. 1 и 3” се заменят с “т. 1, 2 и 3”. § 18. В чл. 23 се правят следните изменения и допълнения: 1. В ал. 1 думите “четирима членове” се заменят с “шестима членове”.

2. В ал. 3 думите “и 4” се заличават.

3. Създават се ал. 4 и 5: “(4) Не може да бъдат избирани за членове на контролния съвет лица: 1. които са членове на управителния съвет или на комисията по дисциплинарно производство; 2. на които са наложени наказания по чл. 36, ал. 1, т. 3 или 4 - за срока на наказанието; 3. които са осъдени с влязла в сила присъда, с която е наложено наказание лишаване от свобода за умишлено престъпление; 4. които са свързани лица по смисъла на Търговския закон; 5. които са народни представители, министри или членове на политически кабинети на министри.

(5) Мандатът на член на контролния съвет се прекратява предсрочно при: 1. подаване на оставка; 2. трайна фактическа невъзможност да изпълнява задълженията си за повече от 6 месеца или при смърт; 3. системно неизпълнение на служебните задължения, както и при извършване на действия, които накърняват престижа на професията; 4. при настъпване на някое от обстоятелствата по ал. 4. ” § 19. В чл. 24, ал. 1, т. 1 след думата “съвет” се добавя “на комисията по дисциплинарно производство и на регионалните управителни съвети”. § 20. В чл. 25 се правят следните изменения и допълнения: 1. В ал. 1 думите “професионална етика” се заменят с “дисциплинарно производство”, думата “четирима членове” се заменя с “шестима членове”, а накрая се добавя “за срок от три години”.

2. В ал. 2 думите “професионална етика” се заменят с “дисциплинарно производство”, а думите “и 4” се заличават.

3. Създават се ал. 3 и 4: “(3) Не може да бъдат избирани за членове на комисията по дисциплинарно производство лица: 1. които са членове на управителния съвет или на контролния съвет; 2. на които са наложени наказания по чл. 36, ал. 1, т. 3 или 4 - за срока на наказанието; 3. които са осъдени с влязла в сила присъда, с която е наложено наказание лишаване от свобода за умишлено престъпление; 4. които са свързани лица по смисъла на Търговския закон; 5. които са народни представители, министри или членове на политически кабинети на министри.

(4) Мандатът на член на комисията по дисциплинарно производство се прекратява предсрочно при: 1. подаване на оставка; 2. трайна фактическа невъзможност да изпълнява задълженията си за повече от 6 месеца или при смърт; 3. системно неизпълнение на служебните задължения, както и при извършване на действия, които накърняват престижа на професията; 4. настъпване на някое от обстоятелствата по ал. 3. ” § 21. В чл. 26 се правят следните изменения и допълнения: 1. Алинея 1 се отменя.

2. В ал. 2: а) в текста преди т. 1 думите “професионална етика” се заменят с “дисциплинарно производство”; б) в т. 1 думите “кодекса за професионална етика” се заменят с “професионалния кодекс”; в) точка 2 се изменя така: “2. констатира нарушенията и прави предложения до управителния съвет за налагане на наказания по този закон;”; г) в т. 3 думите “кодекса за професионална етика” се заменят с “професионалния кодекс”; д) точка 4 се отменя.

3. Създава се ал. 3: “(3) Председателят на комисията по дисциплинарно производство може да присъства на заседанията на управителния съвет с право на съвещателен глас.” § 22. Наименованието на раздел II в глава четвърта се изменя така: “Регионални колегии”. § 23. В чл. 27 се правят следните изменения: 1. Алинея 1 се изменя така: “(1) Регионалните колегии на Камарата на архитектите и на Камарата на инженерите в инвестиционното проектиране се създават на територията на една или повече съседни области при условия и по ред, определени в устава на съответната камара. В регионалните колегии членуват проектанти, които са регистрирали проектантски бюра или осъществяват дейността си на съответната територия.”

2. В ал. 2 думата “Областните” се заменя с “Регионалните”.

3. В ал. 3 думата “областните” се заменя с “регионалните”. § 24. В чл. 28, ал. 2 се създава т. 5: “5. глоби, събрани по този закон.” § 25. Член 29 се изменя така: “Чл. 29. (1) Архитектите и инженерите - регистрирани в съответната камара, получават възнаграждение, определено в писмен договор с възложителя на проектантска услуга, въз основа на свободно договаряне.

(2) Договореното възнаграждение по ал. 1 не може да бъде по-ниско от себестойността на извършената проектантска услуга, с изключение на проекти за молитвени домове и за лица в неравностойно положение.

(3) Договорите за изработване на устройствени схеми и планове и за инвестиционно проектиране на обекти от първа до четвърта категория по чл. 137, т. 1 - 4 от Закона за устройство на територията се регистрират в съответната камара. Регистрите съдържат информация за наименованието и местонахождението на обекта, технически параметри и данни за възложителя и изпълнителя.” § 26. В чл. 30 след думата “възнаграждения” се добавя “по регистрирани договори”. § 27. В чл. 31 думата “членовете” се заменя с “лицата, вписани в регистрите по чл. 6, т. 1, 2 и 3”. § 28. Член 32 се изменя така: “Чл. 32. Дисциплинарно нарушение е виновното неизпълнение на задълженията по този закон, устава на съответната камара и професионалния кодекс, решенията на управителния съвет и общото събрание, както и: 1. предоставяне на проектантски услуги на цени, по-ниски от себестойността им; 2. пропуски, причинили накърняване на правата и законните интереси на клиента; 3. системна небрежност или некомпетентност при изпълнение на професионалните задължения; 4. укриване на важни обстоятелства при вписването като проектант; 5. системно неизпълнение на задълженията като председател или член на управителен, контролен или дисциплинарен орган.” § 29. В чл. 34 се правят следните изменения и допълнения: 1. Алинея 1 се отменя.

2. В ал. 2 думите “професионална етика” се заменят с “дисциплинарно производство”.

3. Създава се ал. 3: “(3) Комисията по дисциплинарно производство се произнася с решение в едномесечен срок от образуване на производството и в тридневен срок го изпраща заедно с преписката до управителния съвет.” § 30. Член 35 се изменя така: “Чл. 35. (1) Управителният съвет се произнася с решение в двумесечен срок, което се приема с мнозинство повече от половината от общия брой на членовете му и се обявява от председателя.

(2) Член на управителния съвет, който не е съгласен с решението, го подписва с особено мнение, което се прилага към решението.

(3) Мотивите на решението и мотивите на особеното мнение се изготвят и обявяват заедно с решението.

(4) Решението по ал. 1 подлежи на обжалване по реда на Административнопроцесуалния кодекс.

(5) Наложените дисциплинарни наказания се отбелязват в личното дело на съответния член на камарата след влизането в сила на решението по ал. 1. ” § 31. В чл. 36 се правят следните изменения и допълнения: 1. В ал. 1: а) създава се нова т. 2: “2. глоба в размер до 2000 лв.;”; б) досегашната т. 2 става т. 3 и в нея думите “да бъдат избирани” се заменят с “на участие”, а думите “на управление” се заличават; в) досегашната т. 3 става т. 4 и в нея думите “членство в камарата” се заменят с “пълна проектантска правоспособност”.

2. Алинея 2 се отменя.

3. Алинея 3 се изменя така: “(3) Дисциплинарните наказания се налагат, като се вземат предвид формата на вината, накърнените интереси, причините и условията, довели до извършване на нарушението, и други смекчаващи или отегчаващи обстоятелства.”

4. Алинея 4 се отменя. § 32. В § 1 от допълнителната разпоредба се правят следните изменения и допълнения: 1. В т. 1 думата “член” се заменя с “вписано в съответния регистър”, а накрая се добавя “както и лице с призната проектантска правоспособност при условията и по реда на чл. 10 и 11, което има право да изработва устройствени схеми, планове и инвестиционни проекти в съответствие с придобитата правоспособност.”

2. Точка 2 се отменя.

3. Създават се т. 5, 6 и 7: “5. “Недобросъвестна практика” е предоставяне на проектантски услуги от лице, без необходимата квалификация или професионална правоспособност, на цена, по-ниска от себестойността на услугата, или по начин, който уврежда или може да увреди интересите на конкурентите и потребителите.

6. “Проектантско дружество” е сдружение по чл. 357 - 364 от Закона за задълженията и договорите между проектанти, осъществяващи дейността си на свободна практика или регистрирани като търговци, които обединяват дейността си въз основа на договор, регистриран в съответната камара.

7. “Свободна практика” е упражняването на дейност от проектант, вписан в регистъра по чл. 3, ал. 1, т. 9 от Закона за регистър БУЛСТАТ.”

Преходни и заключителни разпоредби § 33. Министерският съвет и областните управители предоставят по реда на Закона за държавната собственост на Камарата на архитектите, на Камарата на инженерите в инвестиционното проектиране и на регионалните им колегии помещения - държавна собственост, необходими за осъществяване на дейността им. § 34. В Закона за устройство на територията (обн., ДВ, бр. 1 от 2001 г.; изм., бр. 41 и 111 от 2001 г., бр. 43 от 2002 г., бр. 20, 65 и 107 от 2003 г., бр. 36 и 65 от 2004 г., бр. 28, 76, 77, 88, 94, 95, 103 и 105 от 2005 г., бр. 29, 30, 34, 37, 65 и 76 от 2006 г.) се правят следните изменения и допълнения: 1. В чл. 176а, ал. 1 се добавя изречение второ: “Не се съставят технически паспорти за строежите по глава трета, раздел VII и VIII.”

2. В чл. 230: а) алинея 3 се изменя така: “(3) Проектанти с пълна проектантска правоспособност, които работят като служители по трудово или служебно правоотношение в администрациите на териториалните органи на изпълнителната власт, могат да изработват проекти на устройствени схеми и планове или да упражняват технически контрол само за административно-териториални единици, в които те не са органи или не участват в състава на органи с експертни, съгласувателни, одобрителни, разрешителни, контролни или други правомощия по този закон.”; б) създава се нова ал. 4: “(4) Служителите в общинските администрации, които имат пълна или ограничена проектантска правоспособност, могат да изработват служебно проекти за устройствени планове за държавни или общински поземлени имоти на територията на общината, а за изграждането на обекти общинска собственост - и инвестиционни проекти, в съответствие с придобитата проектантска правоспособност.”; в) досегашната ал. 4 става ал. 5.

§ 35. В Закона за обществените поръчки (обн., ДВ, бр. 28 от 2004 г.; изм., бр. 53 от 2004 г., бр. 31, 34 и 105 от 2005 г., бр. 18, 33 и 37 от 2006 г.) в чл. 94, ал. 3 думите “устройственото проектиране” се заменят с “инвестиционното проектиране”. § 36. Камарата на архитектите и Камарата на инженерите в инвестиционното проектиране привеждат уставите си в съответствие с този закон до 1 януари 2007 г. § 37. Параграф 8 влиза в сила от датата на влизане в сила на Договора за присъединяване на Република България към Европейския съюз.

Законът е приет от 40-то Народно събрание на 14 септември 2006 г. и е подпечатан с официалния печат на Народното събрание.

Председател на Народното събрание: Георги Пирински