Постановление № 75 от 12 април 2012 г. за предоставяне на допълнителни средства по бюджета на Министерството на отбраната за 2012 г.

ПОСТАНОВЛЕНИЕ № 75 ОТ 12 АПРИЛ 2012 Г. за предоставяне на допълнителни средства по бюджета на Министерството на отбраната за 2012 г.

МИНИСТЕРСКИЯТ СЪВЕТ ПОСТАНОВИ: Чл. 1. (1) Министърът на финансите да предостави от централния бюджет за 2012 г. по бюджета на Министерството на отбраната средства в размер до 9 624 882 лв.

(2) Средствата по ал. 1 да се изразходват за финансиране на следните дейности, свързани със завършването на строеж „Национален армейски комплекс – кино-конферентна зала и хотелски комплекс“: 1. в частта „кино-конферентна зала“ – за строително-монтажни работи на кино-конферентната зала, подземните паркинги и съответната вертикална планировка, за упражняване на строителен надзор и за консултантски услуги; 2. в частта „хотелски комплекс“ – за инвестиционни проекти за преустройство и промяна на предназначението на хотелския комплекс в административна сграда, за строително-монтажни работи, за упражняване на строителен надзор и за консултантски услуги.

(3) Средствата по ал. 1 да се осигурят чрез преструктуриране на разходите на централния бюджет за 2012 г.

Чл. 2. Министърът на отбраната да предприеме необходимите действия за завършване на започнатите и за възлагане на новите дейности по чл. 1, ал. 2.

Чл. 3. Министърът на финансите по предложение на министъра на отбраната да извърши текущо компенсирани промени между централния бюджет и бюджета на Министерството на отбраната за 2012 г. по реда на чл. 34, ал. 1 от Закона за устройството на държавния бюджет на базата на действително извършените разходи до размера по чл. 1, ал. 1.

Заключителни разпоредби § 1. Постановлението се приема на основание чл. 28, ал. 1 от Закона за устройството на държавния бюджет. § 2. Изпълнението на постановлението се възлага на министъра на финансите и на министъра на отбраната. § 3. Постановлението влиза в сила от деня на обнародването му в „Държавен вестник“.

Министър-председател: Бойко Борисов

Главен секретар на Министерския съвет: Росен Желязков