Постановление № 112 от 26 май 2008 г. за изменение и допълнение на Правилника за кадрова военна служба, приет с Постановление № 277 на Министерския съвет от 2000 г.

ПОСТАНОВЛЕНИЕ № 112 OT 26 МАЙ 2008 Г. за изменение и допълнение на Правилника за кадрова военна служба, приет с Постановление № 277 на Министерския съвет от 2000 г. (обн., ДВ, бр. 2 от 2001 г.; изм. и доп., бр. 61 от 2002 г., бр. 33 от 2003 г., бр. 37 от 2004 г., бр. 40 от 2005 г., бр. 40 от 2006 г., бр. 36 и 84 от 2007 г. и бр. 34 от 2008 г.)

МИНИСТЕРСКИЯТ СЪВЕТ ПОСТАНОВИ: § 1. Член 70 се изменя така: “Чл. 70. (1) През работно време кадровите военнослужещи подлежат на задължителни и/или внезапни изследвания за употреба на алкохол или злоупотреба с наркотични вещества.

(2) Командирът или началникът може да отстрани временно от служба кадрови военнослужещ, който се явява в състояние, което не му позволява да изпълнява служебните си задължения, или след употреба на алкохол или злоупотреба с наркотични вещества.

(3) Отстраняването от служба се извършва с писмена заповед на командира или началника в момента на установяване състоянието на кадровия военнослужещ, което не му позволява да изпълнява служебните си задължения.

(4) Срокът за отстраняване от служба по ал. 3 е до възстановяване на годността за изпълнение на задълженията от кадровия военнослужещ.

(5) Кадровият военнослужещ не получава възнаграждение за времето, през което е отстранен от служба.

(6) Редът за превенция, контрол и установяване на годността за военна служба при употреба на алкохол и злоупотреба с наркотични вещества се определя с наредба на министъра на отбраната.” § 2. В чл. 142, изречение трето думите “Закона за административното производство или на Закона за Върховния административен съд” се заменят с “Административнопроцесуалния кодекс”.

Преходни и заключителни разпоредби § 3. В § 43 от преходната разпоредба на Постановление № 77 на Министерския съвет от 2003 г. за изменение и допълнение на Правилника за кадрова военна служба (обн., ДВ, бр. 33 от 2003 г.; изм. и доп., бр. 37 от 2004 г., бр. 40 от 2005 г., бр. 40 от 2006 г. и бр. 36 от 2007 г.) се правят следните изменения и допълнения: 1. В основния текст думите “през 2008 г.” се заменят с “през 2009 г.”.

2. Създава се т. 5: “5. длъжностите, изискващи по щат звание “старшина” - и от кадрови военнослужещи със звание “офицерски кандидат”.” § 4. Изпълнението на постановлението се възлага на министъра на отбраната.

Министър-председател: Сергей Станишев

Главен секретар на Министерския съвет: Севдалин Мавров